SunOnline: Sidharth ge Shershaah July Mahu Theater thakah\nސިދާތުގެ "ޝޭރްޝާހް" ޖުލައި މަހު ތިއޭޓާތަކަށް\nއައިމިނަތު ލުބާ 21 Feb 2021, 07:40\nޝޭރްޝާހް ގެ މަންޒަރެއް---\nބޮލީވުޑްގެ އެކްޓަރު ސިދާތް މަލްހަތްރާ ލީޑު ރޯލުން ފެނިގެންދާ ވަރުގަދަ ފިލްމު "ޝޭރްޝާހް" ރިލީޒްކުރާ ދުވަސް ހާމަކޮށްފިއެވެ.\nސިދާތު އާ އޭނާގެ ލޯބިވެރިޔާ ކިއާރާ އަދުވާނީ ލީޑު ރޯލުން ފެނިގެންދާ މި ފިލްމު ތިއޭޓާތަކުގައި ރިލީޒްކުރަން ހަމަޖެހިފައިވަނީ އަންނަ ޖުލައި މަހުގެ ދެވަނަ ދުވަހުއެވެ. ކަރަން ޖޯހަރުގެ ދަރުމާ ޕްރޮޑަކްޝަންސް އިން ޕްރޮޑިއުސްކުރާ މި ފިލްމަކީ ވިޝްނޫވަރުދާން ޑައިރެކްޓްކުރާ ފިލްމެކެވެ.\nމި ފިލްމަކީ ސިދާތު އާމީ އޮފިސަރެއްގެ ރޯލުން ފެނިގެންދާނެ ފިލްމެކެވެ. އިންޑިއާގެ އަސްކަރީ އޮފިސަރެއް ކަމަށްވާ ވިކްރަމް ބަޓްރާގެ ބައޮގްރަފިކަލް ޑްރާމާގައި ސިދާތު ޑަބަލް ރޯލު ކުޅޭނެއެވެ. އެއީ ވިކްރަމްގެ ރޯލާއި އޭނާގެ އެއްމާބަނޑު ވިޝާލްގެ ރޯލެވެ.\nޝޭރްޝާހް ވެގެންދާނީ ކިއާރާ އާއި ސިދާތު ސްކްރީނުން އެކުގައި ފެނިގެންދާނެ ފުރަތަމަ ފިލްމަށެވެ. އެހެންކަމުން ދެތަރިންގެ ފޭނުން ތިބީ އެދެމީހުންގެ ކެމިސްޓްރީ ބަލާލަން ކެތްމަދުވެފަ އެވެ. މި ފިލްމު އެންމެ ފުރަތަމަ ރިލީޒްކުރަން ނިންމީ މިދިޔަ އަހަރުގެ ޖުލައި މަހުއެވެ. ނަމަވެސް އޭރު ކޮވިޑްގެ ސަބަބުން ސިނަމާތަށް ބަންދުކޮށްފައި އޮތުމުން ފިލްމު އެޅުުވޭނެ ގޮތް ނުވީއެވެ.


“އެސް ސީ އޭ ގެ ޝިކާރަވެރިޔާ 4” – Esfiya\nމުޅި މީހާ ގައިން ދާހިއްލައި ފޯވެއްޖެއެވެ. މޫނުމައްޗަށް ހޫނުވާން ފެށިއެވެ. އުފާވި ވަރު މޫނު މަތިން ނުދައްކަން ވެގެން އިސްޖަހައި މާހިން އާއި އެކީ ކުލާހަށް ދާން ހިނގައިގަތީމެވެ.\nކްލާހަށް ދިޔަމަގުމަތީ ނޯޓިސްބޯޑުގައި “ޓެސްޓް ފެށެން އެންމެހަފްތާއެއް” މިހެން ލިޔެފައި އޮތް އިޢުލާނެއް ނެރެފައި ވެއެވެ. އަހަރެން އެ އިޢުލާން މާހިނަށް ދެއްކީމެވެ. އަދި އެހެން އަހަރުތަކެކޭ އެއްފަދައިން މިއަހަރުވެސް މާހިން އާއި އެކީ ކިޔަވަން ބޭނުންވާކަމަށް އަހަރެން ބުނީމެވެ. އެއީ މާހިން އިތުރު އެހީއެއް ބޭނުންވާނެތީއާއި އެކުގައެވެ. ނަމަވެސް މާހިން އެކަމަށް ދެކޮޅު ހެދިއެވެ. “އަހަންނަށް މިފަހަރަކު ޓެސްޓުގައި ބައިވެރި ވެވޭނެ ހެނެއް ހިޔެއްނުވޭ! އަހަރެން އެބަ ޖެހޭ މަންމަ އާއި އެކީ ޑޮކްޓަރަށް ދައްކަންދާން. މަންމަ ފައިގަ ރިއްސާތީ އެކަމަށް ބޭސްކުރަން ޖެހޭނެއެއްނު ދޯ؟” މާހިން ވާހަކަ ދައްކަމުން ދިޔައިރު މާހިންގެ ހިތް ނުތަނަވަސް ވެފައިވާކަން އަހަންނަށް އިހުސާސް ކުރެވުނެވެ. އަހަންނަށް ކުރެވޭނެ މާބޮޑު ކަމެއް ނެތެވެ. މާހިންގެ ބަލިހާލަތު މާހިން އަށް އިނގޭކަން އަހަންނަށް ހީވިއެވެ. އަދި މާހިން އަހަންނަށް ވަރަށް ބައިވަރު ކަންތައްތަކެއް އޮޅުވާލާކަންވެސް އަހަންނަށް އިނގެއެވެ.\nދުވަސްތައް ވޭތުވަނީއެވެ. މާހިންގެ ޙާލަތު އިހަށްވުރެ މިހާރު މާ ގޯހެވެ. ބައްޕަގެ މޫނުމަތިން ފެންނަނީ މާޔޫސްކަމެވެ. މާހިންގެ މޫނުމަތިން ހާސްކަން ފެންނަންނެތް ކަމުގައިވިޔަސް މާހިންގެ އަހަންނަށް މާހިން އޮޅޭނެ ހެއްޔެވެ. އަދި މާހިންއާއި ބެހޭ އިތުރު މަޢުލޫމާތު ހޯދަން ބޭނުންވިޔަސް ފުރަތަމަ ބައްޕަ އާއި މާހިން އާއި ދެމެދު އޮތް ގުޅުން ބަލަން ބޭނުންވިއެވެ.\nހަފްތާއެއް ވެއްޖެއެވެ. ޓެސްޓުވެސް ނިމިއްޖެއެވެ. މާހިން އެއްވެސް ޓެސްޓަކަށް ނާދެއެވެ. ކުޑަމިނުން މަގުމަތިން ފެންނަނީކީވެސް ނޫނެވެ. އަހަރެން މާހިންމެން ގެޔަށް ދިޔައީމެވެ. އެއްވެސް މީހެއްގެ އިޝާރާތެއްނުވިއެވެ. ބައްޕަ ގާތަށް ހޮސްޕިޓަލަށް ދިޔައީމެވެ. އަދިސުވާލު ކުރުމުން ބައްޕަވެސް ބުނީ މާހިން ރަށުން ބޭރަށް މާހިންގެ މަންމަ ޑޮކްޓަރަށް ދައްކަން ދިޔަވާހަކައެވެ. “ކިހިނެއްތަ ބައްޕަ އަށް އިނގުނީ މާހިން ރަށުން ބޭރަށް ދިޔަ ވާހަކަ” އަހަރެނަށް ނުހުރެވިގެން ބައްޕައާއި ސުވާލު ކުރީމެވެ. “ދަރިފުޅާ! ބައްޕަ މީ ޑޮކްޓަރެކޭ. މާހިން މަންމަ ދެއްކީ ބައްޕައަށޭ. ބައްޕައޭ ބުނީ ރަށުން ބޭރަށް ދާންވެސް. މިތަނުން ކުރެވޭނެ ފަރުވާ އެއް ނެތީމަ…..” ބައްޕަގެ ވާހަކަ އެހިސާބަށް ހުއްޓުނެވެ. އަދި އަހަރެން ކައިރީ މިރޭ ވަރަށް ލަހުންނޭ ގެޔަށް ދެވޭނީ، އުޑުމަތި ބަނަކޮށް އޮތުމުގެ ސަބަބުން ކުޑަ އެއް ދީފައި އަހަރެން ގެޔަށް ފޮނުވައިލިއެވެ. ހޮސްޕިޓަލުގެ މައި ހޯލު ތެރެއަށް ނިކުމެވުނު އިރަށް އަހަރެންގެ ލޮލުގައި މާހިންގެ ކޮއްކޮ ޔާލް ނާރުތަކާބެހޭ ޑިޕާޓްމެންޓާވީ ދިމާއަށް ދުވެފައި ދާ މަންޒަރެވެ. “މާހިންގެ ކޮއްކޮ ނުލައި މާހިންގެ މަންމަ އެއް ނުދާނެ އެއްނު. އެންވީމަ……” އަމިއްލަ ނަފްސާ ވާހަކަ ދެއްކުން ހުއްޓާލާފައި އަހަރެން މަޑުމަޑުން ޔާލް ފަހަތުން ދިޔައީމެވެ.\nއަބަދުވެސް މިހިތުގާ ވެޔޭ (11)\nވާށެ އޯގާ ހިތާ 9\nދޫކޮށްފައި ނުދޭ ލޯބިވާ.. ( 1 )\nހިތާމަ ލޯބި November 8, 2018


BREAKING: Fuvahmulaku Gai Covid Ge Aa ihaleh: Mihaathanah7Meehaku Fassi - Vaguthu\nކޮވިޑަށް މަޑުޖެހުމެއް ނެތް، އާއްމުންނަށް ބިރެއް ނެތް! - 11 ގަޑިއިރު ކުރިން\nފުވައްމުލަކުގައި ކޮވިޑްގެ އާ އިހަލެއް: މިހާތަނަށް ހަތް މީހަކު ފައްސި\n6 ދުވަސް ކުރިން ( ފެބުރުއަރީ 21, 2021 )\nފުވައްމުލަކު ކަދޮވަލް ނެރާއި ދިމާލުގެ ޑްރޯން ފޮޓޯއެއް -- ވަގުތު އިމޭޖެސް: އިބްރާހިމް ޝާބިލް\nމިހާރު ހަލުވިކަމާއެކު ކޮވިޑް-19 ފެތުރެމުންދާ ޏ. ފުވައްމުލައް ސިޓީގައި ކޮވިޑް-19ގެ އާ އިހަލެއް (ކްލަސްޓާއެއް) އުފެދިފައިވާ ކަމަށާއި، އެ އިހަލުން މިހާތަނަށް ހަތް މީހަކު ފައްސިވެފައިވާ ކަމަށް ހެލްތް އެމާޖެންސީ އޮޕަރޭޝަން ސެންޓަރ (އެޗްއީއޯސީން) ވިދާޅުވެއްޖެ އެވެ.\nމިހާރު އެޗްއީއޯސީން ކުރިއަށްގެންދާ ނޫސްވެރިންގެ ބައްދަލުވުމުގައި އެ ސެންޓަރުގެ ތަރުޖަމާން ޑރ. ނަޒްލާ ރަފީގް ވިދާޅުވީ، މިހާރު ފުވައްމުލަކުގައި ފެތުރެމުންދާ ކޮވިޑްގެ ވޭދަނަތަކާއި ގުޅުން ނެތް މީހަކު އިއްޔެ ފައްސިވެ، އެ ވޭދަނައާއި ގުޅުން ހުރި އިތުރު ހަ މީހަކު މިއަދު ކޮވިޑަށް ފައްސިވެފައިވާ ކަމަށެވެ.\nމިހާރު އެ ސިޓީގައި އިތުރު ދެ އިހަލަކަށް ނިސްބަތްވާ ބަޔަކު ކޮވިޑަށް ފައްސިވެފައި އެބަތިއްބެވެ.\nއެއީ ދުބާއީގައި ހުރެފައި ފުވައްމުލަކަށް ކަރަންޓީންވުމަށް ދިޔަ މީހެއްގެ އިހަލާއި، އަދި އެރަށު ފްލޫ ކްލިނިކަށް ދައްކަން ދިޔަ މީހަކާއި ގުޅުން ހުރި އިހަލެވެ.\nއެ ސިޓީއާ ގުޅިފައިވާ ތިން ވަނަ އިހަލުގެ ތަފްސީލް އަދި ލިބިފައެއް ނުވެއެވެ.\nއެ ސިޓިގައި ކޮވިޑަށް ފައްސިވި މީހުންގެ އަދަދު ވަނީ 40 އަށް އަރާފައެެވެ.\nފުވައްމުލަކުން ކޮވިޑް-19ގެ ވޭދަނަތައް އިތުރުވަމުން އަންނާތީ ހެލްތް ޕްރޮޓެކްޝަން އޭޖެންސީ (އެޗްޕީއޭ) އިން ވަނީ ރައްކާތެރިކަމުގެ ފިޔަވަޅުތައް އެސިޓީގައި އަޅާފައެވެ. އޭގެ ތެރޭގައި ރޭގަނޑު 20:00 ފަތިހު 4:00 އަށް ބޭރުގައި އުޅުން މަނާކޮށް، އޮފީސްތަކާއި ސްކޫލްތަކުގެ އިތުރުން ފިހާރަ/ ރެސްޓޯރެންޓްތައްވެސް ވަނީ ބަންދު ކޮށްފައެވެ.\nމި ފިޔަވަޅުތައް އަޅާފައިވާ މުއްދަތު ހަމަވުމާއި ގުޅިގެން އެޗްޕީއޭއިން ވަނީ އިތުރު7ދުވަހަށް އެ ފިޔަވަޅުތައް ދަންމަވާފައެވެ.\nއެއް ޑޯޒް ދީގެން ކޮވިޑުން ސަލާމަތް ވާނެ ޖޯންސަންގެ ވެކްސިނަށް ހުއްދަދީފި\nފެބުރުއަރީ 21, 2021 23:30\nކައިށި އިހަލައެ، ގޮބޮޅި އިހަލައެ ކޭ ބެލައު.\nފެބުރުއަރީ 21, 2021 23:35\nދޯދިޔާ ސިޔާސަތުގެ ސަބުން ދި މާވާ ހިތާ މަވެރިކަން\nފެބުރުއަރީ 22, 2021 00:28\nސަރުކާރުގެ ދޯދިޔާ ސިޔާސަތުގެ ސަބަބުން ދިމާވަމުންދާ މައްސަލަ.\nފެބުރުއަރީ 22, 2021 08:20\nމިވެސް ހަބަރެއް ކިހާރަނގަޅު މޮޔައިން ވާނީހަމަ މޮއައިންނަން އަބުރުވުވެރި ކޮށް އުޅޭކަށްނޭގޭނެ


Samaalu Vey. Amazon Ge Fake Photo Thakeh Dhauru Vamun Eba Dhey! - Vaguthu\nސަމާލުވޭ. އެމޭޒަންގެ ފޭކް ފޮޓޯ ތަކެއް ދައުރުވަމުން އެބަދޭ!\nއެމޭޒަންގައި ވި ކަމަށް ބުނެ ދައުރުވަމުން އަންނަ ފޭކް ފޮޓޯ އެއް\nދުނިޔޭގެ ފުއްޕާމޭގެ ގޮތުގައި ބަލަމުން އަންނަ އެމޭޒަން ޖަންގަލީގައި އަލިފާން ރޯވެ، އަނދަމުން އަންނަތާ3ހަފްތާ ވެފައި ވާއިރު، އެމޭޒަން ޖަންގަލީގެ ފޭކް ފޮޓޯތަކެއް މީސް މީޑިއާގައި ދައުރުވަމުން އެބަ ދެއެވެ.\nލިއޮނާޑޯ ޑިކަޕްރިއޯ އާއި ޖޭޑަން ސްމިތްގެ އިތުރުން އެނޫންވެސް މަޝްހޫރު އެތައް ބަޔަކު މީސް މީޑިއާގައި އެމޭޒަންގެ ވާހަކަ ދައްކަމުން ހިއްސާ ކޮށްފައި ވަނީ އެހެން ޖަންގަލި ތަކުގެ ފޮޓޯ އާއި މީގެ ކުރީގެ އަހަރު ތަކުގައި އެމޭޒަންގައި ރޯވި އަލިފާންޑަނޑުގެ ފޮޓޯތަކެވެ. މި ޕޯސްޓްތައް ވަނީ އެތައް މިލިއަން ބަޔަކަށް މިހާރު ފެނިފައެވެ.\nއަހަރެމެން އިންސާނުން ނޭވާލާން ބޭނުންކުރާ އޮކްސިޖަންގެ 20 އިންސައްތަ އުފައްދަމުން އަންނަ ދުނިޔޭގެ އެންމެ ބޮޑު ޓްރޮޕިކަލް ރެއިން ފޮރެސްޓް، އެމޭޒަންގައި ރޯވީ މީގެ3ހަފްތާ ކުރިން ނަމަވެސް، އާއްމުނާއި ދުނިޔޭގެ ބޮޑެތި މީޑިއާތަކަށް އެވާހަކަ އަރާފައި ވަނީ ދާދި ފަހުންނެވެ. ބެލެވޭ ގޮތުގައި މި ފޭކް ފޮޓޯތައް ދައުރު ވުމުގެ އެންމެ ބޮޑު ސަބަބަކީ މިހާރު ރޯވަމުންދާ އަލިފާން ގަނޑުގެ ރަނގަޅު ކަވަރޭޖެއް ލިބިފައި ނުވާތީއެވެ.\nއެމޭޒަންގައި މީގެ 20 ވަރަކަށް އަހަރު ކުރިން ރޯވި އަލިފާންގަނޑު\nމަތިން އެ ފެންނަ ފޮޓޯ އަކީ އެމޭޒަން ޖަންގަންޏެވެ. ނަމަވެސް އެ ފޮޓޯ އަކީ މީގެ 20 ވަރަކަށް އަހަރު ކުރިން އެ ޖަންގަލީގައި ރޯވި އަލިފާން ގަނޑެއްގެ ފޮޓޯ ކަމުގައި ވާއިރު ލިއޮނާޑޯ ޑިކަޕްރިއޯވެސް ހިއްސާ ކޮށްފައި ވަނީ އެ ފޮޓޯއެވެ. މިހާރު މީސް މީޑިއާގައި އެންމެ ގިނަ ބަޔަކު ޝެއާ ކުރަމުން އަންނަނީ އެމޭޒަންގައި ރޯވި އަލިފާންގަނޑުގައި އަނދާފައި ކަމަށް ބުނާ ޖަނަވާރު ތަކެއްގެ ފޮޓޯ ކަމުގައި ވާއިރު، އެއީވެސް ފޭކު ފޮޓޯ ތަކެކެވެ.\nތިރިން އެ ފެންނަ ރާމާމަކުނުގެ ފޮޓޯ އަކީ 2016ވަނަ އަހަރު އޭޕްރިލް މަހު އިންޑިއާގެ ފޮޓޯގްރަފަރަކު އެ ގައުމުގެ ޖައިޕޫރުގައި ނަގާފައި އިން ފޮޓޯ އެއް ކަމުގައި ވާއިރު، އަނދާފައި އެ އިން މުސަޅަކީ މިދިޔަ އަހަރު އެމެރިކާގެ ކެލިފޯނިއާގައި ރޯވި އަލިފާންގަނޑުގެ ތެރެއިން ނަގާފައިވާ ފޮޓޯ އެއްކަން ފާހަގަކޮށްލެވެއެވެ.\nބްރެޒިލްގެ އެމޭޒަންގައި ރޯވެ، އަނދަމުން އަންނައިރުގައި އެ ގައުމުގެ މީޑިއާ ރިޕޯޓްތައް ބުނާ ގޮތުން ޖަންގަލީގައި އުޅޭ މީހުންގެ ގެދޮރުތައް ވަނީ ގެއްލިފައެވެ. އަދި އެ މީހުން ދެން ޝިކާރު ކުރުމުގެ ބަދަލުގައި ޖެހޭނީ ސިޓީ ތެރެއަށް ގޮސް ފިހާރަތަކުން ކާނާވެސް ގަންނާށެވެ.\nއެމޭޒަން އަލިފާންގަނޑުގެ ކުރީގެ ފޮޓޯތައް ހިއްސާ ކުރިނަމަވެސް، އެހެން ޖަންގަލި ތަކުގެ ފޮޓޯތައް އެމޭޒަން ކަމަށް ބުނެ މީހުންނާއި ހިއްސާ ނުކުރާށެވެ. ދުނިޔޭގެ ބޮޑެތި މީޑިއާ ތަކުންވެސް ފޭކް ފޮޓޯތައް ހިއްސާ ކޮށްފައި ވީ ނަމަވެސް، އެ މީހުންވެސް ވަނީ މިކަމުގެ ހަގީގަތް އެނގުމުން އެކަން ކިޔުންތެރިންނަށް އޮޅުން ފިލުވައި ދީފައެވެ. "ވަގުތު" ގައިވެސް އޭގެ ފޮޓޯ އެއް މީގެ ކުރިން ހިއްސާ ކުރެވިފައި ވާނަމަ، ކިޔުންތެރިންގެ ކިބައިން މައާފަށް އެދެމެވެ.


Raees Yameen miadhu fuluhah haaziru kuranee\nމިއަދު ވެސް ރައީސް ޔާމީން ފުލުހަށް\nރައީސް އަބްދުﷲ ޔާމީން މީގެ ކުރިން ފުލުހަށް ހާޒިރު ކުރަން މާލެ ގެނެސްގެން: މިއަދު ވެސް ރައީސް ޔާމީން ހާޒިރު ކުރަނީ -- ފައިލް ފޮޓޯ: އާއިމް ޒަމީރު | އަވަސް\nފުލުހުން ތަހުގީގު ކުރަމުންދާ މައްސަލަތަކަކާ ގުޅިގެން ކުރީގެ ރައީސް އަބްދުﷲ ޔާމީން މިއަދު ފުލުހަށް ހާޒިރު ކުރަން އަންގާފައިވާ ކަމަށް އެމަނިކުފާނުގެ ގާނޫނީ ވަކީލުންގެ ޓީމުން ބުނެފި އެވެ.\nރައީސް ޔާމީންގެ ގާނޫނީ ވަކީލުންގެ ޓީމުގައި އިސްކޮށް އުޅުއްވާ ކުރީގެ ނައިބު ރައީސް ޑރ. މުހައްމަދު ޖަމީލު އަހްމަދު ކުރެއްވި ޓްވީޓެއްގައި ވިދާޅުވި ގޮތުގައި ފުލުހުންގެ ތަހުގީގަށް އެމަނިކުފާނު ހާޒިރު ވާން އަންގާފައި ވަނީ މިއަދު މެންދުރުފަހު 1:00 އަށެވެ.\n"މުޅި ރާއްޖެއަށް ރޭގައި ލިބުނު ބޮޑު ސިހުމެއް، ނުރައްކާތެރި ރޯގާއެއް ރާއްޖޭން ފެނުނު ހަބަރެއް، އެކަކު އަނެކަކަށް ހަމްދަރުދީ ވާން ވީ ވަގުތު، އެކަމަކު ފުލުހުންގެ މުއައްސަސާއިން އަވަސްވެގަތީ މި ވަގުތު ވެސް ރައީސް ޔާމީން ހާޒިރު ކުރަން، މިއަށްވުރެ މުހިއްމު ކަމެއް ހަމަ ނެތީތޯ،" ޖަމީލުގެ ޓްވީޓްގައި ލިޔުއްވާފައިވެ އެވެ.\nރައީސް އަބްދުﷲ ޔާމީން މޯލްޑިވްސް ޕޮލިސް ސާވިސް ޑރ. މުހައްމަދު ޖަމީލް އަހުމަދު + ރައީސް ޔާމީންގެ ޝަރީއަތް\n"ޔާމީން ހާޒިރުކުރީ އިތުރު ކަމަކު ނޫން"


ކޮވިޑް-19 އާ ގުޅިގެން ރިސޯޓްތަކުގެ މުވައްޒަފުންނަށް...\nމަޖިލީހަށް ހުށަހެޅި މައްސަލަ\nކޮވިޑް-19 އާ ގުޅިގެން ރިސޯޓްތަކުގެ މުވައްޒަފުންނަށް ކުރިމަތިވެފައިވާ ދަތިތައް ހައްލުކޮށްދިނުމަށް ގޮވާލާ މައްސަލައެއް ހުށަހަޅައިފި\nދިމާވާ ދަތިތަކާ ގުޅޭގޮތުން ރިސޯޓްތަކުގެ މެނޭޖްމަންޓާއި އެޗްޕީއޭއާއި ޓޫރިޒަމް މިނިސްޓްރީއަށް އެތައް ފަހަރެއްގެ މަތިން ޝަކުވާ ހުށަހެޅި މިކަންކަމަށް ހައްލެއް ނުލިބޭ\nއޮފްޑޭ އެއްކޮށް ލިބޭނެ ގޮތެއް ނެތުމާއި ބައެއް ރަށްރަށުގައި ކަރަންޓީނުވާނެ ތަނެއް ނެތުމާއި ނުވަތަ ކުއްޔަށް ތަންތަން ހިފައިގެން ކަރަންޓީނު ވާންޖެހޭ\nއާއިލާގާތަށް ދެވޭނެ އެއްވެސް ފުރުސަތެއް ނެތި ގިނަ މުވައްޒަފުން ކޮވިޑް-19 އާ ގުޅިގެން ރަށު ބަންދުގައި ތިބޭތާ އަހަރެއްހާ ދުވަސްވެފައިވޭ\n8 މާރޗް 2021 | ހޯމަ 13:57\nފަރެސްމާތޮޑާ ދާއިރާގެ މެމްބަރ ހުސައިން މުހައްމަދު ލަތީފު\nކޮވިޑް-19 އާ ގުޅިގެން ރިސޯޓްތަކުގައި މަސައްކަތްކުރާ މުވައްޒަފުންނަށް އާއިލާ ގާތަށް ނުދެވި އެތައް މަހެއް ވެފައިވާތީ އާއި އެފަރާތްތަކަށް ކުރިމަތިވެފައިވާ ދަތިތައް ހައްލުކޮށްދިނުމަށް ގޮވާލާ މައްސަލައެއް މަޖިލީހަށް ހުށަހަޅައިފިއެވެ.\nމިމައްސަލަ މަޖިލީހަށް ހުށަހެޅުއްވީ ފަރެސްމާތޮޑާ ދާއިރާގެ ޕީޕީއެމް މެމްބަރ ހުސައިން މުހައްމަދު ލަތީފުއެވެ. މައްސަލަ ހުށަހަޅުއްވަމުން މެމްބަރު ވިދާޅުވީ ކޮވިޑް-19 އާ ގުޅިގެން ރިސޯޓްތަކުގައި މަސައްކަތްކުރާ ދިވެހި މުވައްޒަފުންނަށް އާއިލާ ގާތަށް ނުދެވި އެތައް މަހެއް ފާއިތުވަމުންދާތީ އެ މުވައްޒަފުންނާއި އާއިލާތަކަށް ވަރަށް ބޮޑު ހިތްދަތިކަމެއް ކުރިމަތިވެފައިވާތީ އާއި ބައެއް ރިސޯޓްތަކުގައި މަސައްކަތްކުރާ މުވައްޒަފުންނަށް ރަށާއި ކިތަންމެ ކައިރި ރިސޯޓެއްގައި މަސައްކަތްކުރަން ޖެހުނު ކަމުގައިވިޔަސް އާއިލާގާތަށް ދެވޭނެ އެއްވެސް ފުރުސަތެއް ނެތި ގިނަ މުވައްޒަފުން ކޮވިޑް-19 އާ ގުޅިގެން ރަށު ބަންދުގައި ތިބޭތާ އަހަރެއްހާ ދުވަސްވެފައިވާކަމަށެވެ. އަދި އާއިލާ ގާތަށް ދިޔަ މުވައްޒަފުން އެނބުރި ރިސޯޓުގެ މަސައްކަތަށް ނުނިކުމެވި އާމްދަނީއެއް ނެތި ތިބޭތާ އެތައް މަހެއްވެފައިވާކަމަށް ހުސައިން މުހައްމަދު ލަތީފު ވިދާޅުވިއެވެ.\nރިސޯޓްތަކުގައި މަސައްކަތްކުރާ ޒުވާން އާބާދީއަށް ކުރިމަތިވެފައިވާ އެންމެ ބޮޑު ދައްޗަކީ އާއިލާގާތަށް ދާންޖެހޭނަމަ 10 ދުވަހުގެ ކަރަންޓީނުގެ މުއްދަތު ފުރިހަމަކުރަން ޖެހުން ކަމަށާއި ބައެއް ރިސޯޓްތަކުން ކަރަންޓީނު މުއްދަތު ނޯޕޭގެ ގޮތުގައި ގުނަމުންދާ މައްސަލަ ކުރިމަތިވެފައިވާކަމަށް ހުސައިން މުހައްމަދު ލަތީފު މައްސަލަ ހުށަހަޅުއްވަމުން ވިދާޅުވިއެވެ.\nމީގެއިތުރުން ކޮންމެ ހަފްތާއަކުވެސް އޮފް ނަގަން މަޖުބޫރުވެފައިވާއިރު އޮފްޑޭ އެއްކޮށް ލިބޭނެ ގޮތެއް ނެތުމާއި، ބައެއް ރަށްރަށުގައި ކަރަންޓީނުވާނެ ތަނެއް ނެތުމާއި ނުވަތަ ކުއްޔަށް ތަންތަން ހިފައިގެން ކަރަންޓީނު ވާންޖެހުމާއި މުވައްޒަފުން ޑޮކްޓަރަށް ދައްކަން ދާންވެސް ބޮޑު ތަކުލީފެއް އުފުލަން ޖެހޭ ފަދަ ގޮތަކަށް ކަންކަން ތަރުތީބުކުރެވިފައިވާކަމަށް މެމްބަރު ވިދާޅުވިއެވެ.\nހެލްތު ޕްރޮޓެކްޝަން އެޖެންސީން މިހާރު އެކުލަވާލާފައިވާ އުސޫލުގައި ރައްކާތެރިކަން ކަށަވަރުކުރުމުގެ ގޮތުން ރިސޯޓްތަކުގައި މަސައްކަތްކުރާ މުވައްޒަފުން މާލެ ފިޔަވައި އެހެންތަނަކަށް ދާކަމުގައިވާނަމަ ކަރަންޓީނު ވާންޖެހޭ ގޮތަށް އޮތް ކަމުގައިވިޔަސް ހަމަ މި އުސޫލުގެ ދަށުން ފަތުރުވެރިންނަށް އެ ރަށްރަށަށްގޮސް ކަރަންޓީނުނުވެ މާސްކު ނާޅާ ރަށުގައި މިނިވަންކަމާއެކު އުޅުމުގެ ފުރުސަތު ލިބޭތީ އަދި މިކަމުގެ ސަބަބުން އެރަށުގައި ކޮވިޑް-19 ފެތުރުމުގެ ފުރުސަތު ލިބޭތީ އާއި ފަތުރުވެރިންގެ ފަރާތުން މިފަދަ ކޭސްތައް މިހާތަނަށް ކުރިމަތިވެފައިވާތީ ، ރިސޯޓްތަކުގައި މަސައްކަތްކުރާ މުވައްޒަފުންނަކީ އެންމެ ބޮޑަށް ނުރައްކަލަށް ހުށަހެޅިފައިވާ ފަރާތްތައް ކަމަށްވެފައި، ރިސޯތްތަކުގައި ފަތުރުވެރިން މާސްކު ނާޅާ ވަރަށް މިނިވަންކަމާއެކު އުޅެމުންދާއިރު ރިސޯޓްތަކުގައި ވެކްސިން ޖެހުމުގެ ކަންކަން ކުރިޔަށް ނުދާތީ މުވައްޒަފުންގެ ވަރަށް ބޮޑު ކަންބޮޑުވުމެއް އޮތުމާއި\nހުސައިން މުހައްމަދު ލަތީފު/ ފަރެސްމާތޮޑާ ދާއިރާ\nމުވައްޒަފުންނާމެދު އެކި ރިސޯޓްތަކުން އެކި ގޮތަށް އަމަލުކުރުމާއި ކޮވިޑް-19 އާ ގުޅިގެން އެޗްޕީއޭއިން އަޅާފައިވާ މިފަދަ ފިޔަވަޅުތަކާ ގުޅިގެން ދިމާވާ ދަތިތަކާ ގުޅޭގޮތުން ރިސޯޓްތަކުގެ މެނޭޖްމަންޓާއި އެޗްޕީއޭއާއި ޓޫރިޒަމް މިނިސްޓްރީއަށް އެތައް ފަހަރެއްގެ މަތިން ޝަކުވާ ހުށަހެޅި މިކަންކަމަށް ހައްލެއް ނުލިބުމުގެ ސަބަބުން އެ މުވައްޒަފުން ވަރަށް ބޮޑަށް މާޔޫސްވެފައިވާކަމަށް ހުސައިން މުހައްމަދު ލަތީފު ވިދާޅުވިއެވެ.\nއަދި ފަތުރުވެރިކަން ކުރިއެރުވުމަށް ފަހިވާގޮތަށް ސަރުކާރުން މިފަދަ ގަވާއިދުތަކާއި އުސޫލުތައް އެކުލަވާލުމާއި ރިސޯޓްތަކުގައި މަސައްކަތްކުރާ ދިވެހި އެތައް ހާސް މުވައްޒަފުންގެ ހައްގުތައް ގެއްލިގެން ދިޔުމަކީ އެއްވެސް ގޮތެއްގައި ބަލައިގަނެވޭނެ ކަމެއް ނޫންކަމަށް މައްސަލަ ހުށަހަޅުއްވަމުން ހުސައިން މުހައްމަދު ލަތީފު ވިދާޅުވިއެވެ.\nއެހެންކަމުން ރިސޯޓްތަކުގައި މަސައްކަތްކުރާ މުވައްޒަފުންނަށް ކުރިމަތިވެފައިވާ މައްސަލަތައް ހައްލުކޮށް ކަމާބެހޭ އިދާރާތަކުން މިކަންކަން ފުރިހަމައަށް ބަލާ މޮނިޓަރކޮށް އެ މުވައްޒަފުންގެ ހައްގުތައް ކަށަވަރުކޮށްދިނުމަށް ސަރުކާރަށް ގޮވާލާ މިމައްސަލަ ހުށަހަޅުއްވާކަމަށް މެމްބަރ ވިދާޅުވިއެވެ.\nމިމައްސަލަ ބަލައިގަތުމަށް ފެނޭތޯ ނެގުނު ވޯޓުގައި ބައިވެރިވެވަޑައިގެންނެވި 33 މެމްބަރުން ވަނީ މައްސަލަ ބަލައިގަންނަން ފެންނަކަމަށް ވޯޓު ދެއްވާފައެވެ. ވަކިގޮތަކަށް ވޯޓު ނުދެއްވާ5މެމްބަރުން ތިއްބެވިއެވެ.


އަންނަ މަހުގެ ފަސް ވަނަ ދުވަހު ބޭއްވުމަށް ހަމަޖެހިފައިވާ ކޮމަންޑޫ ދާއިރާގެ ރައްޔިތުންގެ މަޖިލިސް އިބްތިޚާބުގެ ބަހުސް މިމަހު 25ވަނަ ދުވަހު ބޭއްވުމަށް ޕަބްލިކް ސަރވިސް މީޑިއާ (ޕީއެސްއެމް)އިން ނިންމައިފި...\nކޮމަންޑޫ ދާއިރާގެ ބަހުސް މި މަހު 25 ގައި\nހަސަން ރަޝީދު 13 ޖެނުއަރީ 2022\nހުސްވެފައިވާ ރައްޔިތުންގެ މަޖިލީހުގެ ކޮމަންޑޫ ދާއިރާގެ ގޮނޑި އަށް މެމްބަރަކު އިންތިހާބު ކުރުމަށް ބާއްވާ ބައި އިލެކްޝަނާއި ދިމާކޮށް ކެންޑިޑޭޓުންގެ މެދުގައި ބަހުސެއް ބޭއްވުމަށް ނިންމައިފި އެވެ. މި ބަހުސ...\nކެމްޕޭނަށް ރައީސް ޔާމީން ކޮމަންޑޫ ދާއިރާގެ ރަށްތަކަށް\nއަބްދުﷲ ޔާމީން 12 ޖެނުއަރީ 2022\nކޮމަންޑޫ ދާއިރާގެ ބައި އިލެކްޝަންގެ ކެމްޕޭނަށް ޕީޕީއެމްގެ ރައީސް އަދި ކުރީގެ ރައީސް އަބްދުﷲ ޔާމީން ކޮމަންޑޫ ދާއިރާގެ ރަށްތަކަށް ވަޑައިގަންނަވާކަން ހާމަކޮށްފިއެވެ. ޕީޕީއެމް އިން ބުނެފައިވަނީ ކޮމަންޑޫ ދ...\nހަސަން ރަޝީދު 10 ޖެނުއަރީ 2022\nހުސްވެފައިވާ ރައްޔިތުންގެ މަޖިލީހުގެ ކޮމަންޑޫ ދާއިރާގެ ގޮނޑި މިހާރުވެސް މޯލްޑިވްސް ނޭޝަނަލް ޕާޓީ (އެމްއެންޕީ) އަށް ލިބިފައިވާ ކަމަށް ގަބޫލުކުރައްވާ ކަމަށް އެ ޕާޓީގެ ރައީސް އަދި ދަނގެތީ ދާއިރާގެ މެމްބަ...\nރައްޔިތުން މަޖިލީހުގެ ކޮމަންޑޫ ދާއިރާގެ ބައިއިލެކްޝަންގައި ވާދަކުރައްވާ3ކެންޑިޑޭޓުންވެސް އެންޓި ކެމްޕޭން ކުރާ ކަމަށް އިލެކްޝަން ކޮމިޝަންގެ ރައީސް ފުވާދު ތައުފީގް ވިދާޅުވެއްޖެއެވެ. ކޮމަންޑޫ، މަރޮށި އ...\nކޮމަންޑޫ ދާއިރާގެ އިންތިހާބުގައި ވޯޓުލާންވީ ބަޣާވާތާއި މަނީ ލޯންޑަރިންއާ ދެކޮޅަށް: ރައީސް\nފާތިމަތު ޔަމާނީ 07 ޖެނުއަރީ 2022\nރައްޔިތުންގެ މަޖިލީހުގެ ހުސްވެފައިވާ ކޮމަންޑޫ ދާއިރާގެ ގޮނޑިއަށް މެމްބަރަކު ހޮވުމަށް ބާއްވާ އިންތިހާބުގައި ވޯޓުލާންވީ ބަޣާވާތާއި މަނީ ލޯންޑަރިންއާ ދެކޮޅަށް ކަމަށް ރައީސް އިބްރާހިމް މުހައްމަދު ސޯލިހު ވ...\nފާތިމަތު ނަހުދާ ފާއިޒް 30 މިނެޓު ކުރިން\nއައްފާން މުހައްމަދު 40 މިނެޓު ކުރިން


ޛުލް ޤަޢިދާ މަހުގެ ބައެއް ފައިދާތައް2– DhiSalafiyyah\nޛުލް ޤަޢިދާ މަހުގެ ބައެއް ފައިދާތައް 2\n22/06/2021 އަދަބާއި އަޚްލާޤު, ޢަމަލުތަކުގެ މާތްކަންއަލްއަޚް ނަޡީމް ނިޡާމް\nޙުރުމަތްތެރިވެގެންވާ މައްސަރުތައް މަތިވެރިކުރުމާއި އެ މައްސަރުތަކުގެ ޙުރުމަތް ނުކެނޑުން، މުސްލިމު އަޅާގެ މައްޗަށް ވާޖިބުވެގެންވެއެވެ.\nމި މައްސަރުތަކުގައި ﷲ ކަނޑައަޅުއްވާފައިވާ އިންތައް ފަހަނައަޅައި ނުދިއުމާއި، ފަރުޟުތަކަށް ރައްކާތެރިވުމާއި ﷲ އާއި އެކަލާނގެ ރަސޫލާގެ އެންމެހައި އަމުރުފުޅުތަކަށް ކިޔަމަންތެރިވުމާއި އަދި ނަފްސަށް އަނިޔާވެރިވުމުން ދުރުހެލިވުން ހިމެނެއެވެ.\nނަބިއްޔާ صلى الله عليه وسلم އަށް ތަބަޢަވުމުގެ ގޮތުން ޛުލް ޤަޢިދާ މަހު ޢުމްރާވުން މުސްތަޙައްބުވެގެންވެއެވެ.\nނަބިއްޔާ صلى الله عليه وسلم ހަތަރު ޢުމްރާ ވެވަޑައިގަތެވެ. އަދި ހަތަރު ޢުމްރާވެސް ވެވަޑައިގެންނެވީ ޛުލްޤަޢިދާ މަހުއެވެ.\nޛުލްޤަޢިދާ މަހު ކުރާ ޢުމްރާގެ އަޅުކަން އެހެން މައްސަރު ކުރާ ޢުމްރާގެ އަޅުކަމަށްވުރެ މާތްވެގެންވެއެވެ. އެއީ\nރަމަޟާންމަސް ފިޔަވައެވެ. ނަމަވެސް ބައެއް ސަލަފުންގެ ބޭކަލުން ޛުލް ޤަޢިދާ އަދި ޝައްވާލް މަހު ކުރާ ޢުމްރާ ރޯދަމަހު ކުރާ ޢުމްރާގެ މައްޗަށް މަތިވެރި ކުރައްވައެވެ. މީގެ ތެރޭގައި އިބްނު ޢުމަރު އަދި ޢާއިޝަތު رضي الله عنهم އަދި ޢަޠާއު رحمه الله ހިމެނިވަޑައިގަންނަވައެވެ.\n(ބައްލަވާ: لطائف المعارف لابن رجب ص259)\nޛުލް ޤަޢިދާ މަހުގައި ރޯދަހިފުން ސުންނަތްވެގެންވެއެވެ. ﷲ ތަޢާލާ ޙުރުމަތްތެރިކުރައްވާފައިވާ މައްސަރަކަށް ވާތީއެވެ.\nއެހެންނަމަވެސް އިތުރު މާތްކަމެއް ނުވަތަ އަޖުރު އިތުރު ވެދާނެކަމަށް ޤަބޫލުކުރުމަކާއި ނުލައެވެ. ސަލަފުންގެ ބައެއް ބޭކަލުންގެ އަރިހުން މި މައްސަރު ރޯދަ ހިއްޕެވިކަމަށް އައިސްފައިވެއެވެ. މީގެ ތެރޭގައި އިބްނު ޢުމަރު رضي الله عنهما، ޙަސަނުލް ބަޞަރީ އަދި ސުފްޔާނުއް ޘައުރީ رحمهما الله ހިމެނި ވަޑައިގަންނަވައެވެ.\n(ބައްލަވާ: لطائف المعارف لابن رجب ص119، والموسوعة الفقهية 28/95)\nޞުލްޙުލް ޙުދައިބިއްޔާ ހިނގާފައި ވަނީވެސް ހިޖްރީގޮތުން6ވަނަ އަހަރުގެ ޛުލް ޤަޢިދާ މަހުގައެވެ.\n(ބައްލަވާ: السيرة النبوية لابن هشام 2/308)\n﴿إِنَّا فَتَحۡنَا لَكَ فَتۡحٗا مُّبِينٗا﴾ [سورة الفتح 1]\nމާނައީ: “ފާޅުވެ ބަޔާންވެގެންވާ ފަތަޙައަކުން، ހަމަކަށަވަރުން ތިމަންރަސްކަލާނގެ ކަލޭގެފާނަށް ފަތަޙަ ދެއްވީމެވެ.”\nއަނަސް رضي الله عنه ގެ ކިބައިން ރިވާވެގެންވެއެވެ. މި އާޔަތް ބާވައިލެއްވުނީ ޞުލްޙުލް ޙުދައިބިއްޔާ އާއި ގުޅޭގޮތުންނެވެ. (رواه البخاري) އަދި ގިނަ ތަފްސީރު ޢިލްމުވެރިންގެ ބަހަކީވެސް މިއީއެވެ. (ބައްލަވާ: تفسير البغوي 7/296 وابن كثير 7/325)\nأسأل الله أن يوفقنا لاغتنام هذا الشهر في طاعته وسائر شهرور العام\nމަޞްދަރު: 15 فائدة في شهر ذي القعدة للشيخ محمد صالح المنجد


Ras Online - އެމްއެެމްޕީއާރުސީ ޚިޔާނާތް: ޒިޔަތު ވަގަށް ނެގި 50 ހާސް ޑޮލަރު ދައްކަން ޙުކުމްކޮށްފި\nއެމްއެެމްޕީއާރުސީ ޚިޔާނާތް: ޒިޔަތު ވަގަށް ނެގި 50 ހާސް ޑޮލަރު ދައްކަން ޙުކުމްކޮށްފި\nއަހުމަދު ޝާހް 25 ނޮވެމްބަރު 2021 - 9:40\nއެމްއެމްޕީއާރުސީގެ ކުރީގެ އެމްޑީ ޢަބްދުﷲ ޒިޔަތު\nއެމްއެެމްޕީއާރުސީ ޚިޔާނާތުގައި ވަގަށް ނެތި ފަންސާސްހާސް ޑޮލަރު އަނބުރާ ދައްކަން އެމްއެމްޕީއާރްސީގެ އޭރުގެ މެނޭޖިން ޑިރެކްޓަރު އަބްދުﷲ ޒިޔަތުގެ އާއިލީ ކުންފުންޏެއްގެ މައްޗަށް ހައިކޯޓުން ޙުކުމްކޮށްފިއެވެ.\nއދ. ފުށިދިއްގާ ޓޫރިސްޓް ރިސޯޓެއްގެ ގޮތުގައި ތަރައްގީކުރުމަށް ކުއްޔަށް ދިނުމަށް ފަހު ޑިޕޮސިޓްގެ ގޮތުގައި ދެއްކި 50،000 ޑޮލަރު އެމްއެމްޕީއާރްސީގެ އޭރުގެ މެނޭޖިން ޑިރެކްޓަރު އަބްދުﷲ ޒިޔަތުގެ އާއިލީ ކުންފުންޏެއް ކަމަށްވާ އެމްއެޗްއާރު ޓްރޭޑިންގެ އެކައުންޓަށް ވަނީ ޖަމާކޮށްފައެވެ. އެ ކުންފުންޏަކީ ޒިޔަތުގެ ޢާއިލީ ބޭފުޅެއްގެ ކުންފުންޏެކެވެ.\nފުށިދިއްގާ ކުއްޔަށްނެގި އެޗްއެމްއެޗްއައި ކުންފުނީގެ ފަރާތުން އެރަށުގެ ހެޑްލީސް ގަތުމަށް ދައްކަން ޖެހޭ ޖުމްލަ ލީސް އެކުއިޒިޝަން ކޯސްޓަށްވާ3މިލިއަން ޑޮލަރުގެ ތެރެއިން 50،000 ޑޮލަރު ޑިޕޮސިޓްގެ ގޮތުގައި ދައުލަތަށް ދެއްކި ޗެކު އެމްއެމްޕީއާރްސީއަށް ލިބިފައިވާ ކަމުގައި ބުނެ ޕޭމަންޓް ވައުޗަރުގައި އެމްއެމްޕީއާރްސީގެ ފަރާތުން ސޮއިކުރެއްވީ ޒިޔަތު އެވެ. ނަމަވެސް ސިވިލްކޯޓުން މީގެ ކުރިން ނިންމާފައިވަނީ އެ ފައިސާ އަނބުރާ ނަގައިދެވެން ނެތް ކަމަށެވެ.\nސިވިލްކޯޓުގެ ނިންމުން ބަދަލުކޮށް ހައިކޯޓުން އިއްޔެ ޙުކުމްކޮށްފައިވަނީ އެޗްއެމްއެޗްއައި ކުންފުނީގެ ނަމުގައި އެސްބީއައިގައި ހުޅުވާފައިވާ އެކައުންޓުގެ ޗެކަކީ އެ ކުންފުނިން އެމްއެމްޕީއާރްސީއަށް ދޫކޮށްފައިވާ ޗެކެއްކަން އެނގެން އޮތުމުން، އެ ޗެކުން އެމްއެޗްއާރުގެ ބޭންކް އެކައުންޓަށް 26 އޮކްޓޫބަރު 2014 ގައި ޖަމާކުރި 50،000 ޑޮލަރަކީ ދައުލަތަށް ލިބެންޖެހޭ ފައިސާ ކަމަށް މަދަނީ މިންގަނޑުން ސާބިތުވާ ކަމަށެވެ. އެހެން ކަމުން 30 ދުވަހުގެ ތެރޭގައި އެފައިސާ ދަޢުލަތަށް ދެއްކުމަށް ހައިކޯޓުން ވަނީ ޙުކުމް ކޮށްފައެވެ.\nއެމްއެމްޕީއާރްސީ ޚިޔާނާތާ ގުޅިގެން ޒިޔަތާ ދެކޮޅަށް ކްރިމިނަލް ކޯޓަށް ހުށަހަޅާފައިވާ 32 ދައުވާ އަށް އޭނާ ވަނީ އެއްބަސްވެ ކޮރަޕްޝަންގެ ތަހުގީގަށް އެއްބާރުލުން ދޭން ޕްލީ ބާގެއިން އެއްބަސްވުމެއް ހަދާފައެވެ. އަދި ޅ. މާބިންހުރާގެ އިކުއިޒިޝަން ކޮސްޓްގެ ގޮތުގައި އެމްއެމްޕީއާރުސީއަށް ދެއްކި ފަސް މިލިއަން ޑޮލަރަށް ހިޔާނާތްތެރިވި ދައުވާ ސާބިތުވެ މިހާރު ޒިޔަތު ގެންދަނީ އަށް އަހަރުގެ ޖަލު ހުކުމެއް ތަންފީޒު ކުރަމުންނެވެ.\nއަށް އަހަރުގެ ޖަލު ހުކުމެއް ކޮށްފައިވީ ނަމަވެސް ހޯމް މިނިސްޓްރީ އަށް ލިބިދީފައިވާ ބާރުގެ ދަށުން އެ މިނިސްޓްރީގެ ނިންމުމަކަށް ޒިޔަތު ވަނީ 2019 ވަނަ އަހަރުގެ ފެބްރުއަރީ މަހުގެ ނުވަ ވަނަ ދުވަހު ގޭބަންދަށް ބަދަލު ކޮށްފަ އެވެ.\nއެމްއެމްޕީއާރުސީ މެދުވެރިކޮށް، 1.3 ބިލިއަން ރުފިޔާ އަށް ޚިޔާނާތްވި މައްސަލައިގައި ކުރި ދައުވާތަކަށް އެއްބަސްވެ، ޚިޔާނާތުގައި ޒިޔަތާ އެކު އިސްކޮށް ހުރި ކުރީގެ ނައިބު ރައީސް އަހްމަދު އަދީބު ވެސް ވަނީ ދައުލަތާ އެކު އެއްބަސްވުމެއް ހަދައިފަ އެވެ. އޭގެ ދަށުން އަދީބަށް ވަނީ 20 އަހަރުގެ ޖަލު ހުކުމެއް އިއްވައިފަ އެވެ.


Alifaanuge haadhisaagai gellunu libunuthaketheege agu eh million ah\nއަލިފާން ރޯވެފައި-- ފޮޓޯ: މިހާރު\nއަލިފާނުގެ ހާދިސާގައި ގެއްލުނު ލިބުނު ތަކެތީގެ އަގު އެއް މިލިއަނަށް\nހ. ތިލަފުށީގޭގައި ހުރި ގުދަނުގައި ހިނގި އަލިފާނުގެ ހާދިސާގައި ގެއްލުން ލިބުނު މިންވަރު ބެލުމަށް ނޭޝަނަލް ޑިޒާސްޓާ މެނޭޖްމެންޓް އޮތޯރިޓީ (އެންޑީއެމްއޭ) އިން ހެދި އެސެސްމެންޓް އިން ޒަރޫރީ ހިފާގެންގުޅޭ ތަކެއްޗަށް ލިބުނު ގެއްލުމުގެ ޖުމްލަ 1،036،651 ރުފިޔާ އަށް އަރާ ކަމަށް ދައްކައިފިއެވެ.\nސެޕްޓެމްބަރު މަހުގެ 20 ވަނަ ދުވަހު ހިނގި ނުރައްކާތެރި އަލިފާނުގެ ހާދިސާ އާއި ގުޅިގެން އެންޑީއެމްއޭ އިން މިއަދު ނެރުނު ބަޔާނެއްގައި ވަނީ 18 ގެއެއްގެ 92 ގޭބީސީގެ އެސެސްމެންޓް އެ އޮތޯރިޓީން ހަދާފައިވާ ކަމަށެވެ.\nއޭގެ ތެރެއިން 41 ގޭބީސީގެ ޒަރޫރީ ހިފާގެންގުޅޭ ތަކެތި އަލިފާނުގެ ސަބަބުން ވަރަށް ބޮޑަށް ހަލާކުވެފައިވާ ކަމަށް ފާހަގަކުރެވޭ ކަމަށް އެބަޔާނުގައި ވެއެވެ.\nއަލިފާނުގެ ހާދިސާ އާއި ގުޅިގެން އިމާރާތްތަކަށް ލިބިފައިވާ ގެއްލުންތައް ދެނެގަތުމަށް 31 ގެއެއްގެ އެސެސްމެންޓް މިހާރު ހެދިފައިވާއިރު އެ އެސެސްމެންޓްތައް ހަދަނީ ޕްލޭނިން މިނިސްޓްރީ އާއި ހައުސިން މިނިސްޓްރީގެ އިތުރުން އެމްއެންޑީއެފްގެ އިންޖީނިއަރުންގެ އެހީތެރިކަމާއި އެކުގައެވެ. އެ ގެތަކުގެ ތެރެއިން އިތުރަށް ގެއްލުން ވަޒަން ކުރަންޖެހޭ ތިން ގެއެއްގެ މަސައްކަތް މިހާރު ދަނީ ކުރަމުންނެވެ.\nއެންޑީއެމްއޭ އިން ބުނީ މިހާތަނަށް ހެދުނު އެސެސްމެންޓް ތަކުން ދައްކާ ގޮތުން 14 އިމާރާތަކަށް ވަރަށް ބޮޑެތި ގެއްލުންތަކެއް ލިބިފައިވާ ކަމަށް ފާހަގަކުރެވޭ ކަމަށެވެ. އަދި އިމާރާތްތަކަށް ލިބުނު ގެއްލުމުގެ އެސެސްމެންޓްތައް އަންނަ ހަފްތާގެ ހޯމަ ދުވަހާއި ހަމައަށް ނިންމާލެވޭ ކަމަށް ވެސް އެ އޮތޯރިޓީން ބުނެއެވެ.\nއެ ހާދިސާ އާއި ގުޅިގެން އާންމުންގެ ސަލާމަތާއި ރައްކާތެރިކަމަށް ތަޅާލަންޖެހޭ ތަންތަން މީގެ ކުރިން ތަޅާލާފައިވާ އިރު ދެން ހުރި ގެތަކުގެ ވެރިފަރާތްތަކާއި މަޝްވަރާ ކުރުމަށްފަހު އެ ގެތައް ތަޅާލުމުގެ މަސައްކަތް ޕްލޭނިން މިނިސްޓްރީން މިހާރު ދަނީ ކުރަމުންނެވެ.\nޑިޒާސްޓާ އަލިފާނުގެ ހާދިސާތައް ޕްލޭނިން މިނިސްޓްރީ ހައުސިން މިނިސްޓްރީ


Midhiya mahu Import aai Export mahchah! - vNews.mv\nމިދިޔަ މަހު އިންޕޯޓާއި، އެކްސްޕޯޓު މައްޗަށް!\nމަރްޔަމް ލީން 19 November 2019, 10:00\nމިދިޔަ އޮކްޓޯބަރު މަހު ރާއްޖެ އަށް އިމްޕޯޓް ކުރި މުދަލާއި އެކްސްޕޯޓް ކުރި މުދަލުގެ ނިސްބަތް މިދިޔަ އަހަރުގެ މިމުއްދަތާއި އަޅާބަލާއިރު، އިތުރުވެފައިވާކަމަށް ކަސްޓަމްސްއިން ބުނެފިއެވެ.\nކަސްޓަމްސްއިން އާންމުކޮށްފައިވާ ތަފާސް ހިސާބުތަކުން ދައްކާގޮތުގައި މިދިޔަ އޮކްޓޯބަރުމަހު ރާއްޖެއިން އެކްސްޕޯޓް ކުރެވުނު މުދަލުގެ އަގު 16 އިންސައްތަ ވަނީ އިތުރުވެފައެވެ. އަދި އިމްޕޯޓް ކުރި މުދަލުގެ އަގު ވަނީ މިދިޔަ އަހަރުގެ މި މުއްދަތާ އަޅާބަލާއިރު 10 އިންސައްތަ އިތުރުވެފަ އެވެ.\nއެގޮތުން، މިދިޔަ އޮކްޓޯބަރު މަހު 3.8 ބިލިއަން ރުފިޔާގެ މުދާ އިމްޕޯޓްކޮށްފައި ވާއިރު، މިދިޔަ އަހަރުގެ އޮކްޓޯބަރު މަހު އިމްޕޯޓްކޮށްފައި ވަނީ 4.2 ބިލިއަން ރުފިޔާގެ މުދަލެވެ. އޮކްޓޫބަރު މަހު ރާއްޖޭން ބޭރަށް އެކްސްޕޯޓުކުރި މުދަލުގެ އެފްއޯބީ އަގު، މިދިޔަ އަހަރުގެ އެ މުއްދަތާ އަޅާބަލާ އިރު 16 އިންސައްތަ އިތުރުވެފައިވާއިރު، މި އަހަރުގެ އޮކްޓޫބަރު މަހު 298 މިލިއަން ރުފިޔާގެ މުދާ ރާއްޖެއިން އެކްސްޕޯޓުކޮށްފައިވާ އިރު، މިދިޔަ އަހަރުގެ އެ މުއްދަތުގައި އެކްސްޕޯޓު ކޮށްފައި ވަނީ 257 މިލިއަން ރުފިޔާގެ މުދަލެވެ.\nފާއިތުވިމަހު ރާއްޖެއަށް އެންމެ ގިނައިން މުދާ އެތެރެކޮށްފައި ވަނީ ޔޫއޭއީ، ޗައިނާ އަދި ސިންގަޕޫރުންނެވެ. ޗައިނާ އިން 744 މިލިއަން ރުފިޔާގެ މުދާ އެތެރެކޮށްފައި ވާއިރު، ޔޫއޭއީ އިން 743 މިލިއަން ، އަދި ސިންގަޕޫރުން 557 މިލިއަން ރުފިޔާގެ މުދާ ނިމިދިޔަ އޮކްޓޯބަރު މަހު ވަނީ އެތެރެކޮށްފަ އެވެ.\nއޮކްޓޫބަރު މަހު އިމްޕޯޓް އަދި އެކްސްޕޯޓް ކުރި މިންވަރު އިތުރުވުމުގެ ސަބަބުން އެ މުއްދަތުގައި އިމްޕޯޓް އެކްސްޕޯޓުން ދައުލަތަށް ލިބުނު އާމްދަނީ ވެސް އިތުރުވެފައިވާކަމައް ކަސްޓަމްސްގެ ތަފާސްހިސާބުތަކުން ދައްކައެވެ.\nނަމަވެސް، އެއީ 0.37 އިންސައްތައިގެ ކުރިއެރުމެކެވެ. މި އަހަރުގެ އޮކްޓޫބަރު މަހު އިމްޕޯޓް އަދި އެކްސްޕޯޓުން ދައުލަތަށް 288 މިލިއަން ރުފިޔާގެ އާމްދަނީއެއް ލިބިފައިވާ އިރު، މިދިޔަ އަހަރުގެ އޮކްޓޫބަރު މަހު ލިބުނީ 287 މިލިއަން ރުފިޔާގެ އާމްދަނީއެކެވެ.


vnews - Dive kuraairu baiveriaku konmehenves muhinnmu: Sendi\nޑައިވްކުރާއިރު ބައިވެރިއަކު ކޮންމެހެންވެސް މުހިންމު: ސެންޑީ\nރައްކާތެރިގޮތުގައި ޑައިވް ކްރުމަށް އެކަމަށް ޚާއްސަ ތަމްރީނު ލިބި، އަދި ތަމްރީނު ލިބިފައިވާ އިތުރު މީހަކާއެކު ޑައިވްކުރުން މުހިންމު ކަމަށް، ރާއްޖޭގެ ތަޖުރިބާކާރު އެއް ޑައިވަރު، ހުސެން ރަޝީދު (ސެންޑީ) ވިދާޅުވެއްޖެ އެވެ.\nސެންޑީ މިހެން ވިދާޅުވީ، ރާއްޖޭގައި ފުޅި އަޅައިގެން ޑައިވްކުރާއިރު، ޑައިވިން ޑީކޮމްޕްރެޝަން ސިކްނަސް ނުވަތަ (ޑީކޯ) ގެ މައްސަލަ ކުރިމަތިވަމުންދާއިރު، އަދި ޚާއްސަކޮށް މިއަދު ދިމާވި ހިތާވެރި ހާދިސާ އާއި ގުޅިގެން އެކަމުން ރައްކާތެރިވުމަށް އެޅިދާނެ ފިޔަވަޅުތަކާއި ގުޅޭގޮތުން ވީނިއުސް އިން ދެންނެވި ސުވާލަކަށް ޖަވާބުދެއްވަމުންނެވެ.\nސެންޑީ ވިދާޅުވީ، ޑައިވް ކުރުމަކީ ވެހިކަލެއް ދުންވުން ކަހަލަ ކަމެއް ކަމަށާއި، އެތަކެތި ދުއްވުމަށްވެސް ޚާއްސަ ތަމްރީނުތަކެއް ހަދަން ޖެހޭ ކަމަށެވެ. ހަމަ އެގޮތަށް ޑައިވްކުރާއިރު ތަންރީނު ލިބިފަހުރުން މާބޮޑަށްވެސް މުހިންމު ކަމަށާއި، މިފަދަ ހިތާމަވެރި ހާދިސާތައް ގިނަފަހަރަށް ދިމާވަނީ އެކަމަށް ޚާއްސަ ތަމްރީނު ލިބިފައި ނެތުމުން ކަމަށެވެ.\nގދ. ގައި އެންހިފަން ފުޅި އަޅައިގެން ފީނި ބައެއް މަސްވެރިން ޑީކޯވެ ސީރިއަސް ހާލަތަށްދިއަ އެކަކު ނިޔާވި އިރު، އެމީހުން 35 މިނެޓްވަންދެން، 44 މީޓަރު އަޑިއަށް ފީނާފައިވާ ކަމަށް މައުލޫމާތުލިބެ އެވެ. އަދި މ މިނޫނަސް މާފުނަށް ފުޅި އަޅައިގެން ފީނުމުން މިފަދަ ހާދިސާތައް ރާއްޖޭގައި ހިނގާފައި އެބަހުއްޓެވެ.\n"ސްކްބާޑައިވް ކުރާއިރު ފީނަން ދުނިޔޭގެ ސްޓޭންޑަޑްގައިވެސް މި ގެންގުޅަނީ 40 މީޓަރު. ރާއްޖޭގައި ފަތުރުވެރިންނަށް ފުޅި އަޅައިގެން ފީނަން ހަދާފައި އިން ގަވައިދުގަވެސް މި އިންނަނީ 30 މީޓަރު. ސެންޑީ ވިދާޅުވީ އެޑްވާންސް ޑީޕްޑައިވް ޓްރެއިނިން ހަދާފަ ހުރި މީހަކު 40 މީޓަކަށް އަޑިއަށް ދިއުމަކީ މައްސަލައެއް ނޫންކަމަށް. ނަމަވެސް އެ ފުންމިނުގައި އުޅެވޭނީ ގިނަވެގެން 8 މިނެޓް. މިޒަމާނުގައި މަސްވެރިން ޑައިވް ކޮމްޕިއުޓަރސް އެބަގެންގުޅޭ. އެއިން ފެންނަ އިންނާނެ އެ މައުލޫމާތު. އެހެންވީމަ ބޮޑަށް ބެލެވެނީ އެ ލިމިޓުން ކައްސާލާފަ ކަމަށް މިވަނީ." " ޑައިވް ކުރުމުގެ 36 އަހަރުގެ ތަރުޖިބާހުރި ސެންޑީ ވިދާޅުވި އެވެ.\nމީގެ އިތުރަށް ސެންޑީ ވިދާޅުވީ، 30 މީޓަރަށްވުރެ ފުނަށް މީހަރު ޑައިވް ކުރާނަމަ، "ނައިޓްރޮޖަން ނާކޮސިސް" ބޭނުންވާނެ ކަމަށާއި، 40 މީޓަރަށް އަޑިއަށްގޮސްފިނަމަ ނޭވާލާން ބޭނުންކުރާ ވައިގެ ފަސްގުނަ އިތުވާނެ ކަމަށެވެ. އެހެންކަމުން ޑީކޯ ވާން ދިމާވަނީވެސް "ނައިޓްރޮޖަން ނާކޮސިސް" ގެ ސަބަބުން ކަމަށާއި، އެކަމުގެ ސަބަބުން މީހާ އަމަލުވުންފަދަ އިހުސާސެއް ކުރެވޭނެ ކަމަށެވެ. އަދި އޭގެ ސަބަބުން އިތުރަށް މަޖާވުމުން ނޭނގި އެއަށްވުރެވެސް ފުނަށް ފީނަފާނެ ކަމަށެވެ. މީގެ އިތުރަށް ކުއްލިއަކަށް އަވަހަށް މައްޗަށް އެރުމުން ފުއްޕާމޭ ފަޅައިގެން ދިއުންކަހަލަ ހާލަތެއްވެސް މެދުވެރިވެދާނެ ކަމަށެވެ.\nސެންދީ ވިދާޅުވީ އެންމެ ރައްކާތެރި ގޮތަކީ ތަމްރީނު ލިބިފައިވާ އިތުރު މީހަކާއި އެކު، ފެންނަ ހިސާބެއްގައި ޑައިވް ކުރުން ކަމަށެވެ. އަދި ޑައިވަށް ދިއުމުގެ ކުރިން، ރަނގަޅަށް ނިދުން އަދި ފެން ވެސް ހަށިގަނޑަށް ބޭނުންވާނެ ކަމަށެވެ. އަދި އެންމެ މުހިންމު ކަމަކީ ތަންރީނު ލިބިފައި ހުރުން ކަމަށާއި، އޭރުން ޑައިވަށް ފޭބުމުގެ ކުރިންނާއި އަދި މައްސަލައެއް ދިމާވެއްޖެ ހާލަތެއްގައި އެހީތެރިކަން ފޯރުކޮށްދޭނެ ތަމްރީނުވެސް ލިބިގެން ދާނެ ކަމަށެވެ.\nއެހެންކަމުން ޑައިވް ކުރާއިރު، އެޑްވާންސް ޑައިވް ދަސްކުރުމަކީ ވަރަށް މުހިންމު ކަމެއް ކަމަށްވެސް ސެންޑީ ވަނީ ވިދާޅުވެފަ އެވެ. ސެންޑީ ވިދާޅުވީ ރާއްޖޭގެ ނިސްވަބަތުން ބަލާއިރު މިފަދަ ހާދިސާތައް ހިނގަމުންދާމިންވަރު މަދު ނޫންކަމަށެވެ. ސެންޑީ ވިދާޅުވީ ދިމާވެގެން އުޅެނީ އަޅުގަނޑުމެންގެ އަހުލާގުގެ މައްސަލައެއް ކަމަށެވެ. ސެންޑީ ވިދާޅުވީ ތަމްރީނު ދިނުމަށް ހުރިހާ ސެޓިފައިޑް ހުރިހާ ޑައިވަރުންވެސް އަބަދުވެސް މަރުހަބާ ކިޔާނެކަން ޔަގީންކުރައްވާ ކަމަށެވެ.


Google aa nulai Huawei ge Mate 30 mimahu 19 gai launch kuranee - One Online\nވާވޭ އިން ނެރޭ އެކުންފުނީގެ އެންމެ ފަހުގެ ފޯން މޭޓް 30 ލޯންޗުކުރާ ހަފުލާ އިއުލާންކޮށް އެ ކުންފުނިން ނެރުނު ޕޯސްޓަރު ---\nގޫގުލްއާ ނުލައި ވާވޭގެ މޭޓް 30 މިމަހު 19 ގައި ލޯންޗު ކުރަނީ\nޗައިނާގެ މަޝްހޫރު މުވާސަލާތީ ކުންފުނި، ވާވޭގެ ފްލޭގްޝިޕް ފޯން މޭޓް 30 މިމަހުގެ 19 ވަނަ ދުވަހު ލޯންޗު ކުރަން ނިންމާފައިވާ ކަމަށް އެ ކުންފުނިން ބުނެފިއެވެ.\nވާވޭ މޯބައިލްގެ ރަސްމީ ޓުވިޓާ އެކައުންޓުގައި ބުނެފައިވާ ގޮތުން، އެ ފޯނު ލޯންޗު ކުރާނީ ޖަރުމަނުގެ މިއުނިކްގައި ބާއްވާ ހާއްސަ ހަފުލާއެއްގައެވެ.\n"ރީތިންކް ޕޮސިބިލިޓީސް" ޓެގްލައިންއާއެކު ލޯންޗު ކުރާ އެ ފޯނު ވެގެންދާނީ، އެމެރިކާ ސަރުކާރުގެ ހާއްސަ ހުއްދައަކާއި ނުލައި އެގައުމުގެ އެއްވެސް ކުންފުންޏަކުން ބޭރުގެ ކުންފުނިތަކާއެކު ވިޔަފާރި ނުކުރެވޭނެ ލިސްޓަށް ވާވޭ އިތުރުކުރި ފަހުން އެ ކުންފުނިން ނެރޭ ފުރަތަމަ ފޯނަށެވެ.\nއެމެރިކާގެ އެ ނިންމުމާއެކު އެގައުމުގެ ގޫގުލް އިން ވެސް ވަނީ ވާވޭއާއެކު ވިޔަފާރިކުރުން ހުއްޓާލައިފައެވެ.\nވާވޭ އަކީ ގޫގުލް އިން އުފައްދާ އެންޑްރޮއިޑް އޯއެސްގައި ހިންގާ ފޯނަކަށްވާއިރު ގޫގުލް އިން ވާވޭއަކު ވިޔަފާރި ކުރުން ހުއްޓާލުމުގެ ސަބަބުން، ގޫގުލްގެ މުހިންމު ބައެއް ހިދުމަތްތައް ވާވޭ ފޯނަކަށް ނުލިބޭނެއެވެ. އޭގެ ތެރޭގައި ޕްލޭ ސްޓޯރާއި ގޫގުލް މެޕްސް، ޖީމެއިލް އަދި ޔޫޓިއުބް ހިމެނެއެވެ.\nނަމަވެސް ގޫގުލް އިން ބުނާގޮތުގައި، ވާވޭއަށް އެ ކުންފުނީގެ އެންޑްރޮއިޑް ބޭނުން ކުރެވިދާނެއެވެ. އެއީ އެންޑްރޮއިޑްއަކީ އޯޕަން ސޯސް އޯއެސް އަކަށްވާތީއެވެ. ނަމަވެސް ގޫގުލް އެޕްތަކެއް ނުހިމެނޭނެއެވެ.\nއެމެރިކާގެ މި ނިންމުމާއެކު ވާވޭއިން ވަނީ އެމީހުންގެ އަމިއްލަ އޮޕަރޭޓިން ސިސްޓަމް، ހާމަނީއޯއެސް މިދިޔަ މަހުގެ ތެރޭގައި އިއުލާން ކޮށްފައެވެ. އަދި ޕްލޭ ސްޓޯރުގެ ބަދަލުގައި ބޭނުންކުރެވޭނެ ސްޓޯރަކާއި މެޕިން ސާވިސްއެއް ވެސް ވަނީ ހޯދައިފައެވެ.\nނަމަވެސް ގޫގުލްގެ ރަސްމީ އެންޑްރޮއިޑް އޯއެސް އަދި އެޕްތަކާ ނުލައި ޔޫރަޕާއި ވާވޭގެ މުހިންމު މާކެޓްތަކަށް އެ ކުންފުނީގެ ފަހުގެ ފޯން، މޭޓް 30 އަށް ތަރުހީބު ލިބިދާނެކަމާމެދު ވަނީ ސުވާލު އުފެދިފައެވެ.\nވާވޭގެ މޭޓް 30 އާ ގުޅޭގޮތުން ފެތުރޭ އަޑުތަކަށް ބަލާއިރު، އެ ސީރީޒް ވެސް ނެރޭނީ ކުރީގެ ސީރީޒްތައް ވެސް ނެރުނު ގޮތަށް، ސްޓޭންޑަޑް އަދި ޕްރޯގެ ގޮތުގައެވެ. އަދި އެ ފޯނުތަކުގައި ބޭނުން ކުރާނީ ކިރިން ޕްރޮސެސާއެވެ.\nނަމަވެސް ވާވޭގެ ކުރިން ނެރުނު ފޯނު މޭޓް 20 އާ އެއްގޮތަށް މޭޓް 30 ގައި ވެސް ގިނަ ބަޔަކު އެންމެ ގަޔާވާ އެއްޗަކަށްވާނެ ކަމަށް ބެލެވިފައިވަނީ އެ ފޯނުގެ ކެމެރާއެވެ.\nގުޅޭ ޓެގު ޓެކްނޮލޮޖީ ގޫގުލް ހުއާވެއި ޗައިނާ އެމެރިކާ\nދާންދޫ ކައުންސިލުން ކަރުދާސް ބޭނުން ކުރުން ހުއްޓާލައި، ޑިޖިޓަލައިޒްކޮށްފި\nފޭސްބުކާއި އިންސްޓަގްރާމުގައި ''ލައިކް'' ފޮރުވުމުގެ އިހުތިޔާރު ދީފި\nކަރަންޓު ކަނޑު އުޅަނދުތައް ބައްޓަންކޮށް ބޭނުންކުރުމާދިމާއަށް ދިވެހީން މިސްރާބު ހިފަން ޖެހޭ: ޕްރޮފެސަރު އުގެއިލު\nޑޭޓާ ހުސްވިޔަސް އެކަށީގެންވާ ސްޕީޑެއްގައި ދެން ނެޓް ލިބޭނެ، އިތުރު ޑޭޓާ ނުގަތަސް ހިދުމަތަށް ފުދޭނެ: އިލްޔާސް\nރާއްޖޭގައި ދޭ އިންޓަނެޓުގެ އެންމެ ދަށް ސްޕީޑަކީ2އެމްބީޕީއެސް ކަމަށް ހަމަޖައްސައިފި


Tharahgeege project thah hingaairu bin nugehleyne gothah kankan raavan jehey: Riley\nޕްރޮޖެކްޓްތައް ހިންގައިރު ބިން ނުގެއްލޭނެގޮތަކަށް ކައުންސިލުން ކަންކަން ރާވަން ޖެހޭކަމަށް ރިލްވާނު ވިދާޅުވި--ކޭއޯފޮޓޯ\nތަރައްގީގެ ޕްރޮޖެކްޓްތައް ހިންގާއިރު ބިން ނުގެއްލޭނެގޮތަށް ކަންކަން ރާވަން ޖެހޭ: ރިލޭ\nކުޅުދުއްފުށީ ސިޓީގައި ތަރައްގީގެ މަޝްރޫއުތައް ހިންގައި އިރު ބިން ނުގެއްލޭނެ ގޮތްތަކަށް ކަންކަން ރާވަން ޖެހޭކަމަށް ކުޅުދުއްފުށީ ހުޅަނގު ދެކުނު ދާއިރާގެ ކައުންސިލަރު ރިލްވާން މުހައްމަދު (ރިލޭ) ވިދާޅުވެއްޖެ އެވެ.\nރިލްވާން މިހެން ވިދާޅުވީ، ކުޅުދުއްފުށީ އެއާޕޯޓަށް ނެގި ގޯތިތަކުގެ ތެރެއިން6ގެޔެއްގެ ބިމުގެ ބަދަލު އަދިވެސް ހަމަޖެހިފައިނުވާތީ އެ6ގެއަށް ބިމުގެ ބަދަލު ހަމަޖައްސަން ބުދަ ދުވަހު ކައުންސިލްގައި ބޭއްވި ބައްދަލުވުމުގައި ވާހަކަދައްކަވަމުންނެވެ.\nކުޅުދުއްފުށީ އެއާޕޯޓަށް އިޝާރާތްކުރައްވައި ވާހަކަދައްކަވަމުން ރިލްވާން ވިދާޅުވީ، 29 ހެކްޓަރުގައި ބިމެއްގައި އެޅެން އޮތް އެ އެއާޕޯޓް ތަރައްގީކުރުމަށް ކުރީގެ ސަރުކާރުން 41 ހެކްޓަރު ބިން ބޭނުންކޮށްފައިވާ ކަމަށެވެ. މިއީ ކުޅުދުއްފުށީ ފަދަ ބިމުގެ ޖާގަ އިންތިހާއަށް ދަތިވެފައިވާ ރަށްތަކުގެ ރައްޔިތުން ކަންބޮޑުވާން ޖެހޭނެ މައްސަލައެއް ކަމަށެވެ.\n"29 ހެކްޓަރުގެ ބިމެއްގައި އެޅެން އޮތް އެއާޕޯޓެއް 41 ހެކްޓަރު ބޭނުންކޮށްގެން އެއާޕޯޓް އެޅީމަ ދިމާވެގެން އުޅޭ މައްސަލަ މިއީ. މިރަށް މިއޮތީ ވަރަށް ބޮޑަށް ބިމަށް ޖެހިފަ. އަނެއްކާވެސް މިފެންނަނީ އެއާޕޯޓް މަޝްރޫއުއާ ގުޅިގެން އަދިވެސް ރަށު ތެރެއިން ބިން ގެއްލިގެންދާތަން .މިއީ އަޅުގަނޑުމެން ހަމަ ކަންބޮޑުވާން ޖެހޭ ކަމެއް." ރިލުވާން ވިދާޅުވި އެވެ.\nރިލުވާން ވިދާޅުވީ ކުރިއަށް އޮތްތަނުގައި މިފަދަ ޕްރޮޖެކްޓްތައް ހިންގައިރު ބިން ނުގެއްލޭނެގޮތަކަށް ކަންކަން ރާވަންޖެހޭ ކަމަށެވެ. މި އެޖެންޑާގައި ވާހަކަދެއްކެވި އެހެން ކައުންސިލަރުންވެސް ވަނީ ބިން އިސްރާފުނުވާނެހެން ޕްރޮޖެކްޓްތައް ހިންގުމަށް ބަހުސްކުރައްވާފަ އެވެ.\nއެގޮތުން އުތުރު ދާއިރާގެ ކައުންސިލަރު މުހައްމަދު ދާއޫދު ވިދާޅުވީ، ތަރައްގީގެ މަޝްރޫއުތަކަށް ބިންދޫކުރާއިރު ބިންތައް ހަލާކު ނުވާނެ ގޮތަކަށް ބިންދޫކުރުން އެއީ ވަރަށް ބޮޑަށް ސަމާލުވާން ޖެހޭނެ ކަމެއް ކަމަށެވެ. އަދި ބިމުން އެންމެ ރަނގަޅަށް މަންފާ ނުކުންނާނެ ޕްރޮޖެކްޓްތައް ގެނެވޭނެ ގޮތަކަށް ޕްލޭންކުރެވިގެން ބިންދޫކުރުން މުހިންމުކަމަށް ވިދާޅުވި އެވެ.\nރިލްވާން މުހައްމަދު - ހުޅަނގު ދެކުނު ދާއިރާގެ ކައުންސިލަރު\nޕްލޭ ސްކޫލް ހުއްޓާލުމުން ގިނަ ދަރިވަރުންތަކެއް މަގުމަތިވި: ރިލޭ


Council thah fail kollee Yameen ge sarukaarun: Nasheed | Mihaaru\nސޯބެ އެމްޑީޕީގެ ރައީސް މުހައްމަދު ނަޝީދާ އެކު.\nކައުންސިލަރުން ފެއިލްއެއް ނުވޭ؛ ޔާމީން ސަރުކާރުން ކައުންސިލްތައް ފެއިލްކޮށްލީ: ނަޝީދު\n01 ފެބުރުއަރީ 2020 - 17:18 39 comments\nއަންނަ އޭޕްރީލް މަހު ބާއްވާ ލޯކަލް ކައުންސިލް އިންތިހާބުގައި އެމްޑީޕީން ނެރޭނެ ކެންޑިޑޭޓުން ހޮވަން އިއްޔެ ބޭއްވި ޕްރައިމަރީގައި ނާކާމިޔާބީއާ ކުރިމަތިވެ ވަޑައިގެންނެވި މޭޔަރުން ފެއިލްވީ ނޫން ކަމަށާއި ކުރީގެ ރައީސް ޔާމީންގެ ސަރުކާރުން ކައުންސިލްތައް ފެއިކްކޮށްލީ ކަމަށް އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު މިއަދު ވިދާޅުވެއްޖެ އެވެ.\nނަޝީދު މިހެން ވިދާޅުވީ އައްޑޫގެ މޭޔަރު އަބްދުﷲ ސޯދިގު (ސޯބެ) އާއި މާލޭގެ މޭޔަރު ސިފާ މުހައްމަދަށް ޕްރައިމަރީގައި ކުރިމަތިވެވަޑައިގެންނެވި ނާކާމިޔާބީ އަކީ އެ ބޭފުޅުން ފެއިލްވުން ކަމަށް ދެކެވަޑައިގަންނަވާތޯ ނޫސްވެރިއަކު ސުވާލު ކުރުމުންނެވެ.\n"އަޅުގަނޑަށް ފެންނަ ފެނުމުގައި ފެއިލްވީ ކުރީގެ ސަރުކާރުން އިނގޭތޯ. ފޭލް ކޮށްލައިގެން މިއުޅެނީ. އަޅުގަނޑުމެންގެ ސިޓީކައުންސިލްތަކަށް އެނގިވަޑައިގަންނަވާނެ މަސައްކަތް ނުކުރެވުނު އެންމެ ބޮޑު ސަބަބަކީ ރައީސް ޔާމީނު ލާމަރުކަޒީ ގާނޫނު ރޫޅާލުމާ ސިޓީ ކައުންސިލްތައް ހަލާކުކޮށްލުމާ،" ޔާމީންގެ ސަރުކާރުން ސިޓީ ކައުންސިލްތަކާއި ކައުންސިލްތަކުގެ ބާރުތައް ހަނިކޮށް ގާނޫނަށް ގެނައި އިސްލާހުތަކަށް އިޝާރާތްކުރައްވައި ނަޝީދު ވިދާޅުވި އެވެ.\nނަޝީދު ވިދާޅުވީ ކުރީގެ މޭޔަރުންގެ ތަޖުރިބާ ބޭނުންކުރެވޭނެ ގޮތްތަކެއް ސިޓީކައުންސިލްތަކުގައި ހިމެނެން ޖެހޭ ކަމަށް، އައްޑު އާއި މާލޭގެ މޭޔަރުކަމުގެ ޓިކެޓް ލިބިވަޑައިގެންނެވި ދެ ބޭފުޅުން ވިދާޅުވި ކަމަށެވެ. އައްޑޫގެ މޭޔަރުކަމުގެ މަގާމަށް ވާދަކުރަން އެމްޑީޕީގެ ޓިކެޓް ލިބިވަޑައިގެންނެވި ރައްޔިތުންގެ މަޖިލީހުގެ ކުރީގެ މެންބަރު އަލީ ނިޒާރާއި މާލޭގެ ޓިކެޓް ލިބިވަޑައިގެންނެވި އެމްޑީޕީގެ ސެކްރެޓަރީ ޖެނެރަލް އަނަސް އަބްދުއްސައްތާރާ ހަވާލާދެއްވައި ނަޝީދު ވިދާޅުވީ ކުރީގެ މޭޔަރުންގެ ތަޖުރިބާ ބޭނުންކުރަން އެކި ބޯޑުތަކާއި އެޑްވައިޒަރުން ކައުންސިލްތަކުގައި ހިމެނެން ޖެހޭ ކަމަށެވެ. އެތެރޭގެ އިންތިހާބަށް ފަހު ޕާޓީގެ އެތެރޭގެ އެއްބައިވަންތަކަަން ދެމެހެއްޓުމަށް ޓަކައި އެކި ކެންޑިޑޭޓުންނަށް މިއަދު ގުޅުއްވާނެ ކަަމަށް ވެސް ވިދާޅުވި އެވެ.\n"އަޅުގަނޑަށް ފެންނަ ފެނުމުގައި ބަލިވި ކެންޑިޑޭޓުންނަށް ހުރިހާ އެއްޗެއް ގެއްލޭކަށް ނުޖެހޭ. މިސާލަކަށް އަޅުގަނޑު ގާތުގައި މިއަދު އައްޑޫގެ ކެންޑިޑޭޓް، ނިޒާރު ވެސް އަދި އަޅުގަނޑާ މިއަދު ބައްދަލުވި އަނަސް ވެސް، އެ ދެބޭފުޅުން ވެސް ވިދާޅުވޭ ކުރީގެ މޭޔަރުން ކޮށްދެެއްވާފައި ހުރި މަސައްކަތާ އަދި އެބޭފުޅުންގެ ތަޖުރިބާއާ އަދި އެބޭފުޅުންގެ ބައިވެރިވުމާ، މި ގާނޫނު މިހާރު މި ލިބިދީފައި އޮތް ފެންވަރުން، އެކި އެކި އެޑްވައިޒަރުންނާއި އެކި އެކި ބާވަތުގެ ބޯޑުތައް ކައުންސިލް ތަކުގައި ހިމެނެން ޖެހޭ،" ނަޝީދު ވިދާޅުވި އެވެ.\nއެމްޑީޕީގެ ޕްރައިމަރީގައި މާލޭގެ މިހާރުގެ މޭޔަރު ޝިފާ އާއި މިދިއަ ތިން ދައުރު އައްޑޫގެ މޭޔަރުގެ މަގާމުގައި ހުންނެވި އަބްދުﷲ ސޯދިގު (ސޯބެ) ގެ އިތުރުން ފުވައްމުލަކުގެ މިހާރުގެ މޭޔަރު އަބްދުﷲ ފަލާހަށް ވެސް ކުރިމަތިވީ ނާކާމިޔާބީ އެވެ. ފުވައްމުލަކުގެ މޭޔަރުކަމަށް، އެމްޑީޕީގެ ފަރާތުން ވާދަކުރައްވާނީ އިސްމާއިލް ރަފީގެވެ.\nނަޝީދު ވިދާޅުވި ގޮތުގައި ލޯކަލް ކައުންސިލްތަކުގެ އިންތިހާބުގައި އެމްޑީޕީ އަށް 60 ޕަސެންޓް ގޮނޑި ކާމިޔާބު ކުރެވޭނެ އެވެ.\nއިތުރު ލިޔުންތައް އެމްޑީޕީ އައްޑޫ މާލެ ލޯކަލް ކައުންސިލްތައް ކުރީގެ މެމްބަރު އަލީ ނިޒާރު އަނަސް އަބްދުއްސައްތާރު ލޯކަލް ކައުންސިލްތަކުގެ އިންތިޚާބު 2020\nއުފާވެރި، ތަހުޒީބު ސިޓީއަކަށް މާލެ ބަދަލުވާނެ: އަނަސް


Will Smith ge "Bad Boys 4" nuhuttay – adduLIVE\nސުމިތުގެ "ބޭޑް ބޯއިސް 4" ނުހުއްޓޭ\nMay 22, 2022, 09:28 އަހުމަދު އަދްޝަން\nމި އަހަރުގެ އޮސްކާ އެވޯޑް ހަފުލާގައި އެކްޓަރު ވިލް ސުމިތުގެ ފަރާތުން ފެންމަތިވި މައްސަލައަކާ ހެދި އޭނަގެ ކެރިއަރު މިހާރު ވާނުވާގައި އޮތަސް "ބޭޑް ބޯއިސް 4" އަށް ކުރަން ޖެހޭ މަސައްކަތްތައް ނުހުއްޓޭ ކަމަށް އެ ފިލްމުގައި ހިއްސާވާ ސޮނީ ޕިކްޗާސް އިން ބުނެފި އެވެ.\nއޮސްކާގައި ސްޓޭޖަށް އަރައި ކޮމީޑިއަން ކްރިސް ރޮކްގެ ކަންކަށިމަތީގައި ސުމިތު ޖެހި މައްސަލާއާ ވިދިގެން އޭނަގެ ބައެެއް ޕްރޮޖެކްތައް، ޕްރޮޑަކްޝަން ހައުސްތަކުން ވަގުތީ ގޮތުން މަޑުޖައްސާލާފައިވާ އިރު އޭގެ ތެރޭގައި "ބޭޑް ބޯއިސް 4" ވެސް ހިމެނޭ ކަމަށް ބައެއް މީޑިއާތަކުން ރިޕޯޓްކޮށްފައިވާތީ ސޮނީން ވަނީ އެކަން ދޮގުކޮށްފަ އެވެ.\nއެ ކުންފުނީގެ މޯޝަން ޕިކްޗާ ގްރޫޕްގެ ޓޮމް ރޮތުމަން ޑެޑްލައިނަށް ވިދާޅުވީ ފިލްމުގެ އެއްވެސް މަސައްކަތެއް ނުހުއްޓޭ ކަމަށާއި ޝޫޓިން ފެށުމުގެ ކުރިން ވާން ޖެހޭ ހުރިހާ ތައްޔާރީތަކެއް ވެސް ކުރިން ވޭސް ރޭވި ގޮތަށް ކުރިއަށްދާ ކަމަށެވެ.\n"އެހެންވެ ބޭޑް ބޯއިސް ހަތަރެއް ހުއްޓުނު ކަމަށް ބުނާ ވާހަކައިގައި އެއްވެއސް ހަގީގަތެއް ނެތް." އޭނާ ވިދާޅުވި އެވެ.\nޓޮމް ވިދާޅުވި ގޮތުގައި ސުމިތަކީ ވަރަށް ރަނގަޅަށް ދަންނަ އަދި އެހާމެ ޕްރޮފެޝަނަލް އެކްޓަރެކެވެ. އަދި އޮސްކާގެ އޭނަގެ ފަރާތުން ފެނުނު ކަމަކާ ހެދި އޭނަ އަކީ މުޅިން ގޯސް މީހެއް ކަމަށް ނިންމުމަކީ އިންސާފެއް ނޫން ކަމަށް ވެސް ވިދާޅުވި އެވެ.\n"ކޮންމެ މީހެއްގެ ފަރާތުން ވެސް ހަމަ ނޭދެވޭ ކަމެއް ފެނިދާނެ. އަހަރެން ސުމިތު ދަންނަތާ ޒަމާންތަކެއްވެއްޖެ. އޭނަ އަކީ ވަރަށް ރަނގަޅު އަދި އެހާމެ ޕްރޮފެޝަނަލް މީހެއް. އެހެންވެ އޭނަގެ ފަރާތުން ފެނުނު އެންމެ ކަމަކާ ހެދި އޭނަ އަށް ހައްގު ނޫން މިންވަރު ދެއްކުމަކީ އިންސާފެއް ނޫން. އަހަރެން ދެކޭ ގޮތުގައި މާފުކުރުމާއި ބަލައިގަތުމަކީ ކުރަން ޖެހޭނެ ކަމެއް."\n"ބޭޑް ބޯއިސް 4" ގެ މަސައްކަތް ރޭވި ގޮތަށް ކުރިއަށްދާ ކަމަށް ޓޮމް ވިދާޅުވި ނަމަވެސް ފިލްމުގެ މަސައްކަތް މިހާރު ގޮސްފައިވާ ހިސާބާ ބެހޭ ގޮތުން އެއްވެސް އެއްޗެއް ވިދާޅެއް ނުވެ އެވެ. އެހެންވެ އޭގެ ޝޫޓިން ފަށާނެ އިރެއް ވެސް ނޭނގެ އެވެ.\nމަގުބޫލު ފްރެންޗައިޒެއްގެ ގޮތުގައި ބެލުންތެރިންގެ ލޯބި ހޯދާފައިވާ "ބޭޑް ބޯއިސް" ގެ ތިން ވަނަ ފިލްމު "ބޭޑް ބޯއިސް ފޯ ލައިފް" ގެނެސްދިނީ 2020 ގަ އެވެ. މީގެ ދެވަނަ ބައި 2003 ގައި ގެނެސްދިން އިރު، ފުރަތަމަ ފިލްމު ރިލީޒްކުރީ 1995 ގަ އެވެ.\nމި ބަޑީ އެކްޝަން ކޮމެޑީގައި ސުމިތާ އެކު ފެންނަ އެންމެ މުހިއްމު ބައިވެރިޔަކީ މާޓުން ލޯރެންސެވެ.\nމި އަހަރުގެ އޮސްކާގައި ފިލްމު "ކިންގް ރިޗަޑް" އިން އެންމެ މޮޅު އެކްޓަރުގެ އެވޯޑް ހޯދި ސުމިތުގެ ކުރިއަށް އޮތް ފިލްމަކީ މި އަހަރު ރިލީޒްކުރަން އޮއްވައި އޮސްކާގެ ކުޅިގަނޑާ ހެދި އަންނަ އަހަރަށް ފަސްކޮށްފައިވާ "އަމަންސިޕޭޝަން" އެވެ.


އެއްމާބަނޑު ދެ ކުދިން ލިބުމާއި އެކު ރޮނާލްޑޯ އެނބުރި ޤައުމަށް\nޕޯޗުގަލްއާއި ރެއާލް މެޑްރިޑްގެ ތަރި ކްރިސްޓިއާނޯ ރޮނާލްޑޯއަށް އެއްމާބަނޑު ދެ ބެއިން ލިބުނުކަމުގެ ޚަބަރުލިބުމާއި އެކު އޭނާ އެނބުރި ޤައުމަށް ހިނގައްޖެއެވެ.\nރޮނާލްޑޯއަށް އެއް މާބަނޑު ދެބެއިން ލިބުނުކަން އޭނާ ވަނީ މީޑިއާއަށްވެސް ކަށަވަރުކޮށްދީފައެވެ.\nރޮނާލްޑޯ މިކަން ހާމަކުރީ ޗިލީ އަތުން ބަލިވެ ކޮންފެޑެރޭޝަންސް ކަޕުން ކެޓުމާއި އެކު ފޭސްބުކްގައި އާއްމުކުރިޕޯސްޓެއްގައެވެ.\nމި ޕޯސްޓުގައި އޭނާ ވަނީ ޕޯޗުގަލްގެ ކުޅުންތެރިންނާއި ކޯޗަށް ހިތްވަރުދީ ވާހަކަ ދައްކާފައެވެ. އެގޮތުން ރޮނާލްޑޯ ބުނެފައިވަނީ ބަލިވިނަމަވެސް ކުރިޔަށް އޮތްތާނގައި ރަނގަޅު ނަތީޖާތަކެއް ޕޯޗުގަލްއަށް ހޯދަދޭން މަސައްކަތް ކުރާނެކަމަށް ވަނީ ބުނެފައެވެ.\nއަދި އޭނާއަށް އެއް މާބަނޑު ދެކުދިން ލިބުމާއިއެކު ޕޯޗުގަލްގެ ސްކޮޑު ދޫކޮށް އެނބުރި ޤައުމަށް ދިޔަކަން ހާމަކުރަމުން ރޮނާލްޑޯ ބުނީ ވޭތުވެދިޔަ ދުވަސްތަކުގައި އޭނާގެ ހުރިހާ ފޯކަސްއެއް ހުރީ ޕޯޗުގަލްގެ ޤައުމީ ޓީމާއެކު ކަމަށާއި އަދިވެސް ކުރިޔަށް އޮތްތާނގައި އެއްބާރުލުން ފުރިހަމައަށް ލިބިގެންދާނެކަމަށެވެ.\nމުބާރާތުގައި ނާކާމިޔާބީއާއި ކުރިމަތިލާން ޖެހުނު ނަމަވެސް ކުރިއަށްއޮތްތަނުގައިވެސްޕޯޗުގަލްގެރައްޔިތުންއުފާކޮށްދޭނެފަދަނަތީޖާތަކެއްޤައުމީޓީމާއެކުނެރެވޭނެކަމަށްއުއްމީދުކުރާކަމަށްވެސްރޮނާލްޑޯބުންޏެވެ.\nމުބާރާތުގެ ތިންވަނަ ހޮވާ މެޗުގައި ޕޯޗުގަލް އަދި ކުޅެން ޖެހޭނެއެވެ. އެޓީމު ކުޅެންޖެހޭނީ މިރޭ ޖަރުމަން އާއި މެކްސިކޯ ބައްދަލުކުރާމެޗުން ބަލިވާ ޓީމަކާއި އެކުގައެވެ.\nއެހެން ނަމަވެސް އެ މެޗުގައި ރޮނާލްޑޯ ނުކުޅޭނެއެވެ. ރޮނާލްޑޯއަށް ލިބުނު އެއްމާބަނޑު ދެ ކުދިން ދެކިލުމަށް ފުރުޞަތު ދިނުމުން އޭނާ މިހާރުވަނީ އެނބުރި ޕޯޗުގަލްއަށް ގޮހެވެ.\nސަރަގޭޓް މަންމައެއްގެ އެހީއާ އެކު ރޮނާލްޑޯއަށް މިފަހަރު ލިބިފައިވަނީ ދެވައްތަރުގެ ދެކުދިންނެވެ. އެއީ އަންހެން ކުއްޖަކާއި ފިރިހެން ކުއްޖެކެވެ.\nފުރަތަމަ ދަރިފުޅުގެ މަންމަ ސިއްރުކުރި ގޮތަށް މިފަހަރުވެސް މި ލިބުނު ދެކުދިންގެ މަންމަ ސިއްރުކޮށްފައިވާއިރު، ރިޕޯޓުތައް ބުނާގޮތުން މި ދެ ކުދިންނަށް މިހާރު ވަނީ ނަންވެސް ކިޔާފައެވެ. އެގޮތުން އަންހެން ކުއްޖާއަށް އީވާ ކިޔާފައި ވާއިރު ފިރިހެން ކުއްޖާއަށް ކިޔާފައި ވަނީ މަތިއޯ އެވެ.\nއެއް މާބަނޑު މި ދެކުދިންނާއެކު މިހާރު ރޮނާލްޑޯގެ ދަރިންގެ އަދަދު ވަނީ3އަށް އަރާފައެވެ. ރޮނާލްޑޯގެ އެންމެ ބޮޑަށް ހުރީ6އަހަރުގެ ފިރިހެން ކުއްޖެކެވެ.\nމެސީގެ ބެލޯންޑިއާ ރެކޯޑާ ރޮނާލްޑޯ އަރާ ހަމަކޮށްފި\nރޮނާލްޑޯގެ ލަނޑާއެކު، ރިއާލް މޮޅުކޮށްދީފި


ލަންކާއަށް ހަމަލާ ދިން އެންމެން ހައްޔަރު ކުރެވިއްޖެ ނުނީ މަރުވެއްޖެ! – Haftha\nThu,4June, 2020, 1:34 pm\nލަންކާއަށް ހަމަލާ ދިން އެންމެން ހައްޔަރު ކުރެވިއްޖެ ނުނީ މަރުވެއްޖެ!\nމިދިޔަ މަހު 21 ވަނަ ދުވަހު ދިން ބޮމުގެ ހަމަލާތައް ރޭވި އެންމެން ވާނީ ހައްޔަރުކުރެވިފައި ނުވަތަ މަރުވެފައި ކަމަށް އެގައުމުގެ އެކްޓިން ޕޮލިސް ޗީފް ވިދާޅުވެއްޖެއެވެ.\nހޯމަދުވަހު ލަންކާގެ ދިފާއީ ވުޒާރާއިން އާންމު ކުރި އޯޑިއޯ މެސެޖެއްގައި އެކްޓިން ޕޮލިސް ޗީފް ޗަންދުރާ ވްރަމަރަތްނޭއާއި ހަވާލާދީ މީޑިޔާ ރިޕޯޓުތައް ބުނާގޮތުގައި ލަންކާގެ އީސްޓާ ސަންޑޭއާއި ދިމާކޮށް ދިން ބޮމުގެ ހަމަލާ ރޭވި މީހުން މިހާރު ވާނީ ހައްޔަރުކުރެވިފައި ކަމަށާއި އޭގެ ތެރެއިން އެއްބަޔަ ހަމަލާދިނީ އަމިއްލައަށް ދާނުން ފިދާވެގެން ކަމަށެވެ.\nއޭގެ އިތުރުން ފުލުހުން ހިނގި އޮޕަރޭޝަން ތަކުގައި ގިނަ އަދަދެއްގެ ގޮވާތަކެއްޗާއި ހަތިޔާރުް އަތުލައި ގެންފައިވާ ކަމަށާއި ސަލާމަތީ ބާރުތަކުން ހިންގާ އޮޕަރޭޝަންތަކާއި ތަހުޤީޤުތައް އަދިވެސް ދަނީ ކުރިޔަށް ކަމަށް ޗަންދުރާ ވިދާޅުވި އެވެ.\nލަންކާއަށް ދިން ހަމަލާއާއި ގުޅިގެން 250 އަށް ވުރެ ގިނަ މީހުން ވަނީ މަރުވެފަ އެވެ. އަދި މިހާތަނަށް ހަމަލާއާއި ގުޅިގެން ހޯދާ މީހުންނާއި ޝައްކު ކުރެވޭ މީހުން ހިމެނޭގޮތަށް 150 އަށްވުރެ ގިނަ މީހުން ވަނީ ފުލުހުންގެ ބެލުމުގެ ދަށަށް ވަނީ ގެންގޮސްފައެވެ.


Kulliakah muvahzafun badhalu kuraathee bodethi olhun araa: Mayor\nކުއްލިއަކަށް މުވައްޒަފުން ބަދަލުކުރާތީ ބޮޑެތި އޮޅުން އަރާ: މޭޔަރު\nމުހައްމަދު ޝިހާބު ފޮޓޯ: އަވަސް ފައިލް\nމާލެ ސިޓީ ކައުންސިލްގެ މުވައްޒަފުން ސަރުކާރުގެ އެކި ވުޒާރާތަކަށް ކުއްލިއަކަށް ބަދަލުކުރާތީ ބޮޑެތި އޮޅުންތައް އަރަމުންދާ ކަމަށް މާލެ ސިޓީ ކައުންސިލްގެ މޭޔަރު މުހައްމަދު ޝިހާބު މިއަދު ވިދާޅުވެއްޖެ އެވެ.\nމާލެ ސިޓީ ކައުންސިލްގައި މިއަދު ބޭއްވި ނިއުސް ކޮންފަރެންސެއްގައި ޝިހާބު ވިދާޅުވި ގޮތުގައި ސިޓީ ކައުންސިލްގެ ދަށުގައި ކުރިން އޮތް "އާއްމު ހިދުމަތްތަކާ ބެހޭ ބައި" ގައި ހިމެނޭ 350 އެއްހާ މުވައްޒަފުން ހައުސިން މިނިސްޓްރީގެ ދަށަށް ގެންދިޔައީ ކުއްލި ގޮތަކަށް ކަމަށެވެ.\n"ދެ ގަޑިއިރުގެ ތެރޭގައި ބަޔަކު ކުރަމުން އައި މަސައްކަތެއް އެހެން ބަޔަކަށް ބަދަލު ވެގެން ދިއުމުން ގިނަ ދަތިތަކެއް ކުރިމަތިވާނެ. މީގެ ސަބަބުން ބޮޑެތި އޮޅުންތަކެއް އަރާ،" ޝިހާބު ވިދާޅުވި އެވެ.\nއޭނާ ވިދާޅުވި ގޮތުގައި މިފަދަ ބޮޑެތި ކަންތައްތައް ކުރަން ވާނީ މަޝްވަރާކޮށްގެން ކަމަށާއި، ނަމަވެސް ސަރުކާރުން ސިޓީ ކައުންސިލާއިއެކު އެފަދަ މަޝްވަރާއެއް ނުކުރާ ކަމަށެވެ.\n"މިގޮތަށް އަމަލު ކުރުމުން އެ މުވައްޒަފުންނަށް ވެސް އޮޅުން އަރާ. މުވައްޒަފުންނަކަށް މިހާރަކު ނޭނގެ މުސާރަ ދޭނީ ކޮން ބައެއް ކަމެއް. ސިޓީ ކައުންސިލުން ކަމެއް. ނޫނީ ހައުސިން މިނިސްޓްރީން ކަމެއް،" ޝިހާބު ވިދާޅުވި އެވެ.\nޝިހާބު ވިދާޅުވި ގޮތުގައި ލާމަރުކަޒީ ގާނޫނަށް ބެލުމެއް ނެތި ސަރުކާރުން ގެންނަ މި ބަދަލުތަކުގެ ސަބަބުން މި ކަންތައް އޮތް ގޮތް ސާފު ކުރުމަށް ކޯޓަށް އެ މައްސަލަ ހުށަހަޅާފައިވާ ކަމަށެވެ.\n"ކޯޓަށް އެ މައްސަލަ ލާފައިވާނީ. އެކަމަކު ނޭނގެ ކޯޓުން ބަލައި ގަތް ކަމެއް ނޭނގެ،" ޝިހާބު ވިދާޅުވި އެވެ.\nޝިހާބު ވިދާޅުވި ގޮތުގައި މާލެ ސިޓީ ކައުންސިލުން ކުރަމުން ދިޔަ ގިނަ މަސައްކަތްތަކެއް ހައުސިން މިނިސްޓްރީގެ ދަށަށް ބަދަލު ކުރުމުން މިހާރު ކައުންސިލުން ބަލަހައްޓާ މަސައްކަތްތަކުގެ ތެރޭގައި އިމާރަތް ކުރުމަށް ހުއްދަ ދިނުމާއި މާލެއަށް ޖަމާވާ ކުދި އުކާލުމާއި ސަހަރާތައް ބެލެހެއްޓުން ފަދަ މަސައްކަތްތައް ހިމެނޭ ކަމަށެވެ.\nކުއްޖަކު ބްލެކްމެއިލް ކޮށް، ރޭޕް ކުރި މައްސަލައެއް!\nފެނަކައިންވެސް 40 ޕަސެންޓުުގެ ޑިސްކައުންޓެއް\nދޮންދަރިއާ ބެހުނު މީހާގެ ބަންދަށް 15 ދުވަހަސް


ބ. ދަރަވަންދޫ މެޖިސްޓްރޭޓް ކޯޓު އިއުލާން\nބ. ދަރަވަންދޫ މެޖިސްޓްރޭޓް ކޯޓުގެ އިއުލާން


ގުޅިފައިވާ ޕާޓީތަކުގެ ކެންޑިޑޭޓާއި ރަނިންގމޭޓް އައްޑޫ ސިޓީއާއި ފުވައްމުލައް ސިޓީއަށް ކުރެއްވި ދަތުރުފުޅު ނިންމަވާލައްވައިފި – Maldivian Democratic Party\nގުޅިފައިވާ ޕާޓީތަކުގެ ކެންޑިޑޭޓާއި ރަނިންގމޭޓް އައްޑޫ ސިޓީއާއި ފުވައްމުލައް ސިޓީއަށް ކުރެއްވި ދަތުރުފުޅު ނިންމަވާލައްވައިފި\nގުޅިފައިވާ ސިޔާސީ ޕާޓީތަކުގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިޙް (އިބޫ) އާއި އެމަނިކުފާނުގެ ރަނިންގމޭޓް ފައިސަލް ނަސީމް އައްޑޫ ސިޓީއާއި ފުވައްމުލައް ސިޓީއަށް ކުރެއްވި ކެމްޕޭން ދަތުރުފުޅު ނިންމަވާލެއްވުމަށްފަހު މާލެ ވަޑައިގެންފިއެވެ.\nއައްޑޫ ސިޓީއާއި ފުވައްމުލައް ސިޓީއިންވެސް ގުޅިފައިވާ ޕާޓީތަކުގެ ރިޔާސީ ކެންޑިޑޭޓާއި ރަނިންގމޭޓަށާއި، އެބޭފުޅުންނާއިއެކު ވަޑައިގެންނެވި ގުޅިފައިވާ ޕާޓީތަކުގެ ވަފުދަށް ހޫނު މަރުހަބާއެއް ވަނީ ކިޔާފައެވެ.\nޖަޒީރާ ރާއްޖެ ކެމްޕޭންގެ ދަށުން ހުކުރު ދުވަހު އައްޑޫ ސިޓީއަށް ފެއްޓެވި މި ދަތުރުފުޅުގައި ގުޅިފައިވާ ޕާޓީތަކުގެ ރިޔާސީ ކެންޑިޑޭޓާއި ރަނިންގމޭޓްގެ އިތުރުން އެމްޑީޕީއާއި އަދި ގުޅިފައިވާ ޕާޓީތަކުގެ އިސް ބޭފުޅުން ބައިވެރިވެވަޑައިގަތެވެ. މި ދަތުރުފުޅުގައި އައްޑޫ ސިޓީގެ ރަށްތަކާއި ފުވައްމުލަކުގައި ދޮރުން ދޮރަށް ހިންގަވައި، ރައްޔިތުންގެ ހާލު ބައްލަވައި، ރައްޔިތުންގެ ޝަކުވާތައް ކެންޑިޑޭޓާއި ރަނިންގމޭޓް ވަނީ އައްސަވާފައެވެ.\nދޮރުން ދޮރަށް ކުރެއްވި ޒިޔާރަތުގައި ރަށްރަށުގައި ތިއްބަވާ އުމުރުން ދުވަސްވީ ފަރާތްތަކާއި، ޒުވާނުންނާއިވެސް ބައްދަލުކުރައްވައި، އެފަރާތްތަކުން އެދޭ ކަންކަމުގެ ވާހަކަ އަޑު އެއްސެވިއެވެ.\nމީގެ އިތުރުން ފުވައްމުލަކަށް ވަޑައިގެން ގުޅިފައިވާ ޕާޓީތަކުގެ ރިޔާސީ ކެންޑިޑޭޓާއި ރަނިންގމޭޓް ވަނީ އެރަށުގެ އިރުމަތީ ފަރާތު ގިރާ ސަރަހައްދު ބައްލަވާލައްވާފައެވެ. ރަށް ގިރުމުގެ މައްސަލައަކީ ފުވައްމުލަކު ރައްޔިތުން އެންމެ ކަންބޮޑުވާ އެއް މައްސަލައިގެ ގޮތުގައި އެރަށުގެ ރައްޔިތުން ވަނީ ފާހަގަކޮށްފައެވެ.\nމީގެ އިތުރުން އެރަށުގައި ތިއްބަވާ އަދާލަތު ޕާޓީގެ މެމްބަރުންނާއިވެސް ގުޅިފައިވާ ޕާޓީތަކުގެ ރިޔާސީ ކެންޑިޑޭޓާއި ރަނިންގމޭޓް ވަނީ ބައްދަލުކުރައްވާފައެވެ.\nއައްޑޫ ސިޓީގެ ރަށްތަކުގައި ދޮރުން ދޮރަށް ހިންގެވުމުގައި އައްޑޫ ސިޓީ ހުޅުދޫއަށް ވަޑައިގެން އުއްތަމަފަނޑިޔާރު އަބްދުﷲ ސަޢީދުގެ އާއިލާއާއި ގުޅިފައިވާ ޕާޓީތަކުގެ ރިޔާސީ ކެންޑިޑޭޓާއި ރަނިންގމޭޓް ވަނީ ބައްދަލުކުރައްވާފައެވެ.\nދެ ސިޓީގައިވެސް ގުޅިފައިވާ ޕާޓީތަކުގެ ރިޔާސީ ކެންޑިޑޭޓާއި ރަނިންގމޭޓް ވަނީ ކެމްޕޭން ޓީމްތަކާއި ބައްދަލުކުރައްވައި ކެމްޕޭން ކުރިއަށްގެންދާ ގޮތާއި ގުޅޭ ގޮތުން މަޝްވަރާކުރައްވާފައެވެ.


Rah rashuga gedhoru alhan MMA ge lui loan eh\nއެމްއެމްއޭގެ ގަވަރުނަރު އަހްމަދު ނަސީރު-- ފޮޓޯ: އެމްއެމްއޭ/ ޓްވިޓާ\nރަށްރަށުގައި ގެދޮރު އަޅަން އެމްއެމްއޭ އިން ފަހެއް އިންސައްތައިގެ ލޯނެއް ދޫކުރަނީ\nއަތޮޅުތަކުގެ ރަށްރަށުގައި ގެދޮރު އިމާރާތް ކުރުމަށް ފަސް އިންސައްތައިގެ އިންޓްރެސްޓް ރޭޓެއްގައި ލޯނު ދޫކުރަން ރައްޔާރުވަމުންދާ ކަމަށް މަރުކަޒީ ބޭންކް، މޯލްޑިވްސް މަނިޓަރީ އޮތޯރިޓީ (އެމްއެމްއޭ) އިން ބުނެފި އެވެ.\nއެމްއެމްއޭއަށް 38 އަހަރު ފުރުން ފާހަގަކުރަން ދަރުބާރުގޭގައި އާދީއްތަ ދުވަހުގެ ރޭ ބޭއްވި ހަފްލާގައި ގަވަރުނަރު އަހްމަދު ނަސީރު ވިދާޅުވީ ގެދޮރު އަޅަން ތައާރަފުކުރި ލޯނު ސްކީމްގެ ތިންވަނަ ފިޔަވަހީގައި އަތޮޅުތަކަށް ފަސް އިންސައްތައިގެ ރޭޓުން، އެއް މިލިއަން ރުފިޔާގެ ލޯނު ސްކީމެއް ފެށުމަށް ތައްޔާރުވެފައިވާ ކަމަށެވެ.\nނަމަވެސް މި ލޯނު ސްކީމާ ބެހޭ ތަފްސީލެއް ގަވަރުނަރު ދެއްވާފައެއް ނުވެއެވެ.\nގެދޮރުގެ ދަތިކަން ހުރި ފަރާތްތަކަށް ގެދޮރު އެޅުމަށް ބޭނުންވާ ފައިސާ ހޯދޭނެ ލުއި ފަސޭހަ ގޮތެއް ހޯދައި ދިނުމުގެ މަގުސަދުގައި ދޫކުރާ ލޯނު ސްކީމް ފުރަތަމަ ތައާރަފް ކޮށްފައިވަނީ 2017 ވަނަ އަހަރު އެވެ. އެމްއެމްއޭ އިން ތައާރަފް ކޮށްފައިވާ ލޯނު ސްކީމަށް ފައިސާ ދޫކުރާނީ ބޭންކުތައް މެދުވެރިކޮށެވެ.\nއެ ލޯނު ސްކީމްގެ ފުރަތަމަ ފިޔަވަހީގައި 53 ފަރާތެއްގެ ޑައުން ޕޭމަންޓަށްވާ ފައިސާގެ ގެރެންޓީ ވަނީ ދީފަ އެވެ. އެއީ 24 މިލިއަން ރުފިޔާ އެވެ. އަދި ސްކީމްގެ ދެވަނަ ފިޔަވަހީގެ ދަށުން 75 ފަރާތަކަށް އެމްއެމްއޭ އިން ވަނީ ލޯނު ދޫކޮށްފަ އެވެ.\nޓާޓާ ފްލެޓް ލިބުނު ފަރާތަތަކަށް އިސްކަން ދީގެން ތައާރަފްކޮށްފައިވާ އެ ލޯނު އަނބުރާ ދެއްކުމަށް 25 އަހަރު ލިބެއެވެ. އެ ލޯނު ސްކީމްގެ ދަށުން ނެގޭ އެންމެ ބޮޑު ލޯނަކީ 2.2 މިލިއަން ރުފިޔާ އެވެ. އިންޓަރެސްޓް ރޭޓް ބިނާ ވަނީ ޑައުންޕޭމަންޓް ދައްކާ އަދަދެއްގެ މައްޗަށެވެ.\nބޯހިޔާވަހިކަން އެމްއެމްއޭ ގެދޮރުވެރިކުރުން


Mohamed Shafiu: لا اله الا الله محمد رسول الله ގެ މާނަ\nلا اله الا الله محمد رسول الله ގެ މާނަ\nފުރިހަމަ މުއުމިނަކަށްވެ އިސްލާމަކަށް ވެވޭނީ މި ދެ ކަލިމައިގެ މާނަ ދަސްކޮށް ހިތުގެ އަޑީން ޤަބޫލުކޮށް، ދުލުން ކިޔައި އެ ދެ ކަލިމައިން އެދެވޭ މުރާދެއް ތިމާގެ ޢަމަލުތަކުން ގެނެސް ގަނެގެންނެވެ. ވީއިރު މިދެ ކަލިމައިގެ މާނަ އެންމެން އުނގެނުން ލާޒިމުއެވެ.\nلا اله الا الله ގެ މާނައީ:\nﷲ ނޫން އެހެން އެއްވެސް އިލާހަކު ނުވެއެވެ. އެބަހީ ﷲ ތަޢާލާ މެނުވީ އަޅުކަން އެފަރާތަކަށް ކުރުން ހައްޤު ވެގެންވާ އެހެން އެއްވެސް އިލާހަކު ނުވެއެވެ.\nއާދެ، ﷲ ތަޢާލާ ފިޔަވައި އިންސާނުން އަޅުކަން ކުރާ ހުރިހައި ތަކެއްޗަކީ އަޅުކަން ކުރުން ޙައްޤު ނޫން ތަކެތިކަމުގައި ބުނެ އިޤްރާރު ވަނީއެވެ. މީސްތަކުން އަޅުކަންކުރާ ބުދުތަކާއި، ހިލަތަކާއި، ގަސްގަހާ ގެއްސާއި، އިރުހަނދާއި، ތަރިތަކާއި، އަލިފާނާއި، ކޯރުތަކާއި، ޒިޔާރަތްތަކާއި، ޤަބުރުތަކާއި، މަގާމުތަކާއި އަދި މިނޫންވެސް އަޅުކަން ކުރުމުގެ ގޮތުން ފަރާތްތަކަށް އަދަބުވެރިވެ ކިޔަމަންތެރިވާ ހުރިހާ ފަރާތްތަކެއް ބާތިލް ކުރީއެވެ. އަދި އަޅުކަން ކުރުން ޙައްޤު ވަނީ ހަމައެކަނި ﷲ ތަޢާލާއަށް ކަމުގައި ބުނެ އިޤްރާރު ވީއެވެ.\nمحمد رسول اللهގެ މާނައީ:\nމުޙައްމަދު ޞައްލަﷲ ޢަލައިހި ވަސައްލަމައީ ﷲ ތަޢާލާގެ ރަސޫލާއެވެ. އެބަހީ މުޙައްމަދު ޞައްލަﷲ ޢަލައިހި ވަސައްލަމައީ ﷲ ތަޢާލާގެ ޙަޟްރަތުން ފޮނުއްވާފައިވާ ރަސޫލާއެވެ.\nމިކަލިމައިން އެދެވޭ މުރާދަކީ މުޙައްމަދު ޞައްލަﷲ ޢަލައިހި ވަސައްލަމައީ ﷲ ތަޢާލާގެ އަމުރުފުޅުތައް މީސްތަކުންނަށް ބަޔާންކޮށްދެއްވުމަށް ފޮނުއްވި ރަސޫލާ ކަމުގައި ޤަބޫލުކުރުމެވެ. އަޅުކަންކުރާނޭ ގޮތާއި އަދިވެސް ދީނުގެ ހުރިހާ ކަމެއް މީސްތަކުންނަށް ދަސްކޮށް ދެއްވުމަށް ފޮނުއްވި ރަސޫލާ ކަމުގައި ޤަބޫލުކޮށް އިޤްރާރު ވުމެވެ. ވީމާ، އެއްވެސް ބާވަތެއްގެ އަޅުކަމެއް ކުރަން ރަސޫލުﷲ ޞައްލަﷲ ޢަލައިހި ވަސައްލަމަ ދައްކަވާފައިވާ ގޮތާ ޚިލާފައަށް ނުކުރުމެވެ. އަދި، ﷲ ތަޢާލާގެ ޙަޟްރަތުން ރަސޫލުﷲ ޞައްލަﷲ ޢަލައިހި ވަސައްލަމަ ގެންނެވި ހުރިހާ ކަމަކަށް ކިޔަމަންތެރިވެ އެކަންކަން ކުރުމެވެ. ރަސޫލުﷲ ޞައްލަﷲ ޢަލައިހި ވަސައްލަމަ ނަހީ ކުރެއްވި ހުރިހާ ކަމަކުން ދުރުވެގަތުމެވެ.\nފުރިހަމަ މުއުމިނަކަށްވެ މުސްލިމަކު ކަމުގައި ބެލެވޭނީ މިބަޔާންވެދިޔަ ގޮތުގެ މަތިން ޢަމަލު ކުރީމައެވެ.\nلا اله الا الله , محمد رسول اللهގެ މާނައަކީ މިއީއެވެ.\n(1) ފުރިހަމަ މުއުމިނަކަށް ވެވޭނީ ކިހިނަކުން ހެއްޔެވެ؟\n(2) لا اله الا اللهގެ މާނައަކީ ކޮބައި ހެއްޔެވެ؟\n(3) محمد رسول اللهގެ މަނައަކީ ކޮބައި ހެއްޔެވެ؟\n(4) މުޙައްމަދު ޞައްލަﷲ ޢަލައިހި ވަސައްލަމައަކީ ކާކުހެއްޔެވެ؟\nPosted by Mohamed Shafiu at 4:05 AM\nLabels: ބަކުރުބެ, އަބޫބަކްރު އިބްރާހިމް ޢަލީ, ޢަޤީދާ, ޝަހާދަތުގެ މާނަ


މި އިޢުލާންވަނީ 21 މާރިޗު 2019 1345 ގައި ބާތިލް ކުރެވިފައެވެ.\nހއ.ތުރާކުނު2ކުނިގޮނޑާއި، ކައުންސިލުން ކަނޑައަޅާ ތަންތަން ސާފްކޮށްދޭނެ ފަރާތެއް ހޯދުމަށް މިއިދާރާއިން ކުރި ނަންބަރު:IUL)244-ESMSMS/244/2019/4 (31 ޖެނުއަރީ 2019) އިޢުލާނާއި ގުޅިގެން އެއްވެސް ފަރާތަކުން ޝައުޤުވެރިކަން ފާޅުކޮށްފައިނުވާތީ، އެއިޢުލާން ބާޠިލްކުރުމަށްފަހު އަލުން އިޢުލާން ކުރީމެވެ.\nވީމާ، މިކަމަށް ޝައުގުވެރިވެލައްވާ ފަރާތްތަކުން 11 މާރޗް 2019 ވާ ހޯމަ ދުވަހުގެ ހެނދުނު 11:00 އަށް މިއިދާރާއަށް ޙާޟިރުވެ މަޢުލޫމާތު ސާފުކުރެއްވުމަށްފަހު، 18 މާރޗް 2019 ވާ ހޯމަ ދުވަހުގެ ހެނދުނު 11:00 އަށް މިއިދާރާއަށް ޙާޟިރުވެ އަންދާސީ ހިސާބު ހުށަހެޅުއްވުން އެދެމެވެ.\nއަންދާސީ ހިސާބުތައް ކެނޑުން އޮންނާނީ 18 މާރޗް 2019 ވާ ހޯމަ ދުވަހުގެ ހެނދުނު 11:00 ގައި މިއިދާރާގެ ބިޑް އިވެލުއޭޝަން ކޮމިޓީގެ ބައްދަލުވުމުގައި، އަންދާސީ ހިސާބު ހުށަހެޅުއްވި ފަރާތްތަކުގެ ޙާޟިރުގައެވެ. އަދި މަޢުލޫމާތު ސާފުކުރެއްވުމަށް ޙާޟިރުނުވާ ފަރާތްތަކުގެ އަންދާސީ ހިސާބު ބަލައިނުގަނެވޭނެ ވާހަކަ ދަންނަވަމެވެ. މަޢުލޫމާތު ސާފްކުރެއްވުމަށާއި، އަންދާސީ ހިސާބު ހުށަހެޅުއްވުމަށް ވެރިފަރާތުގެ ބަދަލުގައި މީހަކު ފޮނުވާނަމަ، ބަދަލުގައި ފޮނުވާމީހާގެ އައިޑީ.ކާޑުގެ އަސްލާއެކު ވެރިފަރާތުގެ ސިޓީއެއް ގެންނެވުން އެދެމެވެ.\nސުންގަޑި: 11 މާރިޗު 2019 1100


ޗައިނާއިން އިތުރު ޤައުމުތަކާއެކު މިނިވަން ވިޔަފާރީގެ އެއްބަސްވުންތައް ޤާއިމްކުރަނީ ޗައިނާއިން އިތުރު ޤައުމުތަކާއެކު މިނިވަން ވިޔަފާރީގެ އެއްބަސްވުންތައް ޤާއިމްކުރަނީ\nޗައިނާއިން އިތުރު ޤައުމުތަކާއެކު މިނިވަން ވިޔަފާރީގެ އެއްބަސްވުންތައް ޤާއިމްކުރަނީ\nޗައިނާގެ ރައީސް ޝީ ޖިންޕިން / އިތުރު ޤައުމުތަކާއެކު މިނިވަން ވިޔަފާރީގެ އެއްބަސްވުންތައް ޤާއިމްކުރައްވާނެކަމަށް ވިދާޅުވި\nކުރިޔަށް އޮތް ފަސް އަހަރު ތެރޭގައި ޗައިނާއިން ގިނަ ޤައުމުތަކަކާއެކު މިނިވަން ވިޔަފާރީގެ އެއްބަސްވުންތަކުގައި ސޮއިކުރާނެކަމަށް ޗައިނާގެ ރައީސް ޝީ ޖިންޕިން ވިދާޅުވެއްޖެއެވެ.\nޝީ މިހެން ވިދާޅުވީ2ވަނަ ބެލްޓް އެންޑް ރޯޑު ފޯރަމުގެ ފެށުމުގެ ރަސްމިއްޔާތުގައި ވާހަކަ ދައްކަވަމުންނެވެ.\n2 ވަނަ ބެލްޓް އެންޑް ރޯޑު ފޯރަމުގެ ފެށުމުގެ ރަސްމިއްޔާތުގައި ޗައިނާގެ ރައީސް ޝީ ޖިންޕިން ދެއްކެވި ވާހަކަފުޅުގައި ބީ.އާރު.އައިގެ ދަށުން ޗައިނާއިން މިހާރު ތަންފީޒުކުރަމުންދާ އިމްޕޯޓުކުރުން ކޮންޓްރޯލްކުރާ ލިސްޓުގައި ހިމެނޭ ގިނަތި ތަކެތި ބާތިލްކޮށް، ބޭރުގެ ޤައުމުތަކުން ޗައިނާއަށް މިހާރަށްވުރެ ގިނައިން ތަކެތި އެތެރެކުރެވޭނެ އުސޫލު އެކުލަވާލާނެކަމަށެވެ. އަދި ޓެރިފް ރޭޓްތައް ކުޑަކޮށް ބޭރު ޤައުމުތަކަށް ޗައިނާގެ ބާޒާރު މިހާރަށްވުރެ ބޮޑަށް ހުޅުވާލާނެކަމަށް ޝީ ވިދާޅުވިއެވެ. މީގެއިތުރުން ބޭރުގެ ވިޔަފާރިތަކުން މިހާރަށްވުރެ ފަސޭހަ ކަމާއެކު ޗައިނާގައި އިންވެސްޓްކުރެވޭ މަގު ފަހިކޮށް، ބީ.އާރު.އައި ޕްރޮޖެކްޓްތަކަކީ ތިމާވެއްޓާ ރަށްޓެހި ގޮތެއްގައި ހިންގޭ، ދެމެހެއްޓެނިވި މަޝްރޫޢުތަކަކަށް ހެދުމަށް ބާރު އަޅާނެކަމަށްވެސް ޝީ ވިދާޅުވިއެވެ.\nޝީގެ ވާހަކަފުޅުގައި ބީއާރުއައި މެންބަރު ޤައުމުތަކާއެކު އޮތް ގުޅުން އިތުރަށް ހަރުދަނާކުރުމަށް ފަނަރަހާހަށްވުރެ ގިނަ ފަރާތްތައް ޗައިނާއަށް ގެނެސް މަޝްވަރާޔާއި، އެއްބަސްވުންތައް އެކުލަވާލާނެކަމަށް ވިދާޅުވިއެވެ. މީގެ ތެރޭގައި ސަރުކާރުގެ އިދާރާތަކާއި، އަމިއްލަ ކުންފުނިތައް ތަމްސީލުކުރާ ފަރާތްތައް ހިމެނޭނެ ކަމަށް ޝީ ފާހަގަކުރެއްވިއެވެ.\nބެލްޓް އެންޑް ރޯޑުގެ ދެވަނަ ފޯރަމުގެ ފެށުމުގެ ރަސްމިއްޔާތުގައި ޕާކިސްތާނު، ރަޝިޔާ، މިސްރު، ޗިލީ، ކަޒަކިސްތާން، މެލޭޝިޔާ، އީޔޫގެ ވެެރިން ވާހަކަދައްކާފައިވެއެވެ.\nދެހާސް ތޭރަ ވަނަ އަހަރު ޗައިނާގެ ރައީސް ޝީ ޖިންޕިން އިއުލާންކުރެއްވި ބެލްޓް އެންޑް ރޯޑް އިނީޝިއޭޓިވް، ބީއާރުއައިއަކީ ސަތޭކަ ފަންސާހަށްވުރެ ގިނަ ޤައުމާއި، ބައިނަލްއަޤްވާމީ ޖަމުޢިއްޔާ ޖަމާއަތްތަކުން ބައިވެރިވާ މަޝްރޫއެކެވެ. މިއީ ޤައުމުތަކުގެ އެއްގަމާއި، ކަނޑު އަދި ވައިގެ ދަތުރުފަތުރުގެ ނިޒާމު އިތުރަށް ހަރަދަނާކޮށް، ޤައުމުތަކުގެ މެދުގައި ވިޔަފާރީގެ ގުޅުން ފުޅާކުރުމަށް ކުރިޔަށް ގެންދާ މަޝްރޫއެކެވެ. މީގެދަށުން ޤައުމުތަކުގެ ބަނދަރުތައް ތަރައްޤީކޮށް، މަގުތަށް ހަދާ، ބްރިޖު، ރެއިލް ވޭ ލައިންތަށް ދަނީ ތަރައްޤީކުރަމުންނެވެ.\nބީއާރުއައިއާބެހޭ މަޝްވަރާކޮށް، އެއްބަސްވުމަށް އައިސް، ސިޔާސަތުތަށް ކަނޑައެޅުމަށް ބާއްވާ ބެލްޓް އެންޑް ރޯޑު ފޯރަމްގެ ދެވަނަ ފޯރަމް ބެއިޖިންގައި ފެށިފައިވާއިރު، މިފޯރަމުގައި މިއަހަރު 37 ޤައުމެއްގެ އެންމެ އިސްވެރިން ބައިވެރިވެއެވެ. މީގެއިތުރުން 150 ޤައުމަކާއި ބައިނަލްއަޤްވަމީ ޖަމުޢިއްޔާ ޖަމާއަތްތަކުގެ ވެރިންވެސް ބައިވެރިވެއެވެ.\nމިއަހަރުގެ ބެލްޓް އެންޑް ރޯޑު ފޯރަމްގެ ޝިއާރަކީ ޝޭޕިން އަ ބްރައިޓަރ ޝެއާޑް ފިއުޗަރއެވެ. އަދި މިފޯރަމުގައި 2017 ވަނަ އަހަރު ބޭއްވުނު ބެލްޓް އެންޑް ރޯޑުގެ ފުރަތަމަ ފޯރަމުގައި މަޝްވަރާކޮށް އެބަސްވެވުނު ކަންތައްތައް މިހާރު ކުރިޔަށް ގޮސްފައިވާ ހިސާބު ބަލާ، ބެލްޓް އެންޑް ރޯޑުގެ ދަށުން ހިންގޭ މަޝްރޫޢުތައް ހަރުދަނާކުރެވޭނެ ގޮތްތަކާބެހޭ ގޮތުން މުރާޖަކުރާނެއެވެ. އަދި އައު މަޝްރޫޢުތަކާބެހޭ އެއްބަސްވުންތަކުގައިވެސް ސޮއިކުރެވޭނެއެވެ.


WHO Inn Covishield Vaccine Ah Huhdha Dheefi – adduLIVE\nFeb 16, 2021, 12:42 އީމާ މުހައްމަދު\nކޮވިޝީލްޑް ވެކްސިން ޖަހަން ދުނިޔޭގެ ސިއްހަތު ޖަމިއްޔާ (ޑަބްލިޔުއެޗްއޯ)އިން ހުއްދަ ދީފިއެވެ.\nއިނގިރޭސިވިލާތުގެ އޮކްސްފޯޑް ޔުނިވާސިޓީ އާއި އެސްޓްރާޒެނެކާއިން އުފެއްދި ކޮވިޑް-19 ވެކްސިންގެ ފޯމިއުލާ ބޭނުންކޮށްގެން ސެރަމް އިންސްޓިޓިއުޓް އޮފް އިންޑިއާއިން އުފައްދާފައިވާ ކޮވިޝީލްޑް ވެކްސިން ކުއްލި ހާލަތްތަކުގައި ބޭނުންކުރުމުގެ ހުއްދަ މިހާރު ޑަބްލިޔުއެޗްއޯ އިން ދީފައެވެ.\nއެގޮތުން ކޮވިޝީލްޑް ވެކްސިންއަށް ހުއްދަ ދީފައިވާކަން އިއުލާން ކުރުމަށް ޑަބްލިޔުއެޗްއޯއިން ނެރުނު ބަޔާނެއްގައި ބުނެފައިވަނީ، އެސްޓްރާޒެނެކާގެ ވެކްސިން ބޭނުން ކުރުމުގެ ރައްކާތެރިކަމާއި އޭގެ ކާމިޔާބީ އެ ޖަމިއްޔާގެ މިންގަނޑުތަކަށް ފެތޭ ކަމަށާއި، އަދި އެސްޓްރާޒެނެކާއިން ވަނީ އެ ކުންފުނީގެ ވެކްސިންއިން އާ ވޭރިއެންޓުގެ ސީރިއަސް ކޭސްތައް ހުއްޓުވައިދޭ ކަމުގެ އިތުބާރު އޮތް ކަމަށް ބުނެފައި ކަމަށެވެ.\nޑަބްލިޔުއެޗްއޯއިން އެ ހުއްދަ ދިނީ އެސްޓްރާޒެނެކާގެ ވެކްސިން ޖަހަން އެ ޖަމިއްޔާގެ ސްޓްރެޓީޖިކް އެޑްވައިޒަރީ ގްރޫޕް އޮފް އެކްސްޕާޓްސް އޮން އިމިއުނައިޒޭޝަން އިން ލަފާ ދިން ފަހުންނެވެ. ޑަބްލިޔުއެޗްއޯ އިން ބުނީ މި ވެކްސިންގެ ދެވަނަ ޑޯޒް ދޭން އެންމެ ރަނގަޅީ ފުރަތަމަ ޑޯޒް ދޭތާ އަށް ހަފުތާ އާއި 12 ހަފުތާއާ ދެމެދުގައި ކަމަށެވެ.\nޑަބްލިޔުއެޗްއޯއިން މީގެ ކުރިން ބޭނުން ކުރަން ހުއްދަ ދީފައި ވަނީ އެމެރިކާގެ ފައިޒާ އާއި ޖަރުމަނުގެ ބަޔޯއެންޓެކްއިން ގުޅިގެން އުފެއްދި ކޮވިޑް ވެކްސިންއަށެވެ.\nރާއްޖޭގައި މިހާރު ޖަހަމުން ދަނީ ކޮވިޝީލްޑް ވެކްސިނެވެ.


އިއްތިހާދުގެ ސަރުކާރު ވެގެންދާނީ ދީނީގޮތުން މިހާތަނަށް ރާއްޖެ ނުދެކޭފަދަ އިންޤިލާބީ ސިޔާސަތުތަކެއް ތަންފީޒު ކުރާ ސަރުކާރަކަށް – ޝިދާތާ – Adhaalath Party\nއިއްތިހާދުގެ ސަރުކާރު ވެގެންދާނީ ދީނީގޮތުން މިހާތަނަށް ރާއްޖެ ނުދެކޭފަދަ އިންޤިލާބީ ސިޔާސަތުތަކެއް ތަންފީޒު ކުރާ ސަރުކާރަކަށް – ޝިދާތާ\nއިއްތިހާދުގެ ސަރުކާރު ވެގެންދާނީ ދީނީގޮތުން މިހާތަނަށް ރާއްޖެ ނުދެކޭފަދަ އިންޤިލާބީ ސިޔާސަތުތަކެއް ތަންފީޒު ކުރާ ސަރުކާރަކަށް – ޝިދާތާއިއްތިހާދުގެ ސަރުކާރު ވެގެންދާނީ ދީނީގޮތުން މިހާތަނަށް ރާއްޖެ ނުދެކޭފަދަ އިންޤިލާބީ ސިޔާސަތުތަކެއް ތަންފީޒު ކުރާ ސަރުކާރަކަށް އަދާލަތު ޕާޓީގެ ފޮރިން ރިލޭޝަންސް ކޮމެޓީގެ ޗެއަރ ޝިދާތާ ޝަރީފް ވިދާޅުވެއްޖެއެވެ.\nގުޅިފައިވާ ޕާޓީތަކުން ޅ.ކުރެންދޫގައި ބޭއްވި ޖަލްސާގައި ވާހަކަފުޅު ދައްކަވަމުން ޝިދާތާ ވިދާޅުވީ އިއްތިހާދުގެ ވެރިކަމެއްގައި ފެނިގެންދާނީ މިހާތަނަށް ރާއްޖެ ނުދެކޭފަދަ ތަރައްޤީގެ ފުރިހަމަ ޞަފްޙާތަކެއް އުކަމުންދާ ސަރުކާރެއް ކަމަށެވެ.\nޝިދާތާ ވިދާޅުވީ މިފަހަރުގެ އިންތިޚާބުގައި ވޯޓުލާނެ ފަރާތެއް ކަނޑައެޅުމަށް ރައްޔިތުންނަށް ވަރަށް ފަސޭހަ ކަމަށާއި އެހާ ފަސޭހަކަމާއެކު މި އިންތިޚާބު ގުޅިފައިވާ އިއްތިހާދަށް ކާމިޔާބު ކުރެވޭނެ ކަމަށެވެ.\n“އެހެންވީމަ ރައްޔިތުން ވިސްނަން މިޖެހެނީ ވައްކަންކުރާ ބަޔަކު ގެންނާނީތޯ ނުވަތަ ވައްކަން ނުކުރާ ބަޔަކު ގެންނާނީތޯ؟ އަޅުގަނޑުމެން ވިސްނަން މިޖެހެނީ ރައްޔިތުންނަށް އަނިޔާ ކުރާ ބަޔަކު ގެންނާނީތޯ ނުވަތަ ނޫންތޯ؟ އަޅުގަނޑުމެން ވިސްނަން މިޖެހެނީ މޫނުހަދައިގެން ޕޯޑިއަމް ކައިރިއަށް އައިސް ރައްޔިތުންނަށް ހެސްކިޔާފަ ބަވާ މީހަކު ގެންނާނީތޯ ނޫނީ ރައްޔިތުންނަށް އޯގާތެރިކަމާއެކު މަސައްކަތް ކޮށްދޭނެ މީހަކު ގެންނާނީތޯ؟” ޝިދާތާ ޝަރީފް ވިދާޅުވިއެވެ.\nޝިދާތާ ވިދާޅުވީ ފެންނަމުން މިދަނީ ރާއްޖޭގެ ޖަޒީރާވަންތަކަން ގެއްލި ތަރައްޤީގެ ނަމުގައި މީހުން އެއްތަނަކަށް ތޮއްޖައްސަމުންދާ މަންޒަރު ކަމަށާއި މިކަން ހިންގަނީ ރައްޔިތުންނަށް ހެޔޮ އެދިގެން ރައްޔިތުންނަށް ކުރިއެރުން ހޯދައިދިނުމަށް ނޫން ކަމަށެވެ.\nގުޅިފައިވާ އިއްތިހާދުން ޅ.ކުރެންދޫގައި ބޭއްވި ޖަލްސާގައި ވާހަކަފުޅު ދައްކަވަމުން ޝިދާތާ ވިދާޅުވީ ފެންންނަމުން މިދަނީ ރައްޔިތުންގެ ފައިސާއިން އެތައް މަޝްރޫއެއް ހިންގައި ބައެއްގެ ޖީބަށް އަޅައި ހުސްކުރަމުންދާ މަންޒަރު ކަމަށާއި އެފަދަ މަންޒަރު ބަލަން ދިވެހިރައްޔިތުން ނުތިބޭނެ ކަމަށެވެ.\nޝިދާތާ ވިދާޅުވި ގޮތުގައި ގުޅިފައިވާ ޕާޓީތަކުގެ ސިޔާސަތުތައް ބައްޓަން ކުރަމުންދަނީ ރާއްޖޭގައި ހުރި ބޮޑެތި އާބާދީތަކާއި ބޮޑެތި ރަށްތަކެކޭ އެއްގޮތަށް ކުދި އާބާދީތަކާއި ކުދިރަށްތަކުގައި ދިރިއުޅޭ އާބާދީތަކުގެ ޙައްޤުތައްވެސް ހިމާޔަތް ކުރެއްވުމަށް ކަމަށެވެ.\n“އަޅުގަނޑުމެންގެ މި ކެމްޕޭންގެ މަސައްކަތްތައްވެސް، ހަރަކާތްތައްވެސް ބައްޓަން ވަމުންދާއިރުވެސް މާލޭގެ ހަރަކާތްތައް ރޭވޭ މިންވަރަށްވުރެ ބޮޑަށް މިފަދަ ހަރަކާތްތައް ރޭވިފައި ހުރީވެސް މިފަދަ ރަށްތަކަށް” ޝިދާތާ ވިދާޅުވިއެވެ.\nރައީސް ޔާމީނަށާއި ޑރ.ޝަހީމަށް ފާޑުވިދާޅުވަމުން ޝިދާތާ ވިދާޅުވީ ޤައުމު ތަރައްޤީ ކުރުމަށް އިދިކޮޅު ކެނޑިޑޭޓާއި ރަނިންމޭޓް ގެންގުޅުއްވާ ވިސްނުންފުޅެއް ރައީސް ޔާމީނާއި ޝަހީމްގެ ނުހުންނާނެ ކަމަށާއި އިބްރާހިމް މުޙައްމަދު ޞާލިހާއި ފައިސަލް ނަސީމް ކުރައްވާ ހިތްވަރެއް ޔާމީނަކަށް ޝަހީމަކަށް ނުކުރެއްވޭނެ ކަމަށެވެ.\nއަދި އިދިކޮޅު ކެނޑިޑޭޓާއި ރަނިންމޭޓް ރައްޔިތުންނަށް ދައްކަވާ ސާބިތުކަމާއި ތެދުވެރިކަމެއް ޔާމީނާއި ޝަހީމްގެ ނުހުންނާނެ ކަމަށްވެސް ޝިދާތާ ވިދާޅުވިއެވެ.


License joorimanaa ahvure, dharivarunge loan tahah maafu kurun maa muhimmu!\nލައިސަންސް ޖޫރިމަނާ މައާފް ކުރުމަށް ވުރެ، ދަރިވަރުންގެ ލޯނުތައް މައާފު ކުރުން މާ މުހިއްމު!\n23 ފެބްރުއަރީ 2021 - 12:52:32\nލޯނާއި ޖޫރިމަނާ އަކީ ދިވެހިންގެ ތެރޭގައި އާއްމު ކަމެކެވެ. ދިރިއުޅުމުގެ އެކި ހަރަދުތަކަށް ލޯނު ނަގާ މީހުން ދަނީ ގިނަވަމުންނެވެ. އަދި ގަވާއިދުތަކާ ހިލާފުވެގެން ޖޫރިމަނާ ކުރާ މީހުން ވެސް މަދެއް ނޫނެވެ. ދިރިއުޅުމުގެ އެތައް ފިއްތުންތަކަކާ ކުރިމަތިވެ ލޯނާއި ޖޫރިމަނާ ނުދެއްކި އެތައް ބަޔަކު ދަނީ ދަރަނީގައި ގެނބެމުންނެވެ.\nރައްޔިތުން ދަނީ އެތައް ކަން ބޮޑުވުމެއް މިކަމާ ގުޅިގެން ފާޅު ކުރަމުންނެވެ. އެއީ އިއްޔެއަކު ނުވަތަ މިއަދަކު ހާމަކުރަމުންދާ ކަންބޮޑުވުންތަކެއް ނޫނެވެ. އެތައް އަހަރުތަކެއްގެ އާދޭހުގެ އަޑުތަކެކެވެ. ބައެއް ސަރުކާރުތަކުން އެކި ދާއިރާތަކުން ޖޫރިމަނާގައި ގެނބެމުންދާ ރައްޔިތުންނާއި ލޯނުގައި ބެދިފައިވާ ފަރާތްތަކައް ވަނީ އެހީތެރިކަން ފޯރުކޮށްދީފައެވެ. ނަމަވެސް ފައިސާގެ އެ ފިއްތުންތަކުން ސަލާމަތްވާ މީހުންނަށް ވުރެ އެ މަޅީގައި ޖެހޭ މީހުންގެ އަދަދު ދުވަހުން ދުވަހަށް ގިނަވަމުންދާ މަންޒަރަކީ ވަރަށް ގާތުން ފެންނަ މަންޒަރެކެވެ.\nމި މައްސަލަ މިހެން ހުރިއިރު ރައީސް އިބްރާހިމް މުހައްމަދު ސޯލިހް ވަނީ ލައިސަންސު ނެތި ޖޫރިމަނާކޮށްފައިވާ އުމުރުން 18 އަހަރުން ދަށުގެ ކުދިންގެ މައްސަލައަށް އަވަސް ހައްލެއް ގެނެސް ދެއްވާނެކަމަށް ވިދާޅުވެފައެވެ. ރައީސް މިހެން ވިދާޅުވެފައި ވަނީ ވެރިކަން ކުރާ މައި ޕާޓީ އެމްޑީޕީން ކުރިއަށް ގެންދާ ރަށްވެހި ފަތިސް ކެންޕެއިންގައި އަތޮޅުތަކުގެ ރަށްރަށަށް ސުވާލުކުރުމަށް ހުޅުވާލައިގެން ބޭއްވި ބައްދަލުވުމުގައި ވާހަކަފުޅުދައްކަވަމުންނެވެ. ފުވައްމުލަކު ސިޓީން 18 އަހަރު ނުފުރޭ ކުދިން ސައިކަލު ދުއްވައިގެން ކޮށްފައިވާ ޖޫރިމަނާތަކާ ގުޅިގެން ދެންނެވި ސުވާލަށް ޖަވާބު ދެއްވަމުން ރައީސް ވިދާޅުވީ މި މައްސަލައަކީ އަތޮޅުތަކުގައި ވެސް އަދި މާލޭގައި ވެސް ވަރަށް ބޮޑަށް އޮތް މައްސަލައެއް ކަމަށެވެ.\nމި މައްސަލައަށް ހައްލެއް ގެނައުމަށް ވަރަށް އަވަހަށް ފިޔަވަޅުތަކެއް އަޅުއްވާނެ ކަމަށާއި، އެހެން ނަމަވެސް ލައިސަންސް ނެތި ސައިކަލު ދުއްވުމަކީ ކޮށްގެންވާނެ ކަމެއް ނޫން ކަމަށް އެމަނިކުފާނު ވިދާޅުވިއެވެ. އަދި ގަވާއިދާއި އެއްގޮތަށް ހުރިހާ ކުދިން ވެސް އަދި މީހުން ވެސް އުޅުމަކީ މުހިންމު ކަމެއްކަން ފާހަގަކުރައްވައި ރައީސް ވިދާޅުވީ ލައިސަންސު ނެތި ސައިކަލު ދުއްވައިގެން ކޮށްފައިވާ ޖޫރީމަނާތަކާ ހެދި ޒުވާން ކުދިންނަށް ދިރިއުޅުން ނުފެށި ކައިވެނި ނުކުރެވޭ ވަރަށް މައްސަލަ ބޮޑުވުމަކީ ހައްލުކޮށްދޭން ޖެހޭ ކަމެއް ކަމަށެވެ.\nއެމަނިކުފާނު ވިދާޅުވީ މި މައްސަލައަށް ހައްލެއް ގެނައުމަށް ކަމާއި ބެހޭ ފަރަތްތަކާ ވާހަކަ ދައްކައިގެން ވަރަށް އަވަހަށް ހައްލެއް ގެނެސް ދެއްވާނެ ކަމަށެވެ. މިހެން ވިދާޅުވުމާ ގުޅިގެން އެ ކުދިންގެ ޖޫރިމަނާ މައާފްކޮށްދެއްވަން ރައީސްގެ ވިސްނުންފުޅު ގެންގުޅުއްވާ ކަމަށް ގިނަ ބަޔަކު ބުނަން ފެށިއެވެ. އަދި އެއީ އިންސާފުވެރި ގޮތެއް ނޫން ކަމަށް ބުނެ ގިނަ ފާޑުކިޔުންތަކެއް އަމާޒުވެގެން ދިޔައެވެ.\nސަބަބަކީ ބައެއް އެކްސިޑެންޓުތަކުގައި މީހުންގެ ފުރާނައަށް ނުރައްކާވެ، ބައެއް މީހުން ނުކުޅެދޭ މީހުންނަށް ވެސް ވެފައި ވާތީ އެވެ.\nކުށެއް ކޮށްގެން ކޮށްފައިވާ ޖޫރިމަނާ މައާފް ކުރުމަކީ ހައްލެއްތޯ ގިނަ ބަޔަކު ސުވާލު ކުރަން ފެށިއެވެ. އެއަށްވުރެ ސަރުކާރުގެ ލޯނުގެ ދަށުން ކިޔަވާ ކުދިންނަށް ލޯން މައާފް ދިނުމަކީ ބުއްދިވެރި ގޮތެއް ކަމަށް އަޅުގަނޑަށް ވެސް ފެނެއެވެ.\nއެއީ ގަވާއިދުތަކާ ހިލާފުވި ފަރުދުންނަށް ވުރެ ގައުމަށް ހިދުމަތް ކޮށްދެމުންދާ ފަރާތްތަކެއްގެ ބޮލުން ސަރުކާރަށް ދައްކަން ޖެހިފައިވާ ފައިސާގެ ބަރުކަން ނެގުމުން ގައުމަށް ވެސް މާ ފައިދާ ވާނެ ކަމަކަށް ވާތީއެވެ.\nއެހެން އަހަރުތަކާ ހިލާފަށް މި އަހަރު ސަރުކާރުން ވަނީ ސްޓޫޑެންޓް ލޯންގެ އަދަދުތައް ވެސް އިތުރުކޮށްފައެވެ. އަދި މިހާރު ވެސް އެތައް ދަރިވަރުންނެއް ކިޔެވުން ނިންމާލުމަށް ފަހު ސަރުކާރުގެ އަތުން ނަގާފައިވާ ލޯނު އަނބުރާ ނުދެއްކިގެން ދިރިއުޅުމުގެ އަސާސީ އެކި ބޭނުން ނުފުއްދި ހާލުގައި އެބަ އުޅެ އެވެ.\nއަހަރެންގެ ނަޒަރުގައި ގައުމުގެ ރައްކާތެރިކަމަށްޓަކާ އަޅާފައިވާ ފިޔަވަޅުތަކައް ބޯނުލަނބައިގެން ޖޫރިމަނާ ކޮށްފައިވާ ބައެއްގެ ބޮލުގައި އެޅިފައިވާ ފައިސާތަކެއް މައާފުކޮށްދިނުމަށް ވުރެ ގައުމަށް ފައިދާ ކޮށްދޭ ޒިންމާދާރު ބައެއްގެ ބޮލުގައި އެޅިފައިވާ ލޯނުތައް މައާފްކޮށްދިނުން މާ މުހިންމެވެ. އެއީ ގައުމު ކުރި އަރުވާނީ ޒިންމާދާރު ހަރުދަނާ ޒުވާނުން ކަމަށް ވާތީ އެވެ.


Rate ah badhaleh nugennan, Dhathuru thakuge agu hunnaanee ehvarehgai: Baeh drivarun | Mihaaru\nވިޔަފާރި / މާލެ\nރޭޓަށް ބަދަލެއް ނުގެންނަން، ދަތުރުތަކުގެ އަގު ހުންނާނީ އެއްވަރެއްގައި: ބައެއް ޑްރައިވަރުން\nމިއަދު އެމްޕީއެލް ސަރަހައްދުގައި ލޮރީތައް ޕާކް ކޮށްފައި.-- ފޮޓޯ: މިހާރު/ނިޝާން އަލީ\n01 އެޕްރީލް 2018 - 19:46\nމާލެތެރޭގައި ދުވާލު ގަޑީގައި މުދާ އުފުލުން މަނާ ކުރި ނަމަ ވެސް، ޕިކަޕް އަދި ލޮރީ ދަތުރުތަކުގެ އަގަށް އެއްވެސް ބަދަލެއް ނުގެންނަ ކަމަށް ބައެއް ޑްރައިވަރުން މިއަދު ބުނެފި އެވެ.\nޓްރާންސްޕޯޓް އޮތޯރިޓީގެ އާ އުސޫލަށް މިއަދު އަމަލު ކުރަން ފެށުމުން މާލެތެރޭގައި ވެހިކަލްތަކުގައި މުދާ އުފުލޭނީ އިރުއޮއްސި 6:00 އިން ފަތިހު 6:00 އަށެވެ. ނަމަވެސް ހެނދުނު 8:30 އިން ފެށިގެން 11:00 އަށް އަދި ހަވީރު 6:00 އިން ހެނދުނު 6:00 އާ ދެމެދުގައި ކައްކާ ގޭސް ވެހިކަލްގައި އުފުލޭނެ އެވެ.\n"މިހާރު" އާ ވާހަކަ ދެއްކި ބައެއް ޑްރައިވަރުން ބުނީ މާލެތެރޭގައި ޕިކަޕާއި ލޮރީގައި މުދާ އުފުލާ ގަޑި އަށް ބަދަލު ގެނައި ނަމަވެސް އެ ވެހިކަލްތަކުން އަގު ނަގާ އުސޫލު އަދިވެސް އޮތީ ކުރިއެކޭ އެއްގޮތަށް ކަމަށެވެ.\nއެއީ ހެނދުނުން ފެށިގެން ރޭގަނޑު 11:00 އާ ހަމައަށް، ޕިކަޕެއް ނަމަ 360ރ. އަދި ލޮރީ ދަތުރެއް 420ރ. އަށެވެ. ރޭގަނޑު 11:00 ގެ ފަހުން ހެނދުނާ ޖެހެންދެން އަގުތައް އުޅެނީ ޕިކަޕެއް ނަމަ 480ރ. އަށް އަދި ލޮރީ ދަތުރެއް 600ރ. އަށެވެ.\n"ރޭޓު ބޮޑެއް ނުކުރަން. އެކަމަކު މީގައި އެބަހުރި ބައެއް ކަންކަން ރަނގަޅު ކުރަން. މިސާލަކަށް ހުރިހާ އެއްޗެއް އެއްފަހަރާ މުދާ ނެރޭ ކިއޫގައި މި ޖައްސަން ޖެހެނީ. އެހެންވެއްޖިއްޔާ ގިނަ ވަގުތު ނަގާނެ. އެގޮތުން އަގު ބޮޑުވެދާނެ ގަޑި އަށް ބަލާއިރު،" އެމްޕީއެލް ސަރަހައްދުގައި ހަރަކާތްތެރިވާ ލޮރީ ޑްރައިވަރަކު ބުންޏެވެ.\nއެހެން ޑްރައިވަރަކު ބުނީ "މި ގަވާއިދަކީ ބޮޑު ތަކުލީފެއް" ކަމަށެވެ. ނަަމަވެސް، ގަވާއިދަށް އަމަލު ކުރަން ޖެހޭތީ، އެ ގަޑިތަކުގައި މަސައްކަތް ކުރުން ނޫން ގޮތެއް ނެތް ކަމަށް ވެސް އޭނާ ބުންޏެވެ.\n"އަޅުގަނޑުމެން ބޭނުން އާންމުންނަށް އެނގެން އަޅުގަނޑުމެން އަގު ބޮޑު ނުކުރާކަން. މުދަލުގެ އަގަށް ބަދަލު އަންނަނީ އަޅުގަނޑުމެން އަގު ބޮޑުކޮށްގެން ނޫން. އެކަން ސާފުވާން ޖެހޭ،" ނަން ނުޖަހާ ގޮތަށް ވާހަކަ ދެއްކި އެހެން ޑްރައިވަރަކު ބުންޏެވެ.\nއޭނާ ބުނީ، އެ މީހުންނަކީ މުދާ އުފުލުމުގައި އުޅޭއިރު "ތިން ވަނަ" ފަރާތް ކަމަށެވެ. އެގޮތުން ކަސްޓަމްސް އިން މުދާ ދޫކުރުމުން، މަޖޫރީން މުދާ ނެރުމުގެ މަސައްކަތް ނުކުރާނަމަ އެމްޕީއެލް އިން މުދާ ނެރުމުގައި އުޅޭ ވެހިކަލް ތަކަށް ދަތުރު ނުލިބޭނެކަން އޭނާ ފާހަގަ ކުރި އެވެ.\n"މިއަދު މަޖޫރީން މަސައްކަތް ނުކުރާތީ މިއީ އަޅުގަނޑުމެންނަށް ލާރި ނުލިބޭނެ ދުވަހެއް. އެ މީހުން މަސައްކަތް ކުރަންޏާ އަޅުގަނޑުމެން މަސައްކަތް ކުރާނަން،" އެހެން ޑްރައިވަރަކު ބުންޏެވެ.\nކަސްޓަމްސް ކްލިއަރެންސިން ގައި ހަރަކާތްތެރިވާ، ބައެއް ލޮޖިސްޓިކް ކުންފުނިތަކުގެ މަސައްކަތްތައް ވެސް މިއަދު ވަނީ ހުއްޓިފަ އެވެ.\n"މިހާރު" އާ ވާހަކަ ދެއްކި ބައެއް ކުންފުނިތަކުގެ ބޭފުޅުން ވިދާޅުވީ، އާ ގަވާއިދާ ގުޅިގެން އެ ކުންފުނިތައް ހިންގުމަށް ވަރަށް ބޮޑު ބުރޫއެއް އަރަމުންދާ ކަމަށެވެ.\n"ހަމައެކަަނި ކަސްޓަމްސް ކޮޅުން ނިންމަން ޖެހޭ ކަންކަން ނިންމާލާފަ މި ތިބީ. މަޖޫރީން މަސައްކަތެއް ނުކުރޭ މިއަދު. ކުރިއަށް އޮތް ދެތިން ދުވަހު ވެސް ކުރާނެހެން ހިއެއް ވެސް ނުވޭ. އެ މީހުން މަސައްކަތް ނުކުރަންޏާ އަޅުގަނޑުމެން މުދާ ނުނެރި ތިބެން ޖެހޭނީ،" ލޮޖިސްޓިކް ކުންފުންޏެއްގެ އޮފިޝަލަކު، ކަންބޮޑުވުން ހިއްސާ ކުރަމުން ވިދާޅުވި އެވެ.\nއޭނާ ވިދާޅުވި ގޮތުގައި ރޭގަނޑު 11:00 ގެ ފަހުން ޕިކަޕާއި ލޮރީގެ އަގު ބޮޑުވާއިރު، އާންމު އަގުގައި މަސައްކަތް ކުރަން ލިބޭ ވަގުތު ކުޑަވުމަކީ ވެސް ބޮޑު ކަންބޮޑުވުމެކެވެ. އަދި ޜޭގަނޑު ހޭލާ ތިބެގެން މަސައްކަތް ކުރަން ޖެހުމަކީ ވަރަށް ބޮޑު ގޮންޖެހުމެއް ކަމަށް ވެސް އޭނާ ވިދާޅުވި އެވެ.\n"މިހާރު" އާ ވާހަކަ ދެއްކި ގިނަ ޑްރައިވަރުން ބުނީ ދަތުރުގެ އަގަށް ބަދަލު ނުގެނައި ނަމަ ވެސް، ގަވާއިދާ ގުޅިގެން ބޮޑެތި އުދަނގޫތައް ދިމާވާނެ ކަމަށެވެ. އެގޮތުން ދިވެހިންނަކީ އާންމުކޮށް ދަންވަރު މަސައްކަތް ކުރުމުގެ އާދަ ނެތް ބަޔަކަށް ވާއިރު، ކުއްލިއަކަށް މިފަދަ ބަދަލެއް ގެނައުމުން ވިޔަފާރިވެރިންގެ އިތުރުން މަސައްކަތްތެރިން ވެސް އެކަމަށް ތައްޔާރު ނޫން ކަމަށް އެ މީހުން ބުނެ އެވެ.\nނަމަވެސް އާ ބަދަލާ އެކު، މާލޭގެ ޓްރެފިކަށް ވަރަށް ބޮޑު ލުޔެއް ލިބި، މަގުތަކުގެ ކާރޫބާރޫ ކުޑަކަން ފާހަގަކުރެވެ އެވެ.\nދަތުރުފަތުރު ޕިކަޕް ޑްރައިވަރުން މާލެ\nއަހަރެން ރޭގަ އެރި ޕިކަޕް ޑްރައިވަރު ނެގީ 70ރ. އެއީ 10.25 ގަ!\nއަދި ނުކުރަނީ، މާގިނަ ދުވަހެއް ނުވާނެ، ތީގަ އޮތް ޙައްލަކީ ސްކޫލްތައް އެއް ދަންފަޅިއަށް ބަދަލުކުރުން. އެއިރުން2ގެ ފަހުން މުދާ އުފުލާ ކަންތައް ކުރެވޭނެ. ގޮތް ދޫކުރަން އެބަޖެހޭ އެމް.ޑީ.ޕީ ސަރުކާރުގަ 1 ދަންފަޅިއަށް ސްކޫލްތައް ބަދަލު ކުރަން ނިންމީ ވަރަށް ވިސްނާފަ. މިދުވަސް އަންނާނެކަން އިނގޭތީ.\nކަސްޓަމް ސަރަހައްދު އުޅޭ ލޮރީތަކަށް ޓްރާންސްޕޯރޓުން ކަނޑައަޅާފައިވާ މިންގަޑާއި ޚިލާފަށް އަގު ކަނޑައެޅޭތައް؟ ކޮންމެވެސް މީހަކު މިވާހަކަވެސް ލިޔެބަލަ. ކަސްޓަމް ސަރަހައްދުގައި ލޮރީ ޑްރައިވަރުން އެމީހުން އަމިއްލަ ވެރިކަމެއް ކުރަނީ. އެސަރަހައްދަށް ޓްރާންސްޕޯރޓް އޮތޯރިޓީ ބާރު ނުހިގަނީތޯ\nޔޭސް ،ޓްރާންސްޕޯޓް ގަވާއިދު މި ތާކަށް ނުހިގާނެ، މިކަމާނޫޅޭ ހަސަނާ، މީމުޅިން ވަކި ކޮމިޔުނިޓީ އެއް ،\nރާއްޖޭގަ އެތައް ގައުމަކަށް ނިސްބަތްވާ މަސްހުނި ދަރިކޮޅެއް އުޅޭތީ ކަންކަމުގަ އެއްބައިވަންތަކަން ވަރަށް ކުޑަ. އެއާ ޚިލާފަށް ރާއްޖޭގަ އުޅޭ ބިދޭސީންގެ ކިބައިން އެކި ކަންކަމުގަ އެކުވެރިކަމާ އެއްބައިވަންތަކަން މާބޮޑަށްފެންނަމުންދޭ. ތިޔަ ކަމުގަވެސް ބައިބައިވުން މިހާރުވެސް ފެންނަން ފަށައިފި.


"އޯޕަން އެކްސެސް ނެޓްވޯކް"ގެ ދަށުން ހިޔާ ފްލެޓްތަކުގެ އެތެރޭގައި އެޅުމަށް ހަމަޖެހިފައިވާ ވައަރިންގ މަސައްކަތް ނިންމާލައިފި\nހުޅުމާލޭ ދެވަނަ ފިޔަވަހީގައި އެޗްޑީސީގެ ފަރާތުން ޤާއިމުކުރުމަށް ހަމަޖެހިފައިވާ "އޯޕަން އެކްސެސް ނެޓްވޯކް"ގެ ޚިދުމަތުގެ ދަށުން ކުރިއަށް ގެންދެވޭ މަސައްކަތްތަކުގެ ފުރަތަމަ މަރުހަލާގައި، ހިޔާ ފްލެޓް ސަރަޙައްދުގެ ޑަކްޓް ނެޓްވޯކް މަސައްކަތާއި މި ޙިދުމަތް ފޯރުކޮށްދިނުމަށް ހިޔާ ފްލެޓްތަކުގެ އެތެރޭގައި އެޅުމަށް ހަމަޖެހިފައިވާ ވައަރިންގ މަސައްކަތް ނިއްމާލައިފިއެވެ.\nމި މަސައްކަތަކީ ހުޅުމާލޭ ފޭސް ދޭ ހިޔާ ފްލެޓްތަކުގައި މީހުން ދިރިއުޅެން ފެށުމުގެ ކުރިން އެ ސަރަހަޢްދުގައި ތަފާތު ގިނަ ޙިދުމަތްތަކެއް ޤާއިމުކުރުމަށްޓަކައި ކުރެވުމުންދާ މަސައްކަތްތަކުގެ ތެރެއިން މުހިއްމު އަހައްމިއްޔަތު ކަމެއް ދެވިގެން ކުރެވިފައިވާ މަސައްކަތެކެވެ.\nއެޗްޑީސީ އިން ބުނެފައިވަނީ "އޯޕަން އެކްސެސް ނެޓްވޯކް"އަކީ، ހުޅުމާލޭގެ "ސްމާޓް ސިޓީ" މަޝްރޫޢުގެ ބިންގާކަމަށާއި މިގޮތުން، "އޯޕަން އެކްސެސް ނެޓްވޯކް" ގެ ބިޒްނަސް މޮޑެލްގައި މުޅި ހުޅުމާލޭގެ ދެވަނަ ފިޔަވަހީގެ ހުރިހާ ޢިމާރާތްތައް މުވާޞަލާތީ ވިއުގައަކުން ގުޅައިލުމަށްޓަކައި މައިގަނޑު އެއް އިންފްރާސްޓްރަކްޗަރ މި މަޝްރޫޢުގެ ދަށުން ޤާއިމު ކުރެވިގެންދާނެ ކަމަށެވެ. އަދި މި އިންފްރާސްޓްރަކްޗަރގައި އެކުލެވޭ ފައިބަރ ވިއުގަ މެދުވެރިކޮށް، ހުޅުމާލޭގައި މުވާޞަލާތީ ޚިދުމަތް ފޯރުކޮށްދޭ ފަރާތްތަކަށް ލުއިފަސޭހަގޮތެއްގައި ޚިދުމަތް ފޯރުކޮށްދިނުމަށް މަގުފަހިވެގެންދާއިރު، މި މަޝްރޫޢުގެ ސަބަބުން ހުޅުމާލެ ދެވަނަ ފިޔަވަހީގައި ދިރިއުޅޭ ރައްޔިތުންނަށްވެސް ތަފާތު ގިނަގުނަ ފައިދާތަކެއް ލިބިގެންދާނެ ކަމަށަވެ.\nހުޅުމާލޭ ދެވަނަ ފިޔަވަހީގައި އަލަށް ޤާއިމު ކުރުވޭ އެޗްޑީސީގެ "އޯޕަން އެކްސެސް ނެޓްވޯކް"އަކީ، ގިގަބައިޓް ޕެސިވް އޮޕްޓިކަލް ނެޓްވޯކް (ޖީޕޯން) ސަޕޯޓު ކުރާ ވިއުގައަކަށްވުމުން، މުވާޞަލާތީ ޚިދުމަތް ދެއްވާ ފަރާތްތަކުގެ މަސައްކަތަށް އެކަމުގެ ސަބަބުން އިންޤިލާބީ ހެޔޮ ބަދަލެއް އައިސް، މި ޚިދުމަތްތައް އައު ހަރުފަތްތަކަށް ހާޞިލުކޮށްދޭނެކަން ކަމަށާއި އަދި އާއްމުކޮށް ދެވޭ ޙިދުމަތްތައް ލިބޭނެކަން ކަށަވަރުކޮށްދިނުމަށް އެޗްޑީސީއާއި ޕީ.އެސް.އެމް އަދި މީޑިއާނެޓް އާއި ދެމެދު ވަނީ ފަހުމްނާމާއެއްގައި ސޮއިކޮށްފައެވެ.


ITFC viyafaari thakah eheevumah US$5 million Murabaha Financing Facility eh hamajasaidheefi\nއިސްލާމިކް ޑިވެލޮޕްމަންޓް ބޭންކް (އައިއެސްޑީބީ) ގްރޫޕްގެ މެންބަރެއްކަމަށްވާ ދި އިންޓަރނޭޝަނަލް އިސްލާމިކް ޓްރޭޑް ފައިނޭންސް ކޯޕަރޭޝަން (އައިޓީއެފްސީ) އިން ބޭންކް އޮފް މޯލްޑިވްސް (ބީއެމްއެލް) އަށް ފަސް މިލިއަން ޑޮލަރުގެ މުރާބަހާ ފައިނޭންސިންގ ފެސިލިޓީއެއް ހަމަޖައްސައިދީފިއެވެ.\nބީއެމްލް އިން ބުނިގޮތުގައި މި ފެސިލިޓީ އަކީ ބޭންކުގެ ޕްރައިވެޓް ވިޔަފާރިތަކާއި ހާއްސަކޮށް ރާއްޖޭން ބޭރުގެ މާކެޓްތަކުން މުދާ ގެންނަ (ރޯ މެޓީރިއަލް) ކުދި އަދި މެދުފަންތީގެ ވިޔަފާރިތަކަށް އެހީތެރިވުމުގެ ގޮތުން ބޭންކަށް ދޫކޮށްފައިވާ ފައިނޭންސިންގ ފެސިލިޓީއެކެވެ.\nއައިޓީއެފްސީ އިން ފުޅާދާއިރާއެއްގައި ޕްރައިވެޓް ސެކްޓަރ އަށް އަމާޒުކޮށް އެހީތެރިވުމަށް އެކި ގައުމުތަކުގެ ލޯކަލް ބޭންކްތައް މެދުވެރިކޮށް ފައިނޭންސް ދޫކުރަމުންދާއިރު، ބޭންކް އޮފް މޯލްޑިވްސް އަކީ އައިޓީއެފްސީ އާ ގުޅިގެން ރާއްޖެއަށް ފައިނޭންސް ހަމަޖައްސައިދޭ ފުރަތަމަ ބޭންކެވެ. މި ފައިނޭންސް ހަމަޖެހިގެން މިދަނީ ކޮރޯނާ ވައިރަހުގެ ބަލިމަޑުކަމާ ގުޅިގެން މުޅި ދުނިޔޭގެ ވިޔަފާރިއަށާއި މާލީ ދާއިރާއަށް ބޮޑެތި ލޮޅުންތަކެއް އެރުމުގެ ސަބަބުން ރާއްޖޭގެ ކުދި އަދި މެދު ފަންތީގެ ވިޔަފާރިތަކަށާއި އަދި އޯއިސީގެ މެންބަރު ގައުމުތަކަށްވެސް އިޖްތިމާއީ އަދި އިގްތިސާދީ ހީނަރުކަން ދިމާވެފައިވާ ނާޒުކު ދަނޑިވަޅެއްގައެވެ.\nބީއެމްއެލްގެ ސީއީއޯ އަދި މެނޭޖިންގ ޑައިރެކްޓަރ ޓިމް ސޯޔަރ ވިދާޅުވީ ކޮވިޑް-19 ގެ ބަލިމަޑުކަމާ ގުޅިގެން އިގްތިސާދަށް ނުހަނު ބޮޑަށް އަސަރުކޮށްފައިވާއިރު ބޭންކުން މިދަނީ ރާއްޖޭގެ ވިޔަފާރިތަކަށް އެހީތެރިވުމުގެ ގޮތުން އެކި މަސައްކަތްތައްކުރަމުން އަންނަ ކަމަށެވެ. އެގޮތުން މި މަސައްކަތުގެ ތެރެއިން އައިޓީއެފްސީ އާ ގުޅިގެން ވިޔަފާރިތަކަށް ހާއްސަކޮށް ފަސް މިލިއަން ޑޮލަރުގެ ޓްރޭޑް ފައިނޭންސިންގ އެއް ހަމަޖެހިގެންދާކަމީ ލިބޭ ވަރަށް ބޮޑު އުފަލެއް ކަމަށް އޭނާ ވިދާޅުވި އެވެ. އަދި ރާއްޖޭގެ ވިޔަފާރިތައް ކުރިއެރުވުމަށް ކުރަމުންދާ މަސައްކަތުގައި މި ފައިނޭންސް އެހީތެރިވެދެވޭނެ ކަމަށް ވެސް އޭނާ ވިދާޅުވި އެވެ.\nމުރާބަހާ ފައިނޭންސިންގ ފެސިލިޓީ އާ ގުޅޭ ގޮތުން ވާހަކަ ދައްކަވަމުން އައިޓީއެފްސީގެ ސީއީއޯ އީއެންޖީ. ހާނީ ސަލިމް ސޮންބޮލް ވިދާޅުވީ ކުދި އަދި މެދު ފަންތީގެ ވިޔަފާރިތަކަށް އެހީތެރިކަން ފޯރުކޮށްދެވި، އަދި މުދާ އިމްޕޯޓްކުރުމަށް ބޭންކް އޮފް މޯލްޑިވްސް އާ ގުޅިގެން މި\nފައިނޭންސް ތައާރަފްކުރެވޭކަމީ ލިބޭ ފަޚްރެއް ކަމަށެވެ.\n“އައިޓީއެފްސީގެ ސްޓްރެޓެޖީގެ މައިގަނޑު އެއް އަސާސަކީ ގައުމުތަކުގައި ހިންގަމުންދާ ބޭންކް އޮފް މޯލްޑިވްސްފަދަ މާލީ އިދާރާތަކާ ގުޅިގެން އެފަރާތްތައް މެދުވެރިކޮށް ކުދި އަދި މެދުފަންތީގެ ވިޔަފާރިތައް ހިންގުމަށް ބޭނުންވާ މާލީ އެހީތެރިކަން ފޯރުކޮށްދިނުން. މި ގޮތުން އެ ވިޔަފާރިތަކުގެ ސަބަބުން އެ ގައުމެއްގެ އިގްތިސާދަށް ކުރިއެރުން ލިބި އަދި ދުނިޔޭގެ ވިޔަފާރީގެ މަސްރަހުގައި ބައިވެރިވުމަށް ފުރުސަތު ތަނަވަސްވެގެންދާނެވެސްމެ. އަދި ހަމައެހެންމެ އޯއިސީގެ ގައުމުތަކުގެ މެދުގައި ވިޔަފާރި ގުޅުންތައް ރަނގަޅުވެ، ގިނަ ގައުމުތަކެއްގެ އިޖްތިމާއީ އަދި އިގްތިސާދީ ގޮތުން ކުރިއެރުމަށް ގިނަ ގައުމުތަކަކަށް ފުރުސަތު ހުޅުވިގެންދާނެވެސްމެ.” ހާނީ ސަލިމް ސޮންބޮލް ވިދާޅުވި އެވެ.


މާބަނޑު ދުވަސްވަރު ނޭފަތުން ފެންއައުން، ނޭފަތް ބެދި، ނޭފަތުތެރެ ހިރުވައި، ކިނބިހިއެޅި، ރޯގާ ޖެހުން ފަދަ ކަންކަން ކުރިމަތިވުމަކީ ބައެއް ފަހަރު ވެދާނެ ކަމެކެވެ. ބައެއް ފަހަރު ނޭވާލާ ނިޒާމަށް އެލާޖީގެ އުނދަގޫތައް ވެސް ކުރިމަތިވެދާނެ އެވެ. ކުރިން ނޭވާލާ ނިޒާމަށް ދިމާވާ އެލާޖީ (މިސާލަކަށް ހިރަފުހަށް އެލާޖީވުން) ގެ މައްސަލަ ދިމާނުވާ މީހަކަށް ވެސް މާބަނޑުވުމުން މިފަދަ އެލާޖީ ކުރިމަތިވުމަކީ ވެދާނެ ކަމެކެވެ. މާބަނޑު އަންހެނުންގެ ތެރެއިން %30 މީހުންނަށް މިމައްސަލަ ދިމާވާކަން ފާހަގަ ކުރެވެއެވެ. މާބަނޑު ވުމަށްފަހު ކޮންމެ ދުވަސްވަރެއްގައި ވެސް ރޯގާ ގެ އުނދަގޫތައް ފެންމަތިވުމަކީ ވެދާނެ ކަމެކެވެ.\nމާބަނޑުވުމުން ހަށިގަނޑުގެ ހޯރމޯންތަކަށް އަންނަ ބަދަލުތަކާއި ގުޅިގެން ނޭފަތުގެ އެތެރޭގެ ބަތާނަށް ފަށް ދުޅަވެ، ރޯގާގެ އުނދަގޫތައް ފެނުމަކީ ވެދާނެ ކަމެކެވެ. ބެލެވޭގޮތުގައި ނޭފަތުން ފެންއައުން ފަދަ ރޯގާގެ އުނދަގޫތައް ކުރިމަތިވަނީ މާބަނޑުވުމުން އިތުރުވެގެންދާ “އެސްޓްރަޖަން” ހޯރމޯންގެ ސަބަބުންނެވެ. މީގެ އިތުރުން މާބަނޑުވުމުން ހަށިގަނޑުގައި ލޭދައުރުވުން އިތުރުވެގެން ދިއުމަކީ ވެސް މިކަމަށް މަގުފަހިކުރާ ކަމެކެވެ. ނޭވާހިއްލުން ހުންނަ މީހަކަށް މާބަނޑު ދުވަސްވަރު ރޯގާގެ އުނދަގޫތައް ދިމާވެއްޖެނަމަ ރޯގާ އިތުރަށް ގޯސްވެގެންދިއުމަކީ ވެސް ވެދާނެ ގޮތެކެވެ.\nލޯ، ނޭފަތް، ކޯތާފަތް، އަދި ނިއްކުރި މަތީގައި ތާފަނާ ފެންފޮތި ގަނޑެއް ބޭއްވުން\nޑޮކްޓަރުންގެ އިރުޝާދާ ނުލައި ރޯގާއަށްދޭ އެކި ކަހަލަ ނޭފަތަށްޖަހާ ސްޕްރޭ ބޭނުންނުކުރުން\nވީހާ ވެސް ގިނައިން ދިޔާތަކެތި ބޭނުންކުރުން: ގިނައިން ދިޔާތަކެތި ބޭނުންކުރުމަކީ ދަވަތައް ބޭރުވުމަށް އެހީތެރިވެދޭނެ ކަމެކެވެ. ދިޔާތަކެތީގެ ގޮތުގައި ހޫނުކޮށް ހުންނަ ސުރުވާ ފަދަ ތަކެތި ވެސް ބޭނުންކުރެވިދާނެ އެވެ.\nނިދާއިރު ބޯދަށަށް އިތުރު ބާލީހެއްލައިގެން ބޯކޮޅަށް އުސްކޮށްލައިގެން އޮތުން: މިގޮތަށް ހެދުމުން، ދަވަތައް ޖަމާވުމުގެ ސަބަބުން ކަރުބެދި، އުނދަގޫވުން ކުޑަކޮށްދޭނެ އެވެ.\nކޮޓަރީގެ ވައިގެ ތެތްކަން އިތުރުކުރުމަށް ނިދާ ކޮޓަރީގައި “ހިއުމިޑިފަޔަރ” ނޫނީ “ވޭޕަރައިޒަރ” އެއް ބޭނުންކުރުން\nތާފަނާ ފެނުން ފެންވަރާލުން\nއެލާޖީވާން މެދުވެރިވަނީ ކޮން އެއްޗެއްކަން ނޫނީ ކަމެއްކަން ދެނެގަނެ ދުރުވުން: މިސާލަކަށް ދުންފަތުގެ ދުމުން ރައްކާތެރިވުމަކީ މުހިއްމު ކަމެކެވެ.\nގޭގައި ރޯގާގެ އުނދަގޫތައް ލުއިކުރުމަށް އާވިއެރުވުން\nhaamimހާމިމް.ކޮމްޙާމިމް.ކޮމްޙާމީމް ޢަލީނޭފަތުން ފެންއައުންމާބަނޑުމާބަނޑު ދުވަސްވަރުމާބަނޑުވުމާއި ވިހެއުންފެން\n7 އޮގަސްޓް, 2019


ޏ.ފުވައްމުލަކު ޕޮލިސް ސްޓޭޝަންގައި ބޭނުންކުރާ ޕޮލިސް އެއްގަމު އުޅަނދުފަހަރާއި ޏ.އަތޮޅުގައި ބޭނުންކުރާ ޕޮލިސް ކަނޑުއުޅަނދުފަހަރަށް ބޭނުންވާ ޕެޓްރޯލް އަދި ޑީސެލް ސަޕްލައިކޮށްދޭނެ ފަރާތެއް ހޯދުން\nޏ.ފުވައްމުލަކު ޕޮލިސް ސްޓޭޝަންގައި ބޭނުންކުރާ ޕޮލިސް އެއްގަމު އުޅަނދުފަހަރާއި ޏ. އަތޮޅުގައި ބޭނުންކުރާ ޕޮލިސް ކަނޑުއުޅަނދުފަހަރަށް ބޭނުންވާ ޕެޓްރޯލް އަދި ޑީސެލް ސަޕްލައި ކޮށްދޭނެ ފަރާތެއް ހޯދަން ބޭނުންވެގެން ކުރި މިސަރވިސްގެ ނަމްބަރު 171-I2(b)/IUL/2020/181 އިއުލާނާއި ގުޅިގެން އެކަށީގެންވާ ތަރުހީބެއް ލިބިފައިނުވާތީވެ ދެންނެވިފައިވާ އިޢުލާން ބާތިލްކޮށް، މިމަސައްކަަތަށް ބީލަން ހުށަހެޅުމުގެ ދަޢުވަތު މިކަމަށް ޝައުޤުވެރިވެލައްވާ އެންމެހައި ފަރާތްތަކަށް ހުޅުވާލަމެވެ.\nބީލަމުގައި ރަޖިސްޓްރީ ވެވޭނެ އެންމެ ފަހުވަގުތަކީ 2021 ޖަނަވަރީ 25 ވަނަ ދުވަހުގެ 16:00 އެވެ. ބީލަމަށް ރަޖިސްޓްރީ ކުރަން ދެވިފައިވާ ގަޑީގެ ފަހުން ލިބޭ އެއްވެސް ފޯރމެއް ބަލައި ނުގަނެވޭނެ ވާހަކަ ބީލަންވެރިންގެ މަޢުލޫމާތަށްޓަކައި ދަންނަވަމެވެ.\nބީލަން ހުޅުވުން އޮންނާނީ 2021 ފެބްރުއަރީ 04 ދުވަހުގެ 11:00 ގައި އަމީނީމަގު، އިސްކަންދަރުކޮށި 1 ގައެވެ. ބީލަންތައް ހުންނަަން ވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށްދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ. ގަޑި ޖެހުމަށްފަހު ހުށަހަޅާ ބީލަންތައް ބަލައި ނުގަނެވޭނެ ވާހަކަ މަޢުލޫމާތަށްޓަކައި ދަންނަވަމެވެ.\nޕްރޮޖެކްޓާއި ގުޅޭ ގޮތުން އެއްވެސް ސުވާލެއް ވާނަމަ 2021 ޖަނަވަރީ 27 ދުވަހުގެ 23:59 ގެ ކުރިން ތިރީގައިވާ އެޑްރެހަށް އީ-މެއިލް ކުރަންވާނެއެވެ.\nނަންބަރު: 171-I2(b)/IUL/2021/ 021\nސުންގަޑި: 25 ޖަނަވަރީ 2021 1600


Israel ge Spyware eh beynunkohgen sarukaaru thakun jaasoos kurany\nދަ ގާޑިއަން ޑިޒައިން\nއިޒްރޭލުގެ ޖާސޫސީ ސޮފްޓްވެއާއެއް ބޭނުންކޮށްގެން ސަރުކާރުތަކުން ޖާސޫސް ކުރަނީ\n18 ޖުލައި 2021 - 23:41:55\nއިޒްރޭލުގެ ޖާސޫސީ ސޮފްޓްވެއާއެއް ބޭނުންކޮށްގެން ހުދުމުހްތާރު ސަރުކާރުތަކުން ޖާސޫސް ކުރާކަން ހާމަވެއްޖެެއެވެ.\nދަ ގާޑިއަން އާއި އިތުރު 16 ނޫސް އެޖެންސީއެއް ގުޅިގެން ހިނގި ތަހުގީގެއްގައި އިޒްރޭލުގެ އެންއެސްއޯ ގްރޫޕުން އުފައްދާފައިވާ ޕެގޭސަސް ސޮފްޓްވެއާ ބޭނުންކޮށްގެން އެތައް ބަޔެއްގެ ފޯނު ހެކްކޮށްގެން މައުލޫމާތު ވަގަށް ނަފާފައިވާކަން އެނގިފައިވެއެވެ.\nތަހުގީގުގެ ތެރެއިން ގިނަ އަދަދެއްގެ ޑޭޓާ ލީކްކޮށްލާފައިވާއިރު، އޭގެ ތެރޭގައި ނޫސްވެރިންނާއި ސިޔާސީ މީހުންގެ އިތުރުން ވަކީލުންތަކެއްގެ މައުލޫމާތުވެސް އެ ސޮފްޓްވެއާ ބޭނުންކޮށްގެން ވަގަށް ނަގާފައިވާކަމަށް ހާމަވެގެން ގޮސްފައިވެއެވެ.\nއެ ތަހުގީގުން ވަނީ އިޒްރޭލުގެ އެންއެސްއޯ ކުންފުނިން ސަރުކާރުތަކަށް ވިއްކާ އެ ސޮފްޓްވެއާގެ ބޭނުން ނަހަމަ ގޮތުގައި ހިފާކަން ވަނީ ފާހަގަވެގެން ގޮސްފައެވެ.\nނަމަވެސް އެންއެސްއޯއިން ވަނީ އެ ހެކިން ސްޕައިވެއާ އަކީ ކުށްކުރާ މީހުންނާއި ޓެރަރިސްޓުންނާ ދެކޮޅަށް ބޭނުންކުރަން ވިއްކާ ސޮފްޓްވެއާއެއް ކަމަށް ބުނެފައެވެ.\nލީކްކޮށްލި މައުލޫމާތުތަކުގެ ތެރޭގައި އެ ސްޕައިވެއާ ބޭނުންކޮށްގެން 2016 ވަނަ އަހަރުން ފެށިގެން 50،000 ފޯން ނަމްބަރު ފާހަގަކޮށްފައިވެއެވެ.\nޕެގޭސަސް މަލްވެއާ އިން އައިފޯން އަދި އެންޑްރޮއިޑް ފޯންތައް އިންފެކްޓް ކުރާއިރު ހެކަރުންނަށް ފޯނުގައި ހުންނަ ޓެކްސްޓް މެސެޖުތަކާއި ފޮޓޯ އަދި އީމެއިލް ނަގައި، ކޯލްތައް ރިކޯޑް ކުރެވި އަދި ނޭނގޭ ގޮތަށް ފޯނުގެ މައިކްރޮފޯން އެކްޓިވޭޓް ކުރެވެއެވެ.\nޕެރިސްގެ ނޮން-ޕްރޮފިޓް މީޑިއާ އޯގަނައިޒޭޝަނެއް ކަމަށްވާ ފޮބިޑެން ސްޓޯރީސް އާއި އެމްނެސްޓީ އިންޓަނޭޝަނަލް އަށް ވަނީ ލީކްވި ލިސްޓު ބަލާލެވޭ އެކްސެސް ލިބިފައެވެ. އަދި ލިބުނު އެކްސެސް ޕެގޭސަސް ޕްރޮޖެކްޓްގެ މީޑިއާ ޕާޓްނަރުންނާ ހިއްސާކޮށްފައިވެއެވެ.\nލިސްޓުގައި އެތައް ހާސް ފޯން ނަމްބަރު ހުރި ނަމަވެސް އެ ލީކްވި ޑޭޓާގައި އެމީހުންގެ މައުލޫމާތެއް ނަގާފައިވާ ކަމެއް އަދި ހެކްކުރަން އުޅުނު ކަމެއް ވެސް އެނގިފައެއް ނުވެއެވެ. ނަމަވެސް ތަހުގީގު ޓީމުން ގަބޫލްކުރާ ގޮތުގައި ލިސްޓުގައި ހިމެނޭ ނަމްބަރުތަކަކީ ކޮންމެވެސް ބައެއްގެ އަމާޒެއް ކަމަށް ބެލެވެއެވެ.


ހިޔާ ފްލެޓްތައް ލިބޭ ފަރާތްތައް ސެޕްޓެމްބަރުގެ ނިޔަލަށް އިއުލާންކޮށް ނިންމާލެވޭނެ: ހައުސިން މިނިސްޓަރ – DhiDaily\nހިޔާ ފްލެޓްތައް ލިބޭ ފަރާތްތައް ސެޕްޓެމްބަރުގެ ނިޔަލަށް އިއުލާންކޮށް ނިންމާލެވޭނެ: ހައުސިން މިނިސްޓަރ\nމިދިޔަ ސަރުކާރުން ހިންގި ބޯހިޔާވަހިކަމުގެ މަޝްރޫއު، ފްލެޓްތައް ލިބޭ ފަރާތްތައް ސެޕްޓެމްބަރުގެ ނިޔަލަށް އިއުލާންކޮށް ނިންމާލެވޭނެ ކަމަށް ހައުސިން މިނިސްޓަރު މުހައްމަދު އަސްލަމް ވިދާޅުވެއްޖެ އެވެ.\nމިނިސްޓްރީިއިން މިއަދު ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން މިނިސްޓަރ ވިދާޅުވީ ހިޔާ މަޝްރޫއިން ފްލެޓް ދީފައިވާ ގޮތް ބެލުމަށް ރައީސް އެކުލަވާލައްވާފައިވާ ރިޔާސީ ކޮމިޝަނުން މިހާތަނަށް 21،000 ފޯމް މިހާތަނަށް ވެރިފައިކޮށްފައިވާ އިރު އަދި 3،340 އެޕްލިކޭޝަން ވެރިފައިނުކުރެވިވާ ކަމަށެވެ.\nމިނިސްޓަރު ވިދާޅުވީ ވަކި މުއްދަތެއްގައި ހިޔާ ފްލެޓްތައް ނިންމަން މިސަރުކާރުން ވަކި ތާރީޚެއް ދޭން ނިންމާފައި ނެތް ކަމަށެވެ.“މުށި ޖަހާފައި ފިނިޝިން ނިންމާފައި ފްލެޓްތައް ހަވާލު ކުރަން މިސަރުކާރުން ކުރިން ވިސްނުމެއް ގެންގުޅުނު. ނަމަވެސް ފަހުން ސަރުކާރުން ނިންމާފައި ވަނީ ކުރިން ވެސް ނިންމާފައި އޮތް ގޮތައް އެކަންކަން ނުކޮށް ފްލެޓްތައް ހަވާލު ކުރަން. އެމަސައްކަތުގެ އިތުރަށް ދެން ކުރަން ހުރި ކަންކަން ކޮށް ނިމެނޭ ތާރީޚް އަށް މަސް ދުވަހަކީ.“ މިނިސްޓަރ އަސްލަމް ވިދާޅުވިއެވެ.\nހިޔާ މަޝްރޫއުގެ ފްލެޓްތަކުގައި މިހާރު ނުކިރެވި ހުރީ ކޮން މަސައްކަތްތަކެއް ކަމެއް މިނިސްޓަރު އަސްލަމް ވިދާޅުވެ ދެއްވާފައެއް ނުވެއެވެ. ކޮވިޑް އާއި ގުޅިގެން4މަސް ދުވަސް ޖެއްލިގެން ގޮއްސި ކަމަށް ވެސް މިނިސްޓަރ ވިދާޅު ވިއެވެ.


Aanmu Sihhathu Rahkaatherikurumuge Billah Aanmunge Khiyaalu Hoadhanee – Iru\nފަތުރުވެރި ފެސިލިޓީތަކުގެ މުވައްޒަފުންގެ ރެންޑަމް ސާމްޕަލް ނަގަން ފަށަނީ\nއަމިއްލަ ހަށިގަނޑުގައި ލެވިފައިވާ ހަންގަނޑު ތިބާގެ މައްޗަށް ހެކިދޭ ކަމަށާއި، ޣާފިލްކަމުގެ ނިދިން ހޭލުމަށް ހުކުރު ޚުތުބާގައި ގޮވާލައިފި\nއާއްމު ސިއްޙަތު ރައްކާތެރިކުރުމުގެ ބިލަށް އާއްމުންގެ ޚިޔާލު ހޯދަނީ\nއާންމު ސިއްހަތު ރައްކާތެރި ކުރުމުގެ ގާނޫނަށް ހުށަހެޅި އިސްލާހުގެ ބިލަށް ހިޔާލު ހޯދުމަށް ބައްދަލުވުމެއް ބާއްވަން ނިންމައިިފި އެވެ.\nރައްޔިތުންގެ މަޖިލީހުގެ އިދާރާއިން ވިދާޅުވީ ޚިޔާލު ހޯދުމަށް ބާއްވާ ބައްދަލުވުން ބޭއްވުމަށް ހަމަޖެހިފައިވަނީ އާދިއްތަ ދުވަހުގެރޭ 20:30ގައި، ރައްޔިތުންގެ މަޖިލީހުގެ އިދާރާގައިކަމަށެވެ.\nފުވައްމުލަކު އުތުރު ދާއިރާގެ މެންބަރު މުހައްމަދު ރަޝީދު ހުށަހެޅުއްވި އިސްލާހުގެ ބިލު ރައްޔިތުންގެ މަޖިލީހަށް ބަލައިގަތީ މިދިޔަ އަންގާރަ ދުވަހު އެވެ. އެއީ އެދުވަހުގެ ޖަލްސާއަށް ވަޑައިގެން ތިއްބެވި 61 މެންބަރުންގެ ތެރެއިން 58 މެންބަރުން ވޯޓު ދެއްވައިގެންނެވެ.\nއެ ބިލުގައި ބުނެފައިވާ ގޮތުން، ކުއްލި ނުރައްކަލުގެ ހާލަތު އިޢުލާންކުރުމަށް ނެރޭ ގަރާރު 48 ގަޑިއިރުގެ ތެރޭގައި ރައްޔިތުންގެ މަޖިލީހަށް ހުށައަޅާގޮތަށް ވަނީ ހިމަނާފައެވެ. އަދި ކުއްލި ނުރައްކަލުގެ ހާލަތު އިޢުލާންކުރާ ވަގުތަކީ މަޖިލީހުގެ ދައުރެއް ހިނގަމުންނުދާ ވަގުތެއް ނަމަ ބަންދު ދުވަސްތައް ހިމަނައިގެން 14 ދުވަހުގެ ތެރޭގައި އެ ގަރާރު ރައްޔިތުންގެ މަޖިލީހުން ފާސްކުރަންޖެހޭގޮތަށް ވަނީ ހުށައަޅާފައެވެ.\nއިތުރު 33 މީހުން ކޮވިޑުން ރަނގަޅުވެއްޖެ\nމީގެއިތުރަށް ކުއްލި ނުރައްކަލުގެ ހާލަތު އިޢުލާންކުރުމަށް ސިއްޙަތާއިބެހޭ ވަޒީރު ނެރެފައިވާ ގަރާރާއި ގުޅިގެން، ކޮންމެ ވަގުތެއްގައިމެ، ކަންތައްތަކެއް ކުރުމުގެ ބާރު ރައްޔިތުންގެ މަޖިލީހަށް ލިބިގެންވާކަމަށްވެސް އިސްލާހުގައި ވެއެވެ.


Fihaaraeh Falhaali Bidheyseeaku Hayyarukohfi - Vaguthu\n3 މަސް ކުރިން ( ޑިސެމްބަރު 8, 2019 )\nމާލޭގެ ފިހާރައެއް ފަޅާލި ބިދޭސީއަކު ހައްޔަރުކޮށްފިއެވެ.\nފިހާރައިގެ ތަޅު ހަލާކު ކޮށްލާފައިވާ މަންޒަރު ފެންނަ ފޮޓޯއަކާއި އެކު ފުލުހުން މިއަދު ކުރި ޓްވީޓެއްގައި ވިދާޅުވީ ބޮޑުފުއްގަނޑު މަގުގައި ހުރި ފިހާރައެއް ފަޅާލަން މަސައްކަތް ކުރި 28 އަހަރުގެ ބަންގްލަދޭޝް ފިރިހެނަކު ރޭ 03:00 ކަންހާއިރު ފުލުހުންގެ ބެލުމުގެ ދަށަށް ގެނެސްފައިވާ ކަމަށެވެ.\nމި ވައްކަމުގައި އޭނާ ފިހާރައިގެން އެއްވެސް އެއްޗެއް ވަގަށް ނަގާފައި ނުވާކަމަށް ފުލުހުން ވިދާޅުވިއެވެ.\nBodu fungadu magu gai huri fihaaraeh falhaalan massahkaiy kuri 28 aharuge Bangladesh firihenaku rey 03:00 ehaakanhaairu fuluhunge belumugedhashah genesfaivey.\nMi vakkamugaiemeehaa’ah fihaarain ehvess ehcheh vagah negifaeh nuvey. #GalolhuPolice #CommandCenter pic.twitter.com/HoB49d23P2\n— Maldives Police (@PoliceMv) December 8, 2019\nފިހާރަތައް ފަޅާކުމާއި ވައްކަން ކުރުމަކީ އާއްމު ކަމެއް ނަމަވެސް ފިހާރަތައް ފަޅާލުން ފަދަ މައްސަލަތަކުގައި ބިދޭސީއަކު ހައްޔަރު ކުރުމަކީ އާއްމު ކަމެއް ނޫނެވެ.\nނަމަވެސް ރާއްޖޭގައި އުޅޭ ބިދޭސީން ވެސް އެންމެ ބޮޑެތި ކުށްތަކަށް އަރައިގަތުމުގެ ގިނަ މައްސަލަތަކެއް މީގެ ކުރިން ވެސް ފާހަގަ ކުރެވިފައި ވެއެވެ. ރާއްޖޭގައި އުޅޭ ބިދޭސީންގެ އަދަދު މިހާރު ދެލައްކަ އަށް ވުރެ ވެސް ގިނަ ވާނެ ކަމަށް ބެލެވޭއިރު އެމީހުން ރެގިއުލޭޓް ކުރެވޭނެ، އަދި އެމީހުންނަށް ޒިންމާވާނެ މީހަކު ނެތުމަކީ ގިނަ ބައެއްގެ ބޮޑު ކަންބޮޑުވުމެކެވެ.\nޑިސެމްބަރު 8, 2019 10:51\nރައްޖޭގައި ތިބި ހުރިހާ ބަންގާޅިންތައް ޑީޕޯޓްކުރޭ!\nއެމީހުންނާ ހެދިި ދިވެހިންނަން ބޮޑު މުސީބާތަކައް ވެއްޖެއެއްނު!\nއިހައްދުވަހު ބަންގާޅިއަކު ދޮގުހަދައިގެން ސިފައިންގެ ގޮއްވާލާނެމޭ ބުނެ\nގަވައިދާ ޙިލާފަށް ޕިކަޕަކާއެއްކޮއް ސިފައިންގެތެެރެއަށް ވަދުނީ! މިއަދު ބަންގާޅިއެއް ފިހާރަ ދޮރު ތަޅާލާފަ ވައްކަން ކުރަން އެ އުޅުނީ! އޭގެ އަނެއްދުވަހު މާލޭގައި ބަންގުރާ ކައްކަނިކޮއް ކިރިޔާ ގެ އަލިފާާނާ އެއްކޮއް ގެ ބޮޑައް ރޯ ނުހިފީ!\nބަންގާޅިންނާ ހެދި ދިވެހިންގެ ފުރާނަޔައް ނުރައްކާވަނީ!\nޑިސެމްބަރު 8, 2019 11:13\nމިއީ ސަރުކާރުގެ ކަޑަކަން. މުޅި މާލެއައް ބަލާލިޔަސް، މާލޭ މީހުންނައް ވުރެ ބަނގާޅީން ގިނަ. މާލޭ ސިޓީ ކިޔާނެ ކަމެއް ނެތް. ބަންގާޅީ ސިޓީ ކިޔާންވީ.\nޑިސެމްބަރު 8, 2019 12:05\nމި ރާއްޖޭގައި ހިންގާ ބޮޑެތި ހުރިހާ ކުއްތަކެއްގެ އަޑީގަ ބަނގްލާދޭޝް މީހުން. ކުދި ވިޔަފާރި ތައް އެއްކޮއް ބަނގުރޫޓް ވަނީ. ޢަޅާލާނެ ފަރާތެއް ނެތް. ޥިޔަފާރީގެ އެއްވެސް ޓެކްސެއް މީރާ އަށް ދައްކަނީ އެއްނޫން.


Kulhee gai Airport elhumakee rashah libunu bodu gehlumeh: MP Yasir\nކުޅުދުއްފުށީ އެއާޕޯޓް މައްސަލާގައި ޔާސިރު ތާއިދުކުރެއްވީ ނަޝީދަށް--\nޔާސިރު ދިފާއުކުރެއްވީ ނަޝީދު! ކުޅީގައި އެއާޕޯޓް އެޅުމަކީ ރަށަށް ލިބުނު ބޮޑު ގެއްލުމެއް\nކުޅުދުއްފުށީގައި އެއާޕޯޓް އެޅުމަކީ ކުރެއްވި "މޮޔަ ކަމެއް"ކަމަށް ވިދާޅުވެ ކުރީގެ ރައީސް މުހައްމަދު ނަޝީދު ދެއްކެވި ވާހަކަފުޅު، ކުޅުދުއްފުށީ އުތުރު ދާއިރާގެ މެމްބަރު ޔާސިރު އަބުދުލް ލަތީފް ދިފާއުކުރައްވައިފި އެވެ.\nމިދިޔަ ބުރާސްފަތިދުވަހު އެމްޑީޕީން ބޭއްވި ޒުވާނުންގެ ކޮންފަރެންސްގައި ވާހަކަދައްކަވަމުން ނަޝީދު ވިދާޅުވީ ކުޅުދުއްފުއްޓާއި ހޯރަފުށީގައި އެއާޕޯޓް އެޅުމަކީ ކުރެއްވި "މޮޔަ ކަމެއް" ކަމަށާ ތަރައްގީއަކީ އެއީއެއް ނޫން ކަމަށާއި ތަރައްގީއަކީ ތިމާއަށް އަންނަ ބަދަލެއް ކަމަށާއި އެއީ ރަށުގެ އެއްކައިރީގައި އޮންނަ އެއާޕޯޓް ނޫން ކަމަށްވެސް ނަޝީދު ވިދާޅުވި އެވެ.\nނަޝީދު މިހެން ވިދާޅުވުމާއެކު ކުޅުދުއްފުއްޓާއި ހޯރަފުށީގެ ރައްޔިތުންގެ ފާޑިކިޔުމާއި ނަފުރަތު އެމަނިކުފާނަށް އަމާޒުވެގެންދިޔަ އެވެ. އަދި ކުޅުދުއްފުށީ ކައުންސިލްގެ ރައީސް އަބުދުލް ލަތީފްވެސް ވަނީ ނަޝީދު ދެއްކެވި ވާހަކަތަކަށް ވަރަށް ބޮޑު ފާޑުވިދާޅުވެ މިޑިއާގައި ވާހަކަދައްކަވާފަ އެވެ.\nއެކަމަކު ކުޅުދުއްފުށީ އުތުރު ދާއިރާގެ މެމްބަރު ޔާސިރު އަބުދުލް ލަތީފް މިވަނީ ކުޅުދުއްފުށީ އެއާޕޯޓާ ބެހޭގޮތުން ރައީސް ނަޝީދު ދެއްކެވި ވާހަކައަށް ތާއީދުކުރައްވާ ވާހަކަދައްކަވާފަ އެވެ. އެކަމާ ގުޅޭ ގޮތުން ކޭއޯގައި ޖެހި ޙަބަރު ޓްވީޓްކުރައްވައި މީހަކު ޖެހި ސްޓޭޓަސްއަކަށް ރިޕްލައިކުރައްވަމުން ޔާސިރު ވިދާޅުވެފައިވަނީ އެއާޕޯޓާ ބެހޭގޮތުން ރައީސް ނަޝީދު ދެއްކެވީ ރަނގަޅު ވާހަކަފުޅެއް ކަމަށެވެ.\nRaees @MohamedNasheed said it right, Airport kulheega elhumakee rashah libunu bodu gellumeh,egellun kiriyaaves foobehdhen othy #KulhudhuffushiAirport ge hidhumaiy eyge emme furihama gothugai rahyithunnah libigen, adhiemasaikai RJ @ibusolih ge sarukaarun furihama kohdhehvaane\n— Yasir Abdul Latheef (@YasirLathyf) August 31, 2019\nކުޅީގައި އެއާޕޯޓް އެޅުމަކީ ރަށަށް ލިބުނު ބޮޑު ގެއްލުމެއް ކަމަށާއި އެ ގެއްލުން ކިރިޔާވެސް ފޫބެއްދެން އޮތީ ކުޅުދުއްފުށީ އެއާޕޯޓްގެ ހިދުމަތް އެންމެ ފުރިހަމައަށް ލިބިގެން ކަމަށް އޭނާ ވިދާޅުވި އެވެ.\nކުޅުދުއްފުށީގައި އެއާޕޯޓް ތަރައްގީކޮށްފައިވަނީ އުތުރު ކޮޅުގައި ކުޅިން އެއްބައި ހިއްކައިގެންނެވެ. އެއީ ރާއްޖޭގައި އޮންނަ ހަމައެކަނި ބޮޑު މަށިކުޅި އެވެ.\nޓެކްސް ފައިސާ ބެހެން ޖެހޭނީ ހުރިހާ ރައްޔިތުންނަށް ހަމަހަމަކޮށް: ޔާސިރު\nއުތުރުގައި މަސްކިރުވޭނެ އިންތިޒާމު ލަސްވާތީ ޔާސިރުގެ ނުރުހުން ޒަހާއަށް\nޒަމާނުންސުރެ ރާއްޖެ ބައްޓަން ކުރަމުން އައި ގޮތުގެ ހިތި ނަތީޖާ މިއަދު މިވަނީ ފެނިފައި\nފިލައިގެންނާއި، ގެއްލިގެން އުޅޭ ބިދޭސީންގެ މައްސަލަ އޮންލައިންކޮށް ރިޕޯޓުކުރެވޭނެ


Youth City Futsal Cup Fashaifi - Vaguthu\nކުލަގަދަ ރަސްމިޔާތަކުން "ޔޫތު ސިޓީ ފުޓްސަލް ކަޕް" ފަށައިފި\n11 މަސް ކުރިން ( އޭޕްރީލް 24, 2018 )\nޔޫތު ސިޓީ ފުޓްސަލް ކަޕް ފެށުމުގެ ރަސްމިއްޔާތު – ފޮޓޯ: އެޗްޑީސީ\nދެހާސް ފައްސަތޭކައަށްވުރެ ގިނަ ޒުވާނުން ވާދަކުރާ "ޔޫތް ސިޓީ ފުޓްސަލް ކަޕް 2018"ގެ ކުޅުން ކުލަގަދަ ރަސްމިއްޔާތަކާއެކު ފަށައިފިއެވެ.\nހައުސިންގ ޑިވޮލަޕްމެންޓް ކޯޕަރޭޝަން އެޗްޑީސީން އިންތިޒާމް ކޮށްގެން މުޅި ރާއްޖެއަށް ހުޅުވާލައިގެން ބާއްވާ "ޔޫތު ސިޓީ ފުޓްސަލް ކަޕް 2018" ފެއްޓުމުގެ ގޮތުން ބޭއްވި ކުލަގަދަ ރަސްމިއްޔާތު ޝަރަފުވެރި ކޮށްދެއްވީ ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލް ޤައްޔޫމުގެ އަނބިކަނބަލުން ފާޠިމަތު އިބްރާހީމްއެވެ.\nބަޑި ބޭހުގެ ކުޅިވަރުތަކާއި މުނިފޫހި ފިލުވުމުގެ އައިޓަމްތައް ހިމަނައިގެން "ޔޫތު ސިޓީ ފުޓްސަލް ކަޕް ކިކްއޮފް" ގެ ނަމުގައި ކުރިއަށް ގެންދިޔަ ރަސްމިއްޔާތުގައި މުބާރާތަށް ހާއްސަކޮށް ތައްޔާރުކޮށްފައިވާ ލަވައެއް ހުށަހެޅުމާއި، މުބާރާތާއި ގުޅޭ ޚާއްސަ ވީޑިއޯ ޕްރެޒެންޓޭޝަނެއް ވަނީ ހުށަހަޅާފައެވެ.\nސަރުކާރުގެ ބައެއް ވަޒީރުންނާއި މަޖުލިސް މެމްބަރުންނާއި އެޗްޑީސީގެ ވެރިންނާއި އެކޯޕަރޭޝަންގެ ގިނަ އަދަދެއްގެ މުވައްޒަފުންގެ އިތުރުން، މުބާރާތުގައި ބައިވެރިވި ހުރިހާ ޓީމުތަކުގެ ކުޅުންތެރިންނާއި އޮފިޝަލުން އަދިި ގިނަ އަދަދެއްގެ އާންމު ރައްޔިތުން ބައިވެރިވި ރަސްމިޔާތަށްފަހު، "ޔޫތު ސިޓީ ފުޓްސަލް ކަޕް 2018"ގެ ކުޅުން ވަނީ ރަސްމީކޮށް ފަށާފައެވެ.\nދެހާސް ފައްސަތޭކައަށްވުރެ ގިނަ ޒުވާނުން ބައިވެރިވެފައިވާ މުބާރާތް ފެށިގެން ދިޔައީ އަންހެން ޑިވިޝަންގައި ވާދަކުރާ ދިވެހި ސިފައިންގެ ކުލަބާއި ޒެނިތު ސްޕޯޓްސް ކުލަބް ބައްދަލުކުރިމެޗުންނެވެ.\nމެޑަމް ފާތިމަތު އިބްރާހީމް ޝަރަފްވެރިކޮށްދެއްވި ފޯރިގަދަ މެޗު، އެކެއް ސުމެއްގެ ހަނިތަފާތުން ކާމިޔާބުކޮށް ޒެނިތް ސްޕޯޓްސް ކްލަބުން ވަނީ މުބާރާތުގެ ފެށުން ރަނގަޅުކޮށްފައެވެ.\nމުބާރާތުގެ ފިރިހެން ޑިވިޝަންގެ ފުރަތަމަ މެޗްގައި ވާދަ ކުރީ ދާއެޅުން ޕްރޯ އާއި ޑެސްޕަރާޑޯ އެފްސީއެވެ. މި މެޗްގެ ފުރިހަމަ ވަގުތުގެ ކުޅުން ހަމަވިއިރު، ދޭއް ދޭއްގެ ނަތީޖާއިން އެއްވަރުވެފައި ވާތީ، ނަތީޖާ ނެރެން ޖެހި ޕެނަލްޓީ ޝޫޓްއައުޓްގައި ތިނެއް ދޭއްގެ ނަތީޖާއައިން ކުރި ހޯދީ ޑެސްޕަރާޑޯ އެފްސީއެވެ.\nމިހާތަނަށް ރާއްޖޭގައި ބާއްވާ އެއްމެ ބޮޑު ފުޓްސަލް މުބާރާތުގައި 136 ޓީމް ވަނީ ބައިވެރިވެފައެވެ. އޭގެ ތެރޭގައި ހިމެނެނީ ފިރިހެން ޑިވިޝަނުގައި ވާދަކުރާ 120 ޓީމާއި، އަންހެން ޑިވިޝަންގައި ވާދަކުރާ 16 ޓީމެވެ. މުބާރާތުގެ ފިރިހެން ޑިވިޝަނުގެ ފުރަތަމަ ބުރާއި ދެވަނަބުރު ކުޅެން ހަމަޖެހިފައިވަނީ ނޮކް އައުޓު އުސޫލުންނެވެ. އެގޮތުން މުބާރާތުގެ ފިރިހެން ބައިގެ ފުރަތަމަ ބުރުގައި ފަސްދޮޅަސް މެޗު ކުޅެން ހަމަޖެހިފައިވާ އިރު، އެ މެޗުތަކުން މޮޅުވާ ތިރީސް ޓީމު ދެވަނަ ބުރަށް ދަތުރު ކުރާނެއެވެ. އަދި އެ ތިރީސް ޓީމުގެ ތެރެއިން ފަނަރަ ޓީމަށް ގަދަ ސޯޅައިން އިން ޖާގަ ލިބޭނެއެވެ.\nމުބާރާތުގެ ދެ ޑިވިޝަންގެވެސް ޗެމްޕިއަން ޓީމަށް އެއް ލައްކަ ރުފިޔާގެ ފައިސާގެ އިނާމާއި ވާދައިގެ ތަށި ހުށަހަޅާފައިވާއިރު ރަނައަޕް ޓީމަށް ފަންސާސް ހާސް ރުފިޔާ އަދި ފެއަރ ޕްލޭޓީމަށް ފަންސަވީސްހާސް ރުފިޔާގެ ފައިސާގެ އިނާމް ވަނީ ހުށަހަޅާފައެވެ.\nއެމްއެންޑީއެފް، މާންދު އަދި ބަނޑު އެފްސީ ފެށުން ރަނގަޅު ކޮށްފި\nފޮނަދޫ 14 އަހަރުން ދަށުގެ ފުޓްސަލް ލީގު މިއަދު ފަށައިދޭނީ ރަން ކެޕްޓަން އައްސަދު\nތުލުސްދޫގައި ބާއްވާ އެންމެ އަގުބޮޑު ފުޓްސަލް މުބާރާތް އަންނަ ޑިސެމްބަރުގައި ފަށަނީ


SunOnline: Rajje promote kurumaa gulhey gothun safeerunnaa mash'varaa koffi\nސަފީރުންނާ ބައްދަލުކުރުމަށް ބޭއްވި ބައްދަލުވުމަށްފަހު މިނިސްޓަރު އާސިމް މީޑިއާ އަށް މައުލޫމާތު ދެއްވަނީ --- ސަން ފޮޓޯ: ޔާމީން ސައީދު\nރާއްޖެ ޕްރޮމޯޓު ކުރުމާ ގުޅޭ ގޮތުން ސަފީރުންނާ މަޝްވަރާކޮށްފި\nމަންޒިލެއްގެ ގޮތުގައި ރާއްޖެ ޕްރޮމޯޓު ކުރުމާ ގުޅޭ ގޮތުން ބޭރު ގައުމުތަކުގައި ތިއްބަވާ ދިވެހި ސަފީރުންނާ މަޝްވަރާކޮށްފިއެވެ.\nއެ މަޝްވަރާތައް ކުރިއަށް ގެންގޮސްފައިވަނީ ހޮޓެލް ޖެންގައި އިއްޔެ ފެށި "އެނުއަލް މީޓިން އޮފް ހެޑް އޮފް މިޝަންސް" ގައި އެވެ. މިއަދު އެ ބައްދަލުވުން ނިންމާލެއްވުމަށްފަހު ނޫސްވެރިންނަށް މައުލޫމާތު ދެއްވަމުން ފޮރިން މިނިސްޓަރު ޑރ. މުހައްމަދު އާސިމް ވިދާޅުވީ އެ ބައްދަލުވުމުގައި މައިގަނޑު ގޮތެއްގައި މަޝްވަރާކޮށްފައި ވަނީ ފަތުރުވެރިކަމާއި އިންވެސްޓްމެންޓްގެ މަންޒިލެއްގެ ގޮތުގައި ރާއްޖެ ޕްރޮމޯޓު ކުރުމަށް ބޭރު ގައުމުތަކުގައި ހުންނަ އެމްބަސީތަކުން ކުރެވިދާނެ ކަންކަމާ ގުޅޭ ގޮތުންނެވެ.\n"ވަރަށް ފުޅާ ދާއިރާއެއްގައި އަޅުގަނޑުމެންނަށް މަޝްވަރާ ކުރެވުނީ ޓޫރިޒަމް ޕްރޮމޯޓު ކުރުމަށްޓަކައި އަދި އެކި ގައުމުތަކުން ޓޫރިސްޓުން އިތުރު ކުރުމަށްޓަކައި ސަފީރުންނަށް ކުރެވިދާނެ ކަންތައްތަކާއި ސަފީރު އޮފީހުން އެ މަސައްކަތްތައް ބައްޓަން ކުރާނެ ގޮތްތަކާ ބެހޭ ގޮތުން،" އާސިމް ވިދާޅުވިއެވެ.\nމިނިސްޓަރު ވިދާޅުވި ގޮތުގައި ފަތުރުވެރިކަމާ ގުޅޭ ގޮތުން ސަފީރުންނަށް މައުލޫމާތު ދެއްވަން ވަޑައިގަތީ ޓޫރިޒަމް މިނިސްޓަރު މޫސާ ޒަމީރެވެ. އަދި އިގްތިސާދީ ދާއިރާއިން މައުލޫމާތު ދެއްވުމަށް ވަޑައިގަތީ އިކޮނޮމިކް މިނިސްޓަރު މުހައްމަދު ސައީދު ކަމަށްވެސް އޭނާ ވިދާޅުވިއެވެ.\n"މީގެ ބޭނުމަކީ އަޅުގަނޑުމެން މިނިސްޓްރީ މެދުވެރިކޮށް ކޮމާޝަލް ޑިޕްލޮމެސީގެ ދާއިރާ ކުރިއެރުވުން. މިހާރުވެސް ތަފާތު މިޝަންތަކުގަ މަސައްކަތްތައް ކުރެވެމުން އެބަދޭ،" އާސިމް ވިދާޅުވިއެވެ.\nއޭގެ އިތުރުން ބައިނަލް އަގުވާމީ ދުނިޔޭގައި ރާއްޖެ ޕްރޮމޯޓު ކުރާއިރު ތިމާވެއްޓާއި ސަސްޓެއިނެބަލް ޑިވެލޮޕްމަންޓަކީ މުހިއްމު ކަމެއް ކަމުން އެކަމާ މެދުވެސް މަޝްވަރާ ކުރެވުނު ކަމަށް މިނިސްޓަރު ވިދާޅުވިއެވެ.\nދެ ދުވަހުގެ މުއްދަތަކަށް ކުރިއަށް ގެންދިޔަ އެ ބައްދަލުވުމުގައި ރައީސް އަބްދުﷲ ޔާމީންވެސް ވަޑައިގެން ސަފީރުންނާ ވާހަކަ ދެއްކެވި އެވެ.\nމިނިސްޓަރު އާސިމް ވިދާޅުވީ އެ ބައްދަލުވުން ނުބޭއްވޭތާ މިހާރު ތިން އަހަރު ވެއްޖެ ކަމަށާއި، ނަމަވެސް ސަރުކާރުން އަމާޒަކީ ކޮންމެ އަހަރަކުވެސް އެ ބައްދަލުވުމަށް ބޭއްވުން ކަމަށެވެ. އެގޮތުން ދެން އަންނަ އަހަރު ތަކުގައި އެ ބައްދަލުވުން ބާއްވަން ހަމަޖައްސާފައިވާ ކަމަށް އޭނާ ވިދާޅުވިއެވެ.\nފޮރިން މިނިސްޓްރީ ފޮރިން މިނިސްޓަރ ޑރ. މުޙައްމަދު އާސިމް\nރާއްޖޭގެ ސިއްހީ ދާއިރާއަށް ޖަޕާނުން 42 މިލިޔަން ރުފިޔާގެ ހިލޭ އެހީ ދީފި5ދުވަސް7ގަޑި ކުރިން\nގޮނޑި ނާކާމިޔާބުވިޔަސް މުހިންމު މައްސަލަތަކުގައި އަދިވެސް ވަކާލާތު ކުރާނަން: ރާއްޖެ2ހަފްތާ5ދުވަސް ކުރިން\nނިހާންގެ މައްސަލާގައި އިންޑިއާ ސަފީރު ފޮރިން މިނިސްޓްރީއަށް ހާޒިރުކޮށްފި2ހަފްތާ9ގަޑި ކުރިން\nދިހަ އަހަރުވަންދެން އިންޑިއާގައި ތާށިވެފައި ތިބި ދިވެހި އާއިލާއެއް ސަރުކާރުން ރާއްޖެ ގެންނަނީ2ހަފްތާ3ދުވަސް ކުރިން\nވަޒަނުން ބޭރުގައި ހޭދަކުރި ހިތްދަތި ދިހަ އަހަރު، ފަޔާޒުގެ ދުލުން!2ހަފްތާ3ދުވަސް ކުރިން